Mashhooru tharinge gina filmuthakeh flopvi ahareh\nމަޝްހޫރު ތަރިންގެ ގިނަ ފިލްމުތަކެއް ފްލޮޕްވި އަހަރެއް\nފިލްމު "ޓްމޯރޯލޭންޑް" ގެ މަންޒަރެއްގައި ޖޯޖް ކްލޫނީ.\nހޮލީވުޑްގެ އެންމެ ބަދުނަސީބު އެކްޓަރަކީ މި ދުވަސްކޮޅު ކާކުތޯ ސުވާލުކޮށްފި އެއީ ޖަވާބު ދޭން އެހާ އުނދަގޫ ސުވާލެއް ނޫނެވެ. އެކްޓަރު ޖޮނީ ޑެޕް އެވެ.\nފާއިތުވި ދެ ތިން އަހަރު އޭނާ ކުޅުނު ފިލްމުތަކަކީ ވިޔަފާރީގެ ގޮތުން ނިކަން ބޮޑެތި ފެއިލިއާތަކެކެވެ. އަދި ފާޑުކިޔުންތެރިންގެ ހަމަލާތަކުން ވެސް އަރައިގަނެވުނު ފިލްމުތަކެއް ނޫނެވެ.\nއެގޮތުން މި އަހަރު ނުކުތް ޑެޕްގެ ފިލްމުތަކަށް ބަލާއިރު އެންމެ ބޮޑު ފްލޮޕަކީ "މޮޑެކާއި" އެވެ. މި ފިލްމަކީ 60 މިލިއަން ޑޮލަރުގެ ބަޖެޓަކުން އުފެއްދި ފިލްމެކެވެ. އެހެން ނަމަވެސް ބޮކްސް އޮފީހުގައި ލިބިފައި ވަނީ 47 މިލިއަން ޑޮލަރެވެ.\nނަމަވެސް އަހަރުގެ އެންމެ ބޮޑު ފްލޮޕަކީ މި ފިލްމެއް ނޫނެވެ. އެ ފިލްމަކީ ބިލް މަރޭ ލީޑް ރޯލު ކުޅެފައިވާ "ރޮކް ދަ ކަސްބާހް" އެވެ. މި ފިލްމަކީ މަޝްހޫރު ތަރިން ގިނަ ފިލްމެކެވެ. އެގޮތުން ބްރުސް ވިލިސް އާއި ކޭޓް ހަޑްސަން އަދި ޒޫއީ ޑެޝަނެލް ވެސް ފިލްމުގައި އުޅެ އެވެ.\nމިއީ 15 މިލިއަން ޑޮލަރުގެ ފިލްމެކެވެ. ބޮކްސް އޮފީހުގައި ލިބުނީ އެންމެ 2.8 މިލިއަން ޑޮލަރެވެ.\nބޮޑު ފްލޮޕްތަކުގެ ލިސްޓްގެ ދެ ވަނާގައި އޮތީ އޮސްކާ ހާސިލުކޮށްފައިވާ އެކްޓަރު ޝޯން ޕެންގެ "ދަ ގަންމޭން" އެވެ. މިއީ 40 މިލިއަން ޑޮލަރުގެ ފިލްމެކެވެ. ބޮކްސް އޮފީހުގައި މިހާތަނަށް ލިބިފައި ވަނީ 10 މިލިއަން ޑޮލަރެވެ.\nބޮޑު ބަޖެޓަކުން އުފައްދައި މަޝްހޫރު ތަރިންތަކަކާ އެކު ފްލޮޕްވި އަނެއް މަޝްހޫރު ފިލްމަކީ ހޮލީވުޑްގ ޑާލިން، ޖޯޖް ކްލޫނީ ލީޑް ރޯލު ކުޅެފައިވާ "ޓްމޯރޯލޭންޑް" އެވެ. މި ފިލްމަކީ 209 މިލިއަން ޑޮލަރުގެ ފިލްމެކެވެ. ބޮކްސް އޮފީހުގައި މި ފިލްމަށް ލިބިފައި ވަނީ 190 މިލިއަން ޑޮލަރެވެ.\nއެކްޓަރު ހިއު ޖެކްމަން ލީޑް ރޯލު ކުޅެފައިވާ "ޕޭން" އަކީ ވެސް ފާހަގަކޮށްލެވޭ ފްލޮޕެކެވެ. ފާޑުކިޔުންތެރިންގެ ހަމަލާތަކާ އެކު މި ފިލްމުގެ ވިޔަފާރި ހަލާކުވެގެން ދިޔައިރު 150 މިލިއަން ޑޮލަރުގެ ބަޖެޓަކުން ބޮކްސް އޮފީހުގައި ލިބުނީ 119 މިލިއަން ޑޮލަރެވެ.\nމަޝްހޫރު ޒުވާން އެކްޓަރު ޒެކް އެފްރޮންގެ ""ވީ އާ ޔުއާ ފްރެންޑްސް" އަކީ ވެސް އެންމެ ބޮޑު 10 ފްލޮޕްގެ ތެރޭގައި ހިމެނޭ ފިލްމެކެވެ.


Miadhu Dhookohlli 28 Meehunnaai Eku Jumla 325 Meehaku Quarantine In Dhookoffi\nމިއަދު ދޫކޮށްލި 28 މީހުންނާއި އެކު ޖުމްލަ 325 މީހަކު ކަރަންޓީނުން ދޫކޮށްފި\nކޮވިޑް19 އާ ގުޅިގެން ގާއިމް ކޮށްފައިވާ ކަރަންޓީން ފެސިލިޓީތަކުން މިއަދު 28 މީހަކު ދޫކޮށްލާފައިވާ ކަމަށް ސަރުކާރުން ބުނެފިއެވެ.\nނޭޝަނަލް އިމަޖެންސީ ރެސްޕޮންސްގެ ފަރާތުން ދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމުގައި ކޮވިޑް19 ގެ ތަރުޖަމާން މަބްރޫކް އަޒީޒް ވިދާޅުވީ މިހާރުވެސް ކަރަންޓިން މުއްދަތު ހަމަވެ 200 މީހެއްގެ ސާމްޕަލް ނަގާފައިވާ ކަމަށެވެ. އަދި މިއަދު ދޫކޮށްލި 28 މީހުންނާއި އެކުގައި ކަރަންޓީން ފެސިލިޓީތަކުން ދޫކޮށްލި މީހުންގެ އަދަދު 325 އަށް އަރާ ކަމަށް މަބްރޫކް ވިދާޅުވިއެވެ.\nއޭނާ ވިދާޅުވީ މިހާތަނަށް 2350 މީހެއްގެ ސާމްޕަލް ނެގިފައިވާ ކަމަށާއި އޭގެތެރެއިން 2059 މީހެއްގެ ސާމްޕަލް ނެގެޓިވްވެފައިވާ ކަމަށެވެ. އަދި ސާމްޕަލް ނެގި މީހުންގެ ތެރެއިން ކޮވިޑް-19 އަށް ޕޮޒިޓިވް ވެފައިވަނީ 19 މީހުންނެވެ. މަބްރޫކް ވިދާޅުވީ މިހާތަނަށް ސާމްޕަލް ނެގި މީހުންގެ ތެރެއިން 272 މީހެއްގެ ނަތީޖާ އަދި ނުލިބޭ ކަމަށެވެ.


ދިވެހިރާއްޖޭގެ ސަރުކާރު ހިންގުމުގެ ނިޒާމު - ވިކިޕީޑިއާ\nދިވެހިރާއްޖޭގެ ސަރުކާރު ހިންގުމުގެ ނިޒާމު\n2 ފުރަތަމަ ޖުމްހޫރިއްޔާ އުފެދުމުގެ ކުރިން ސަރުކާރު ހިންގުމުގެ ނިޒާމް އޮތްގޮތް:\n3 ރާއްޖޭގައި ފުރަތަމަ ދުސްތޫރީ ނިޒާމް އުފެދުން:\n4 ރާއްޖޭގައި ފުރަތަމަ ފަހަރަށް ޖުމްހޫރީ ވެރިކަމެއް އުފެދުން:\n5 ފުރަތަމަ ޖުމްހޫރީ ސަރުކާރު އުވާލުން:\nދިވެހިރާއްޖެއަކީ އާބާދީ މަދު، ބިންތިރި، ކުޑަ ގައުމަކަށް ވިޔަސް ގަދީމީ ތާރީޚެއް އޮތް ގައުމެކެވެ. ޕޯޗުގީޒުންގެ ބާރުގެ ދަށުގައި ފަނަވަރަކަށް އަހަރު ހޭދަކުރަން ޖެހުނަސް، މަލާބާރީންގެ އަނިޔާވެރިކަމުގައި ދެތިންމަސްދުވަހު އުޅެން ޖެހުނަސް އަދި އިނގިރޭސީންގެ ހިމާޔަތުގައި އަހަރުތަކެއް ވަންދެން އޮންނަން ޖެހުނަސް މިނިވަން ގައުމެކެވެ. އަމިއްލަ ވެރިކަމެއް ކުރަމުން އައި އަމިއްލަވަންތަ ބަޔަކު ދިރިއުޅޭ ގައުމެކެވެ. މިހެންވުމުން ޒަމާނުއްސުރެ ސަރުކާރު ހިންގުމުގެ އުސޫލުތަކެއް އޮންނާނެކަމަށް ބެލެވެއެވެ. ރާއްޖޭގައިވެސް ވެރިކަމުގެ ތަފާތު އިދާރާތަކާއި އުސޫލުތައް ހުންނާނެކަމީ ބުއްދި ގަބޫލުކުރެވޭ ކަމެކެވެ. މިގޮތުން މިމަޒުމޫނުގައި މިބަލައިލަނީ ފުރަތަމަ ޖުމްހޫރިއްޔާ އުފެދުމުގެ ކުރިން ރާއްޖޭގެ ސަރުކާރު ހިންގުމުގެ ނިޒާމު އޮތް ގޮތާއި ރާއްޖޭގައި ފުރަތަމަ ޖުމްހޫރިއްޔަތެއް އުފެދުނު ގޮތާއި އެ ޖުމްހޫރިއްޔަތު އުވެން މެދުވެރިވި ސަބަބުތަކަށެވެ.\nފުރަތަމަ ޖުމްހޫރިއްޔާ އުފެދުމުގެ ކުރިން ސަރުކާރު ހިންގުމުގެ ނިޒާމް އޮތްގޮތް:[އުނިއިތުރު ގެންނަވާ]\nދިވެހިރާއްޖޭގެ ތާރީޚުން އެނގޭ ގޮތުގައި ޒަމާނުއްސުރެ ރާއްޖޭގައި އޮތީ ރަސްކަމެވެ. ރާއްޖޭގެ އެންމެ އިސް ވެރިޔަކީ ރަސްގެފާނެވެ. ދައުލަތުގެ ހުރިހާ ބާރެއް އޮންނަނީ ރަދުންނަށެވެ. ނަމަވެސް ރަދުންނަށް ކުރިމަތިވާ ބޮޑެތި ކަންކަމުގައި ލަފާހޯދާ ކޮމެޓީއެއް ރަދުން އުފައްދަވާފައި އޮވެއެވެ. މިކޮމެޓިގައި ތިބޭނީ ރަދުންގެ ގާތްމީހުންނާއި ރައްޓެހި ރަހުމަތްތެރީންނެވެ.\nމީލާދީން 1890 ވަނަ އަހަރާ ހަމައިން ފެށިގެން ސަރުކާރު ހިންގުމުގެ ހުރިހާ ކަމެއް ރާވާ ހިންގަނީ ބަނޑޭރިގެއިންނެވެ. ރާއްޖޭގެ އަތޮޅުތަކާއި ރާއްޖޭން ބޭރާ ބެހޭ ހުރިހާ ކަމެއް ވެސް ހިންގަނީ ބޮޑު ބަނޑޭރިގެއިންނެވެ. ބަނޑޭރިގޭގައި އެކަމަށް ޚާއްޞަ ކުރެވިފައި ހުންނަ މޭޒުތަކުންނެވެ. ސަރުކާރު ހިންގުމުގެ އެންމެ އިސް ވެރިޔަކީ ބޮޑުވަޒީރެވެ. ރަސްގެފާނަށް އޮންނަނީ ބޮޑުވަޒީރު ސަރުކާރު ހިންގެވުމުގައި ލަފާ އެއްސެވުމުން ލަފާ ދެއްވުމެވެ. މިގޮތަށް ކަންތައް އޮތްނަމަވެސް އަދުލު އިންސާފު ގާއިމު ކުރަނީ ރަސްގެފާނު އިސްކުރައްވާ ބައެކެވެ. ވީމާ ފަނޑިޔާރުންނަކީ ރަދުން އިސްކުރައްވާ ބައެކެވެ.\nއަބްދުﷲ ޒަމީރު(ޝާއިއުނުކުރާ ލިޔުމެއް) ހާމަކުރާ ގޮތުގައި 1890ގެ އަހަރުތަކަށް ވުރެ ކުރިއަށް ޖެހިލާއިރު، ރަސްގެފާނުގެ ފަރާތްޕުޅުން ނެރުއްވާ އަމުރުތައް ނެރުއްވަނީ ހަނދޭގިރިން މެދުވެރި ކުރައްވައިގެނެވެ. މިދުވަސްވަރު ވެސް އަތޮޅުތަކަށާއި ރަށްރަށް ރަސްގެފާނުގެ އަމުރުފުޅުތައް މަދުމަދުން ފޮނުއްވައެވެ. މާގިނަ ލިޔުންތަކެއް ނުހުރެއެވެ. ރަސްގެފާނުގެ އަމުރުފުޅަށް ރަށްރަށަށް އަމުރައިގެން ފޮނުއްވުމުން ފަތްތޫރަ ހިންގަވަނީ ދެވަނަ އިއްޒަތް ދެއްވާފައިވާ ބޭފުޅުންނެވެ. މިގޮތުން އަތޮޅުތަކާއި ރަށްރަށަށް އަމުރު ފޮނުއްވަނީ ވާރު ނެގުމަށާއި ބޭރުގެ ނުރައްކަލެއް މެދުވެރިވެގެން އަޅަންވީ ފިޔަވަޅުތައް އެންގެވުމަށާއި ބޮޑު ބަލިމަޑުކަމެއް ޖެހުމުން އެކަމުގެ ޚަބަރު ފޮނުއްވުން ފަދަ ޚާއްޞަ ކަންތައްތަކުގައެވެ. މިގޮތުން ރަށްރަށަށް ފޮނުއްވާ ބޭފުޅުން މާލެ ވަޑައިގެންފައި އެކަމުގެ މައުލޫމާތު ހަނދޭގިރިން މެދުވެރިކޮށް ރަސްގެފާނަށް އަރުވައެވެ.\nރާއްޖޭގެ ސަރުކާރު ހިންގުމުގެ ނިޒާމުގައި ބޭނުން ކުރެމުން އައި ނަންތަކުގެ ތެރެއިން ބައެއް ނަންތަކަކީ މީގެ އެތައް ގަރުނެއްގެ ކުރިން އުފެދިފައިވާ ނަންތަކެކެވެ. ނަމަވެސް މިހާރާ ގާތްކުރާ ގޮތަކަށް ވެރިކަން ހިންގުމުގެ ނިޒާމް ތައާރަފު ވާން ފެށީ 19 ވަނަ ސައްތައިގެ ތެރޭގައެވެ. އިހުގެ މަގާމުތަކަށް ބަލާއިރު ދޮށިމޭނާ ކިލެގެ އަކީ ރަދުންގެ އަމުރުފުޅުގެ ދަށުން ދިވެހި ލަޝްކަރުގެ ވެރިޔާއެވެ. މިހާރުގަ ނަމަ ޑިފެންސް މިނިސްޓަރެވެ. ހަނދޭގިރިއަކީ ދާޚިލިއްޔާގެ ވެރިޔާއެވެ. ވެލާނާއަކީ ޚާރިޖިއްޔާގެ ވެރިޔާއެވެ. ފާމުލަދޭރިއަކީ ސިއްހަތާބެހެ ވެރިޔާއެވެ. ހަކުރާއަކީ މިހާރުގެ ނަމަ ޕަބްލިކް ވާރކްސް މިނިސްޓަރެވެ. ބޮޑުބަނޑޭރިއަކީ ފިނޭންސް މިނިސްޓަރެވެ. މާބަނޑޭރިއަކީ ރަދުންގެ ކަންކަން ބަލަހައްޓާ ވެރިޔާއެވެ.\nރާއްޖޭގައި ފުރަތަމަ ދުސްތޫރީ ނިޒާމް އުފެދުން:[އުނިއިތުރު ގެންނަވާ]\nރާއްޖޭގެ ސަރުކާރު ހިންގުމުގެ ނިޒާމު ބޮޑުބަނޑޭރިގޭ އުސޫލުން އޮތުމަށް ފަހު ނުވަތަ ބޮޑުބަނޑޭރިގެއިން ހުރިހާ ކަމެއް ހިންގުމުގެ އުސޫލު އޮތުމަށް ފަހު، ފާހަގަ ކުރެވޭ އެންމެ ފުރަތަމަ ބަދަލަކީ، ރާއްޖޭގައި ގާނޫނުއަސާސީއެއް އުފެދުމެވެ. މިގޮތުން 22 ޑިސެމްބަރު 1932 (23 ޝަޢުބާން 1351 ހ.) ގައި ރާއްޖޭގެ ފުރަތަމަ ގާނޫނުއަސާސީ އިއުލާނު ކުރެވުނެވެ. މިގާނޫނުއަސާސީ ބުނާ ގޮތުން ރާއްޖޭގައި އޮންނަންވާނީ ވިރާސީ އިންތިޚާބީ ރަސްކަމެކެވެ.\nމިގާނޫނުއަސާސީއާ ގުޅިގެން ރާއްޖޭގައި ފުރަތަމަ ފަހަރަށް ވުޒާރާ ނުވަތަ މިނިސްޓްރީތައް ގާއިމު ކުރެވުނެވެ. މިވުޒާރާތަކުން ކުރަންޖެހޭ ކަންތައްތަކާއި ވަޒީރުންގެ މަސްއޫލިއްޔަތުތަކާއި އެމީހުންގެ އިޚުތިޔާރުތަކާއި މިކަންކަން ގާނޫނުއަސާސީގައި ބަޔާންކޮށްފައި ވެއެވެ. ސަރުކާރުގެ ރަސްމީ ލިޔެކިޔުންތައް ހުންނަން ޖެހޭ ގޮތް ފަދަ ކަންކަން ބަޔާންކޮށްފައިވެއެވެ. މިކަންކަން ބަޔާންކޮށްފައިވަނީ ގާނޫނުއަސާސީގެ އަޙްކާމްއާންމުގައެވެ.\nރާއްޖޭގެ ފުރަތަމަ ގާނޫނުއަސާސީއާ ގުޅިގެން ގާއިމު ކުރެވުނު ވުޒާރާ (މިނިސްޓްރީ) ތަކުގެ އަދަދަކީ 12 އެވެ. އެ ވުޒާރާތަކުގެ ނަންތައް ތިރީގައި އެވަނީއެވެ.\n1.\tވަޒީރުލް އަޢުޡަމްގެ މަޙްކަމާ\t( ޕްރައިމްމިނިސްޓަރ )\n2.\tވަޒީރުލް ޢަސްކަރިއްޔާގެ މަޙްކަމާ\t( ޑިފެންސް )\n3.\tވަޒީރުލް ޙައްޤާނިއްޔާގެ މަޙްކަމާ ( ޖަސްޓިސް )\n4.\tވަޒީރުލް މާލިއްޔާގެ މަޙްކަމާ ( ފިނޭސް )\n5.\tވަޒީރުލް ދާޚިލިއްޔާގެ މަޙްކަމާ ( ހޯމް އެފެއާޒް)\n6.\tވަޒީރުލް ޚާރިޖިއްޔާގެ މަޙްކަމާ ( ފޮރިން އެފެއާޒް )\n7.\tވަޒީރުއް މަޢާރިފްގެ މަޙްކަމާ ( އެޑިޔުކޭޝަން )\n8.\tވަޒީރުއް ތިޖާރާގެ މަޙްކަމާ ( ޓްރޭޑް )\n9.\tވަޒީރުއް ޞިއްޙާގެ މަޙްކަމާ ( ޙެލްތް )\n10.\tވަޒީރުލް އަޝްޣާލްގެ މަޙްކަމާ ( ޕަބްލިކް ވާރކްސް )\n11.\tވަޒީރުލް އައުޤާފްގެ މަޙްކަމާ ( ޕަބްލިކް އެންޑައުމެންޓް )\n12.\tވަޒީރުއް ޒިރާޢަތުގެ މަޙްކަމާ\t( އެގްރިކަލްޗަރ )\nމި ބާރަ ވުޒާރާގެ އިތުރުން މުހިންމު އެހެން މަގާމެއް އެދުވަހު އިއުލާން ކުރިއެވެ. ނާއިބުލް ޢުމޫމީގެ މަގާމެވެ. ނުވަތަ ދައުލަތުގެ ބަންޑާރަނައިބުގެ މަގާމެވެ. ވަރަށް ކުރީއްސުރެ ރާއްޖޭގައި ބަންޑާރަނައިބުންގެ ޚިދުމަތް (ބަންޑާރަނައިބުގެ ނަމުގައި ނޫނަސް) ކުރައްވަމުން އައިސްފައިވެއެވެ. ނަމަވެސް 1932 ޑިސެމްބަރު 22 ވަނަ ދުވަހު ރާއްޖޭގެ ފުރަތަމަ ގާނޫނުއަސާސީ އިއުލާން ކުރުމުން ދައުލަތުގެ ނާއިބުލް ޢުމޫމީގެ މަސްއޫލިއްޔަތުތައް ކަނޑައެޅުނެވެ. ގާނޫނުއަސާސީ ބުނާ ގޮތުން، ނާއިބުލް ޢުމޫމީ (ބަންޑާރަނައިބު) އަކީ ވަޒީރުލް ޙައްޤާނިއްޔާއަށާއި މަޙްކަމަތުއް ޝަރްޢިއްޔާގެ ޝަރީޢަތް ކުރާ ވެރިންނަށް ޝަރީޢަތާއި ގާނޫނީ ގޮތުން ނަސޭހަތްތެރިވެ މަޝްވަރާދޭ މީހާއެވެ. ދައުލަތުގެ ފަރާތުން ޝަރީޢަތްތަކުގައި ވަކާލާތު ކުރާނޭ މީހަކީ ވެސް ދައުލަތުގެ ނާއިބުލް ޢުމޫމީއެވެ.\nކޮންމެއަކަސް ރާއްޖޭގައި ފުރަތަމަ ފަހަރަށް ދުސްތޫރީ ހުކޫމަތު ގާއިމު ކުރެވުމާ ގުޅިގެން ސަރުކާރު ހިންގުމުގެ ނިޒާމަށް ބޮޑެތި ބަދަލުތަކެއް އަންނަމުން ދިޔައެވެ. ނަމަވެސް މިގޮތުން އުފެދުނު ބައެއް ގާނޫނުތަކަކީ ރައްޔިތުންނަށް މާ ކަމުދާ ގާނޫނުތަކަކަށް ނުވިއެވެ. މިހެން ވާންވާން ދިމާވި ސަބަބެއް ކަމަށް ބެލެވެނީ ރައްޔިތުން ހޭލުންތެރިނުވުމެވެ. ނުވަތަ ރައްޔިތުން ހޭލުންތެރި ކުރެވިފައި ނުވުމެވެ. މިހެންވުމުން ގާނޫނާ އެއް ގޮތަށް އަމަލު ކުރަން ރައްޔިތުންނަށް ދަތިވީއެވެ. ބައެއް ގާނޫނުތައް ގަބޫލު ނުކުރެވި، ގާނޫނުތަކާ ދެކޮޅު ހަދަންފެށިއެވެ. ސިއްހަތާ ބެހޭ ގާނޫނާއި ހިތިވިލޭރޭގެ ގާނޫނާއި ސަމާ ގާނޫނު ފަދަ ގާނޫނުތަކާއި ފުރަބަންޑާރަ ލަކުޑީގެ ގާނޫނަކީ މިފަދަ ގާނޫނުތަކެވެ.\nއުފައްދާ ފާސްވަމުން ދިޔަ ބައެއް ގާނޫނުތަކަކީ ރައްޔިތުންނަށް ބަލައިގަންނަން ފަސޭހަ އެއްޗިއްސަށް ނުވުމުގެ ނަތީޖާއެއްގެ ގޮތުން ރައްޔިތުން ނުކުމެ ގާނޫނު އަސާސީގެ ބާރު ކަނޑުވާލިއެވެ. މިކަން ހިނގީ ހިޖުރައިން 20 ރަޖަބް 1352 ގައެވެ. މިކަމުގައި އިސްފަރާތްތަކެއްގެ ހިއްސާވާކަމަށް ބައެއް ލިޔުންތެރިން ދެކެއެވެ. މިކަމުގައި (ގާނޫނުއަސާސީ ވީދާލުމުގައި) އެންމެ އިސް ދައުރެއް އަދާކުރެއްވީ މުޙައްމަދު ޝަމްސުއްދީން 3ވަނަ (އޭރު ހުންނެވި ރަދުން) ކަމަށް މޮޓަރުބޯޓު ގަޑުބަޑު(1966). މިފޮތުގައި ހާމަކޮށްފައިވެއެވެ.\nފުރަތަމަ ގާނޫނުއަސާސީ އިއުލާން ކުރުމާ ގުޅިގެން ސަރުކާރު ހިންގުމަށް އައި ބަދަލުތަކަށް ފަހު ގާނޫނުއަސާސީ އުވާލުމުން ދުވަސްކޮޅަކު ރަސްގެފާނު ހިންގާ ވެރިކަމެއްގެ ގޮތުގައި އޮތެވެ. ނަމަވެސް ފަހުން ކުރީގެ ގާނޫނުއަސާސީއަށް ކުދިކުދި ބަދަލު ގެނައުމަށް ފަހު އަލުން ބޭނުން ކުރަން ފެށިއެވެ. މިއަށް ފަހު ސަރުކާރު ހިންގުމުގެ ނިޒާމަށް އައި އެންމެ ބޮޑު ބަދަލަކީ ރާއްޖެގައި ފުރަތަމަ ހަފަރަށް ޖުމްހޫރީ ވެރިކަމެއް ގާއިމު ކުރެވުމެވެ.\nރާއްޖޭގައި ފުރަތަމަ ފަހަރަށް ޖުމްހޫރީ ވެރިކަމެއް އުފެދުން:[އުނިއިތުރު ގެންނަވާ]\nރާއްޖޭގައި ފުރަތަމަ ފަހަރަށް ޖުމްހޫރިއްޔަތެއް އިއުލާން ކުރީ 01 ޖެނުއަރީ 1953މ. ގައެވެ. ޖުމްހޫރިއްޔަތެއް އުފެދެން މެދުވެރިވި އެންމެ ބޮޑު އެއް ސަބަބަކީ، އޭރު ރައްޔިތުންގެ ރުހުމާއި ލޯބި ލިބިފައި ހުރި، އަދި 1951 އޮކްޓޯބަރު 20 ވަނަ ދުވަހު ރަސްގެފާނުގެ ގާއިމް މަގާމެއްގެ ގޮތުން ވަލިއްޔުލް އަމްރުގެ ގޮތުގައި ހުރި މުޙައްމަދު އަމީން ރަސްކަން ގަބޫލު ނުކުރުމެވެ.\nދިވެހިރާއްޖޭގެ ތަހުތަށް އިންތިޚާބުކޮށްފައި ހުންނެވި ޢަބްދުލް މަޖީދު ރަންނަބަނޑޭރި ކިލެގެފާނު، 21 ފެބުރުއަރީ 1952 ގައި އަވަހާރަވުމުން ރަސްކަމުގެ ތަހުތު މުޅިން ހުސްވިއެވެ. ރަސްކަން ހަވާލުކުރުމަށް ރައްޔިތުން އެންމެ ބޭނުންވި ފަރާތަކީ މުޙައްމަދު އަމީނެވެ. ނަމަވެސް މުޙައްމަދު އަމީން ރަސްކަމެއް ގަބޫލެއް ނުކުރިއެވެ. މާނައަކީ ރަސްކަލެއްގެ ގޮތުގައި ހުންނާކަށް މުޙައްމަދު އަމީން ގަބޫލެއް ނުވިއެވެ. ނަތީޖާއަކަށްވީ ރާއްޖޭގައި އޮންނަން ފެންނަ ވެރިކަމަކާ ބެހޭގޮތުން ހިޔާލު ތަފާތުވުމެވެ. ރައްޔިތުންގެ މަޖުލީހުން މަޝްވަރާ ކޮމެޓީއެއް އުފައްދައި، ކޮމެޓީގައި މިކަމާ މެދު މަޝްވަރާކޮށް ގޮތެއް ނިންމިއެވެ. މިކޮމެޓީގައި މުޙައްމަދު އަމީން ވެސް ހިމެނެއެވެ. މި ކޮމެޓީއަށް ފެނުނީ ރާއްޖޭގައި ޖުމްހޫރީ ވެރިކަމެއް ގާއިމު ކުރާށެވެ. މިނިންމުމަކީ ކޮމެޓިގެ ނިންމުމަކަށް ވުރެ ބޮޑަށް ވައްތަރީ މުޙައްމަދު އަމީނުގެ ނިންމުމަކާއެވެ. އެހެނީ އެކޮމެޓީގައި މުޙައްމަދު އަމީނު ހިމެނިފައި، އަމީނު ރަސްކަން އޮތުމަށް ނޭދޭއިރު، ރައްޔިތުން މުޙައްމަދު އަމީން ވެރިކަމުގައި ހުންނަން އެދޭތީ، އަމީން ބޭނުންވި ގޮތަށް ކޮމެޓީގެ އެހެން މެންބަރުން ދޫކޮށްލުމީ ވެދާނެ ގޮތެއް ކަމަށް ގަބޫލު ކުރެވޭތީއެވެ.\nކޮމެޓީން ނިންމި ގޮތާ ބެހޭ ގޮތުން 1952 އެޕްރިލް 16 ވަނަ ދުވަހު ޚާއްސަ މަޖުލީހުގައި މަޝްވަރާ ކުރެވުނެވެ. މަޖުލީހަށް ފެނުނީ އެކަމުގައި ރައްޔިތުންގެ ހިޔާލު ހޯދުމަށެވެ. މިގޮތުން ރައްޔިތުންގެ ހިޔާލު ހޯދުމުގެ ވޯޓު ނެގުން އޮތީ އެޕްރިލް 17 އަދި 18 މިދެދުވަހު މާލޭގައެވެ. "ވޯޓު ނެގީ ހަމަ އެކަނި ޖުމްހޫރީ ވެރިކަމެއް އޮންނަން ފެނޭތޯ ނުވަތަ ނޫންތޯއެއް ނޫނެވެ. ރައީސާއި ނައިބު ރައީސަކަށް ހުންނަން ފެންނަނީ ކާކުތޯ ވެސް ވޯޓު ނެގިއެވެ." (މުޙައްމަދު ވަޙީދު ނަދުވީ.2006). މިވޯޓު ލުމުގައި ބައިވެރިވީ މާލޭގެ ހަތަރު އަވަށުގެ މީހުންނާއި މާލެއައިސް ތިބި ރަށްރަށުގެ މީހުންނެވެ. މި ވޯޓުން ފާސްވީ ރާއްޖޭގައި ޖުމްހޫރިއްޔަތެއް އޮންނަން ފެންނަކަމަށެވެ. ރައީސަކަށް ހޮވުނީ މުޙައްމަދު އަމީނެވެ. ނާއިބު ރައީސަކަށް ހޮވުނީ ވެލާނާގޭ މުޙައްމަދު އިބްރާހީމް ދީދީއެވެ. މިނެގުނު ވޯޓުގެ ނަތީޖާއާ ގުޅިގެން ރާއްޖޭގައި ޖުމްހޫރީ ވެރިކަމެއް ގާއިމު ކުރެވުނެވެ. ނަމަވެސް ރައްޔިތުން މިގޮތަށް ވޯޓު ދިނީ ޖުމްހޫރީ ނިޒާމަކީ ރައްޔިތުންގެ ބައިވެރިވުން އެންމެ ބޮޑު، ރައްޔިތުންނަށް އެންމެ ފައިދާ ހުރި ވެރިކަމުގެ ނިޒާމުކަން ރައްޔިތުންނަށް އެނގިގެން، ޖުމްހޫރީ ވެރިކަމެއް އޮތުމަށް ރައްޔިތުން ބޭނުންވެގެން ކަމަކަށް ގަބޫލެއް ނުކުރެވެއެވެ. އެހެނީ އޭރު ރާއްޖޭގެ ރައްޔިތުންގެ އެފަދަ ހޭލުންތެރިކަމެއް ނެތެވެ.\nކޮންމެއަކަށް ރާއްޖޭގައި ޒަމާނުއްސުރެ ހިންގަމުން އައި ރަސްކަމުގެ ނިޒާމު އުވާލައި، ރާއްޖޭގައި އަލަށް ޖުމްހޫރިއްޔަތެއް އުފެދުމަކީ ސަރުކާރު ހިންގުމުގެ އުސޫލުތަކަށް ނުވަތަ ނިޒާމަށް ވަރަށް ބޮޑު ބަދަލެއް އައި ކަމެކެވެ. ޖުމްހޫރީ ނިޒާމެއްގައި ހިމެނޭ އުސޫލުތައް ތައާރަފު ކުރެވެމުން ދިޔައެވެ. "ޖުމްހޫރީ ނިޒާމެއްގެ ހުރިހާ އުސޫލުތަކެއް ތައާރަފުކޮށް، އެނިޒާމުގައި ހުންނަ ހުރިހާ އިދާރާތައް ވެސް ހެދިއެވެ. އެކަމަކު ނަމެއްގައެވެ." (މުޙައްމަދު ވަޙީދު ނަދުވީ.2006). ރައްޔިތުންގެ މަޖުލީހެއް އޮތެވެ. އެމަޖުލީހުގެ ދެ ގެ އުފެއްދިއެވެ. އެއީ ސެނެޓާއި ރައްޔިތުންގެ ގެ އެވެ. ސެނެޓްގައި ކެބިނެޓް މިނިސްޓރުންގެ އިތުރުން ސްޓޭޓް މިނިސްޓަރުން ވެސް ތިއްބެވެ. އެކަމަކު ފަނޑިޔާރު މަނިކުފާނާއި ބަންޑާރަ ނައިބުން ކެބިނެޓަކު ނުހިމެނެއެވެ. ސެނެޓްގެ މެންބަރުންގެ ގޮތުގައި ހަތަރު އަންހެނުން ވެސް ހިމެނެއެވެ. މީގެ ކުރިން ރާއްޖޭގައި އަންހެނުން މިފަދަ މަގާމުތަކުގައެއް ނުތިބެއެވެ. މިއީ ޖުމްހޫރިއްޔަތާ ގުޅިގެން ކުއްލިއަކަށް އައި ވަރަށް ބޮޑު ބަދަލެކެވެ.\nޖުމްހޫރީ ނިޒާމް ގާއިމުކުރަން ހަމަޖެހުމާ ގުޅިގެން އާ ގާނޫނުއަސާސީއެއް ފާސް ކުރިއެވެ. މި ގާނޫނުއަސާސީއަކީ ވެސް ވަރަށް ތަފާތު ބޮޑު ގާނޫނުއަސާސީއެކެވެ. 30 މާއްދާގެ މައްޗަށް އެކުލެވޭ މިގާނޫނުއަސާސީގައި ރައްޔިތުންގެ ހައްގުތަކުގެ ވާހަކަ އެއްގޮތަކަށް ވެސް ނެތެވެ. މިގާނޫނުއަސާސީގެ މައިގަނޑު ބައިތަކަށް ބަލާއިރު ފެންނަނީ ވަލިއްޔުލް އަމްރުގެ ވާހަކައާއި އޭނައިގެ ނައިބުގެ ވާހަކައާއި ވުޒާރާއާއި ވަޒީރުންގެ ވާހަކައެވެ. ރައްޔިތުންގެ މަޖުލީހުގެ ދެ ގޭގެ (ރައްޔިތުންގެއާއި ސެނެޓްގެ) ވާހަކައެވެ. (ޢަބްދުﷲ ޒަމީރު.1998). މިގާނޫނު އަސާސީގެ ދަށުން ތަފާތު ގާނޫނުތަކާއި ގަވާއިދުތައް ހަދައި ފާސްކުރެވުނެވެ. މީގެ ތެރޭން ބައެއް ގާނޫނުތަކަކީ އޭރު ދިވެހިން ތިބި ހާލަތުން ބަލައިގަންނަން އުނަގޫ ގާނޫނުތަކަކަށް ވިއެވެ. މީގެ ތެރޭން އެންމެ ފާހަގަ ކޮށްލެވެނީ ދުންފަތާ ބެހޭ ގާނޫނެވެ. މިގާނޫނު ފާސްވުމުން ދުންފަތް އެތެރެކުރުމާއި ބޭނުން ކުރުން މަނާވިއެވެ. "އުތުރު ގަޑުބަޑޭ" ކިޔާ ހަރަކާތް އުފެދުމުގެ އަސްލަކަށް ވަނީ މިގާނޫނުކަމަށް ތާރީޚް ލިޔާމީހުންގެ ލިޔުންތަކުން ފެނެއެވެ. ނަމަވެސް ފާހަގަކޮށްލެވޭ ކަމަކީ "އުތުރު ގަޑުބަޑުގެ" މީހުން އައީ ހަމައެކަނި މިގާނޫނާ ގުޅިގެން އުފެދުނު ހިތްހަމަ ނުޖެހުމެއްގައި ނޫންކަމެވެ. އޭގެ އިތުރަށް އޭރު ކުރިމަތިވެފައިވާ ތަދުމަޑުކަމުން ސަލާމަތް ކޮށްދިނުމަށް އެކަށީގެންވާ ކަންތައްތަކެއް ސަރުކާރުން ކޮށްދޭކަމަށް ނުފެންނާތީ، އެމީހުންނަށް ދަތިވެފައިވާ ކަންތައްތަކެއް ސަރުކާރަށް ދެންނެވުމުގެ ބޭނުމުގައިވެސް މެއެވެ. މިހިސާބުން ޖުމްހޫރީ ނިޒާމުގެ ފުރަތަމަ ރައީސްގެ ހިންގުތެރިކަމާމެދު ދިވެހިންގެ ހިތްތަކުގައި ޝައްކު އުފެދި ނުރުހުމުގެ ޝުއޫރުތައް ހިނގަންފެށިއެވެ. ތަދުމަޑުކަމުން ސަލާމަތް ވެވޭނެ ގޮތެއް ނުފެނި ގިނަދުވަސް ވަމުން ދިޔަ ވަރަކަށް މި ނުރުހުންތެރިކަން ދިޔައީ އިތުރުވަމުންނެވެ.\nފުރަތަމަ ޖުމްހޫރީ ސަރުކާރު އުވާލުން:[އުނިއިތުރު ގެންނަވާ]\nރާއްޖޭގެ ފުރަތަމަ ޖުމްހޫރިއްޔާ އުފެދުނުތާ އެންމެ ހަތް މަހާއި ވިހި ދުވަހުން އެ ޖުމްހޫރިއްޔާ އުވާލަން ޖެހޭނީ ކޮންމެވެސް ސަބަބުތަކެއް ހުރެގެން ކަމަށް ގަބޫލު ކުރެވެއެވެ. ބައެއް ލިޔުންތެރިން ދެކޭ ގޮތުގައި ޖުމްހޫރީ ނިޒާމް އުވާލަން ޖެހުނީ އެނިޒާމަކީ ކޮންކަހަލަ ނިޒާމެއްކަން ރައްޔިތުންނަށް ނޭގޭތީއެވެ. ކޮންމެއަކަސް މިބައިގައި މިހުށައަޅާލަނީ ޖުމްހޫރީ ނިޒާމް އުވާލަން މެދުވެރިވި ސަބަބުތައް ކަމަށް ބެލެވޭ ސަބަބުތަކެވެ.\nޢަބްދުލް ޙަކީމް ޙުސައިންމަނިކު.(1997) ހާމަކުރާ ގޮތުގައި "އަމީނުގެ ސިއްހީ ހާލުކޮޅަކަށް ޓަކައި ބޭސްފަރުވާއަކަށް ސިލޯނަށް ވަޑައިގަތް ވަގުތުގެ ބޭނުން ހިފައި ވެރިކަމުގައި ތިއްބެވި ބޮޑުންގެ މެދުގައި މަޝްވަރާ ބައްދަލުވުންތަކެއް ބޭއްވުމަށް ފަހު، ވަރުގަދަ ރޭވުމެއްގެ މަތީން، ނާއިބުރައީސް ( ވެލާނާގޭ އިބްރާހީމް މުޙައްމަދު ދީދީ) އިސްރޯލެއް އަދާކުރައްވާ އިންގިލާބު ގެންނެވީއެވެ. ... ރައްޔިތުންގެ ނުރުހުމާއި ރުޅި އިންތިހާއަށް ދިޔަ ތަންވަޅުގައި އަމީނުދީދީގެ ގައިކޮޅަށް އަރައިގަތުމުގެ ފުރުސަތު ރައްޔިތުނަށް ތަނަވަސްކޮށް ދިނީއެވެ." މިބުނުމާ މެދު ވިސްނާލާއިރު ފާހަގަކުރެވޭ ކަމަކީ ރައްޔިތުން އިންތިހާއަށް ލޯބިވާ ވެރިޔަކާ ދެކޮޅަށް އެފަދަ ބޮޑުކަމަކައިގެން ތެދުވާނީ އޭނާގެ ފަރާތުން ރައްޔިތުންނަށް ކަބޫލުކުރަން ދަތި ކަންތައްތަކެއް ފެނިފައިވާތީއެވެ.\nޢަބްދުﷲ ޒަމީރު.(1998) ހާމަކުރާ ގޮތުގައި ޖުމްހޫރިއްޔަތާ ގުޅިގެން އުފެދެމުން ދިޔަ ގާނޫނުތަކާއި މުއައްސަސާތައް ގަބޫލު ކުރެވޭ ފަދަ ފެންވަރެއް އޭރުގެ ރައްޔިތުންގެ ކިބައިގައި ނެތުމާއި ޖުމްހޫރީ ނިޒާމު ފުރިހަމަކުރުމަށް ގެންގުޅުނު އަވަސް ސްޕީޑަކީ ވެސް މިނިޒާމު އުވެންމެދުވެރިވި ސަބަބެކެވެ. މިއީ ވެދާނެ ގޮތެއް ކަމަށް ގަބޫލު ކުރެވެއެވެ. އެހެނީ އޭރު ރާއްޖޭގެ ތައުލީމީ ހާލަތު ވަރަށް ދަށެވެ. ހޭލުންތެރިކަން އެހާ ކުޑައެވެ. ދަތުރުފަތުރާއި މުއާސަލާތީ ހިދުމަތްތައް އެހާ ދަށެވެ. ބޭސްފަރުވާގެ ކަންތައްތައްވެސް އެހާ ދަށެވެ. ރައްޔިތުންގެ އެންމެ އަސާސީ ބޭނުންތައްވެސް ފުއްދާ ނުލެވެއެވެ. ކާބޯތަކެއްޗެއް ނުލިބެއެވެ. ދެވަނަ ބޮޑުހަނގުރާމަ ނިމުނުތާ އަށެއްކަ އަހަރުވިއަސް ހަނގުރާމައިގެ ދުވަސްވަރެކޭ - ތަދުމަޑުކަމުގެ ގޮތުން- ތަފާތެއް ނެތެވެ.\nމިކަންތައްތައް ހުރީ މިފަދަ ގޮތަކަށް ކަމުގައި ވިއަސް ޖުމްހޫރީ ނިޒާމާ ގުޅިގެން އާ ކަންތައްތަކެއް ތައާރަފު ކުރެވެމުން ދިޔައެވެ. ބައެއް ކަންތައްތަކަކީ ދިވެހިންގެ އޭރުގެ ގަބޫލުކުރުންތަކާއި އާދަކާދައާ ފުށުއަރާ ކަންތައްތަކެވެ. މިގޮތުން ފާހަގަކޮށްލެވޭ ބައެއް ކަންތައްތަކަކީ އަންހެނުން ވަޒީފާތަކަށް ނެރެން ފެށުމެވެ. އިންތިހާބުތަކުގައި އަންހެނުންނަށް ވޯޓު ދިނުމުގެ ހައްގު ލިބިފައި ނެތްނަމަވެސް، ރައްޔިތުންގެ ކަންކަން ނިންމާ ރައްޔިތުންގެ މަޖުލީހުގައި އަންހެން މެންބަރުން ތިއްބެވެ. ރައީސްގެ ޕްރައިވެޓް ސެކްރެޓަރީންނަށް ވެސް ތިބެނީ ޒުވާން އަންހެނުންނެވެ. އަންހެނުންގެ ރީތީގެ މުބާރާތެއް ފުރަތަމަ ފަހަރަށް ރާއްޖޭގައި ބޭއްވިއެވެ. މިފަދަ ކަންތައްތަކަކީ ދިވެހިންގެ އާދަކާދައިގެ ތެރޭގައި ނުހިމެނޭ ކަންތައްތަކަކަށް ވުމުން މިއީ ދިވެހިންނަށް ގަބޫލު ކުރަން ފަސޭހަ ކަމަކަށް ނުވިއެވެ. މިކަމުންވެސް ބައެއް ދިވެހިންގެ ހިތުގައި ހިތްހަމަ ނުޖެހުމުގެ ޝުއޫރުތައް އުފެދުނެވެ.\nކުރިންވެސް ދެންނެވިފަދައިން ޖުމްހޫރީ ނިޒާމު ގާއިމު ކުރުމާ ގުޅިގެން ހެދުނު ބައެއް ގާނޫނުތަކަކީ ރައްޔިތުންނަށް ބަލައިގަންނަން ފަސޭހަ އެއްޗެއްސެއް ނޫނެވެ. މިގޮތުން ދުންފަތް މަނާކުރުމުގެ ގާނޫނު މިއީ އެންމެ ފާހަގަ ކުރެވޭ އެއް ގާނޫނެވެ. ދުންފަތުގެ އިސްތިއުމާލު ކުރުމަކީ ސިއްހަތަށް ގެއްލުން ހުރި ކަމެއް ނަމަވެސް ދިވެހިން އެކަމަށް އާދަވެފައިވަނީ ކުއްލިއަކަށް އެކަން ހުއްޓާލެވޭ ވަރަކަށް ނޫނެވެ. މިކަން މިހެން އޮއްވާ އެކަމުގެ ހޭލުންތެރިކަމެއް ނެތް ބަޔަކަށް، ކުއްލިއަކަށް އެކަން މަނާކުރުން ވެގެން ދިޔައީ ބަނޑުހައި ހޫނުކަމުގައި ތިބި ރައްޔިތުންގެ ހިތުގައި އިތުރަށް ނަފުރަތު އުފެދުނު ކަމަކަށެވެ. މިކަހަލަ ކަންތައްތަކުގެ ސަބަބުން ރައްޔިތުންނަށް ދިޔައީ އުނދަގޫތަކާ ކުރިމަތިވަމުންނެވެ. މިހެންވުމުން "ޖުމްހޫރީ ނިޒާމަކީ ރައްޔިތުންނަށް ޓަކައި ރައްޔިތުން ހިންގާ، ރައްޔިތުންގެ ވެރިކަމަކަށް ވިޔަސް، ރައްޔިތުންނަށް ޖުމްހޫރީ ނިޒާމު ގަބޫލު ކުރެވޭ ގޮތެއް ނުވިއެވެ." (ޢަބްދުﷲ ޒަމީރު.1998). އެމީޙުންނަށް ފެނުނީ އެނިޒާމުގެ އުނިކަންތައްތަކެވެ. މިކަމުގެ އާޚިރު ނަތީޖާއަކަށްވީ 1953 އޯގަސްޓް 21 ވީ ހުކުރު ދުވަހު ރައްޔިތުން ނުކުމެ، ރާއްޖޭގެ ފުރަތަމަ ޖުމްހޫރިއްޔާ އުވާލުމެވެ. އެދުވަހު ގުޅަކުޅޭ ފަސްގަނޑަށް ރައްޔިތުން ނިކުމެ އެހިންގި އަމަލަކީ ޖުމްހޫރީ ނިޒާމާއެކު ތައާރަފުކުރެވުނު އާ ކަންތައްތައް ރައްޔިތުންނަށް ބަލައިނުގަނެވުމުގެ ސަބަބުން ހިނގި ކަމެކެވެ.\nމަތީގައި ބަޔާންކުރެވުނު ކަންތައްތަކުން އެނގުނު ގޮތުގައި ރާއްޖޭގައި ފުރަތަމަ ފަހަރަށް ޖުމްހޫރީ ސަރުކާރެއް އުފެދުނީ ރައްޔިތުން ޖުމްހޫރީ ވެރިކަމެއް ބޭނުންވެގެން ކުރެވުނު މަސައްކަތަކުން ނޫންކަމެވެ. އަދި ޖުމްހޫރިއްޔަތަކީ ރައްޔިތުންނަށް އެންމެ ފައިދާހުރި، އެންމެ ފުރިހަމަ ވެރިކަމުގެ ނިޒާމްކަން އެނގިގެނެއްވެސް ނޫންކަމެވެ. އެދުވަސްވަރު ވެރިކަމަށް އެންމެ އެކަށޭނަ މީހަކީ މުޙައްމަދު އަމީނުކަމށް ރައްޔިތުން ދެކޭތީ އޭނާއަށް ވެރިކަން ދޭން ބޭނުންވެގެން ކަމެވެ. އެއީ މުޙައްމަދު އަމީން ވެރިއަކަށް ވާން އެއްބަސްވިއަސް ރަސްކަލަކަށް ހުންނަން ގަބޫލު ނުވީތީއެވެ. މުޙައްމަދު އަމީނު ބޭނުންވީ ރާއްޖޭގައި ޖުމްހޫރީ ވެރިކަމެއް އޮންނަން ކަމަށް ވީތީއެވެ.\nހަމަ އެފަދައިން ޖުމްހޫރީ ސަރުކާރު އުވާލީ އޭރު އިސްކޮށް ތިބި މީހުން ވެރިކަން ބޭނުންވެގެންނެއް ނޫނެވެ. ނުވަތަ ވެރިކަން ބޭނުންވެގެން ޖުމްހޫރީ ނިޒާމުގެ އުނިސިފަތައް ރައްޔިތުންނަށް ކިޔައިދީ، ނިޒާމު ކަމުނުދާކަމަށް ރައްޔިތުންނަށް ވިސްނައިދީގެނެއްވެސް ނުމެނޫންމެއެވެ. އެއާ ޚިލާފަށް ރައްޔިތުންނަށް ތަހައްމަލު ކުރަން ދަތި އުނދަގޫ ތަކަކާ ކުރިމަތިވުމުންނެވެ. އެމީހުންނަށް ބަލައިގަންނަށް އުނދަގޫ އާ ކަންތައްތަކެއް، ކުއްލިއަކަށް ތައާރަފް ކުރުމުންނެވެ. އެކަންކަމާ ގުޅުގެން ރައްޔިތުންގެ ހިތުގައި އުފެދުނު ނުރުހުންތެރިކަމެއްގެ ސަބަބުންނެވެ. ރައްޔިތުންގެ އަސާސީ ބޭނުންތައް ފުއްދައިދިނުމަށް ސަރުކާރު ނުކުޅެދުމުންނެވެ.\nވީމާ، ރާއްޖޭގެ ފުރަތަމަ ޖުމްހޫރިއްޔާ އުފެދުނީވެސް އަދި އުވާލެވުނީވެސް ރައްޔިތުންނަށް ޖުމްހޫރިއްޔަތަކީ ކޮންއެއްޗެއް ކަން ނޭނގިގެނެއް ނޫނެވެ. ޖުމްހޫރިއްޔަތު ގެނައި އިރުވެސް ޖުމްހޫރީ ނިޒާމަކީ ކޮބައިކަމެއް ރައްޔިތުންނަކަށް ނޭނގެއެވެ. އަދި އުވާލިއިރުވެސް ޖުމްހޫރިއްޔަތަކީ ކޮބައިކަމެއް ރައްޔިތުންނަކަށް ނޭނގެއެވެ. އެމީހުން ޖުމްހޫރީ ސަރުކާރު އުވާލީ ޖުމްހޫރީ ނިޒާމުގައި މައްސަލަހުރެގެނެއް ނޫނެވެ. އެނިޒާމުގެ ދަށުން އުފެދުނު ސަރުކާރަށް ރައްޔިތުންގެ އިހްސާސްތައް ނުވިސްނުމުން ރައްޔިތުންނަށް ތަހައްމަލު ކުރަން ޖެހުނު ތަދުމަޑުކަމާއި ދަތިތަކެއް ހައްލު ނުކުރެވުމުގެ ސަބަބުންނެވެ.\n1-\tޢަބްދުﷲ ޒަމީރު. (1998) ފުރަދާނަ. މާލެ؛ މިނިސްޓްރީ އޮފް އިންފޮރމޭޝަން އާޓްސް އެންޑް ކަލްޗަރ\n2-\tޢަބްދުﷲ ޒަމީރު. (ޝާއިއުނުކުރާ) ރާއްޖޭގެ އާންމު ޚިދުމަތް: ދިވެހިންގެ ބޭނުންތަކަށް އިޖާބީ ޚިދުމަތެއް. މާލެ؛\n3-\tޢަބްދުލް ޙަކީމް ޙުސައިންމަނިކު. (1997) ގައުމުދެކެ ލޯބިވާ އަށެއްކަ މީހުންގެ ޚިދުމަތް. އިއްޔެ. މާލެ؛\n4-\tމުޙައްމަދު އިސްމާޢީލްދީދީ. (1966) މޮޓަރުބޯޓު ގަޑުބަޑު. މާލެ؛ ނޮވެލްޓީ ޕްރެސް\n5-\tމުޙައްމަދު ވަޙީދު ނަދުވީ. (2006) ލެކްޗަރ ނޯޓްސް.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4މާރޗް 2010، 01:27 ގައެވެ.


ވުޟޫކުރުމަކީ މުސްލިމުން ވަރަށް ގިނައިން ކުރާ ކަމެކެވެ. ވުޟޫ ދުޢާވެސް ކިޔަމުއެވެ. ނަމަވެސް އެކަމުން ލިބެން އޮތް ފައިދާގެ ބޮޑުކަން އެނގެނީ މަދުބައަކަށެވެ. އެހެންވެ މި ބަލައިލަނީ ވުޟޫކުރުމުންނާއި ވުޟޫދުޢާ ކިޔުންމުން ލިބެންހުރި ބައެއް ފައިދާތަކުގެ މައްޗަށެވެ.\n1- ފުރަތަމަ ފައިދާ:\nވުޟޫކޮށްގެން ނިދުމުން އޭނާގެ ފާފަފުއްސަވައިދެއްވަވައި ހެޔޮ ރަޙްމަތް ލައްވަވާނެ މަލާއިކަތަކު ލައްވަވައިދެއްވަވާކަން\n2- ވުޟޫކޮށް މިދުޢާ ކިޔުމުން އެމީހަކަށްޓަކައި ސުވަރުގޭގެ 8 ދޮރުކޮޅު ހުޅުއްވަވައިދެއްވަވާކަން ޙަދީޘްފުޅުން އެނގެން އޮތުން\n3- ފިނިގަދަވުމުން ނަމަވެސް ވުޟޫކުރަން ދަތި ޙާލަތުގައި ވުޟޫކޮށް މިދުޢާ ކިޔާ މީހާގެ ފާފަތައް ފުއްސަވައިދެއްވަވާނެކަމާއި ސުވަރުގޭގައި އޭނާގެ ދަރަޖަ އުފުއްލަވައި ދެއްވަވާނެކަން ޙަދީޘްފުޅުން އެނގެން އެބައޮތެވެ.\n4- މީގެ އިތުރުން ނިދީން ހޭލައި ދަތިޙާލުގައި ވުޟޫކުރާ މީހާއާއިމެދު ﷲ ތަޢާލާ ފަޚުރުވެރިވެވޮޑިގެން އެކަން މަލާއިކަތްބޭކަލުންނަށް އަންގަވާނެކަމާއި ދުނިޔެއިން ވެސް އަދި އާޚިރަތުގައި އެދޭ ހުރިހާ ކަމެއް ﷲ ތަޢާލާ ހިންމަވައި ދެއްވަވާނެކަން ޙަދީޘްފުޅުން އެނގެން އެބައޮތެވެ.\n5- ދަންވަރު ނިދީންތެދުވެ ހަމައެކަނި ވުޟޫކޮށްލުމުން ލިބެން އޮތް ނިޢްމަތް މިހައި ބޮޑުއިރު ވުޟޫކޮށް ތަހައްޖުދު ނަމާދުގެ އެންމެ2ރަކްޢަތް ނަމަވެސް ކުރުމުން ދެއްވަވާނެ މަތިވެރި ޘަވާބު ނިކަން ހިތަށް ގެނެސްބަލާށެވެ!\n6- ޤިޔާމަތް ދުވަހު މަޙްޝަރު މައިދާނުގައި މީސްތަކުން ހާޒިރުވެ ތިބޭއިރު ރަސޫލް އަށް މިއުންމަތުގެ މީހުން ފާހަގަ ކުރެއްވެވޭނީ ވުޟޫކުރި ގުނަވަންތަކުގައި ދިއްލިފައިވާ ނޫރުންކަން\nأَشْهَدُ أَنْ لَا إِلَهَ إلَّا اللهُ وَحْدَهُ لَا شَرِيكَ لَهُ، މިފަދައިން ކިޔުމުން ކުދި، ބޮޑު އެންމެހައި ޝިރުކުން ހިތް ޠޯހިރުކޮށްދެއެވެ.\nوَأَشْهَدُ أَنَّ مُحَمَّداً عَبْدُهُ وَرَسُولُهُ މިފަދައިން ކިޔުމުން ހުރިހާ ބިދުޢަތަކަކުން ހިތް ޠޯހިރުކޮށްދެއެވެ.\nاللَّهُمَّ اجْعَلْنِي مِنَ التَّوَّابِينَ وَاجْعَلْنِي مِنَ الْمُتَطَهِّرِينَ މިފަދައިން ކިޔުމުން އެމީހާގެ ފާފަތައް ފުއްސަވައި ދެއްވަވަތެވެ.


Report: Maalhohu beachah gosfitha, naannaane!\nބ. މާޅޮހުން: ނާޒިމް ހަސަން\nލޯންޗެއްގައި އެކަމަކު "ތަޅުވަމުން ތަޅުވަމުން" ކުރި ދަތުރަކަށްފަހު މި ފުންމާލެވުނީ "މާޅޮސްމަޑުލު" އެ ރަށަކަށް ނިސްބަތްވާ ބ. މާޅޮހަށެވެ. މި ރަށުގެ މީސްކޮޅު މަދެވެ. ތަރައްގީގެ ކުލަ އެހާ ފާޅު ނުވެފައި ރަށް ވެސް މިއީ އާދައިގެ ރަށެކެވެ. މިރަށަށް ލިބިފައި އޮތް ނިއުމަތަކީ ހިތްފަސޭހަ، އަރާމު މާހައުލެކެވެ. މި ރަށުގެ މީހުންގެ މޫނުމަތީން "މި ހިތް ފަސޭހަކަން މި ރަށުގެ ރައްޔިތުންގެ ތަރައްގީއަކަށް ފުދެ" އޭ ބުނާން އުޅޭހެން ހީވެއެވެ. މިހެން އާދެވުމުން މާޅޮހުގެ މި ހިތްގައިމު މާހައުލާއި މިތިބިހާ މީހުންގެ އުފާވެރިކަމާއި ހިތްފަސޭހަ ކަމުގެ ތެރޭގައި ވަގުތުކޮޅަކަށް ވިޔަސް ހުރެލަން ބޭނުންވި އެވެ. އުޅެން ޖެހިފައި އޮންނަ ގޮތުން މިހެން ވަރަށް ނާދެވޭނެ އެވެ. މިވެސް އަންނަން އޮތް ދަތުރެއް ނޫނެވެ. އާދެވުނު ދަތުރެކެވެ.\nމާޅޮހަށް އަރައި ހިނގަމުން ހިނގަމުން ގޮސް މި އާދެވުނީ ބަނދަރު ހަދާފައި އޮތް ފަރާތް ނޫން އަނެއް ފަރާތުގެ ހުދުވެއްޔާ ހަމައަށެވެ. ގޮނޑުދޮށާ ހަމައަށް ފޭބުނީ ހިމުން ވެލިގަނޑެއް އޮތް ހިމަ ގޯޅިއެއްގެ ތެރެއިންނެވެ. މިތާނގެ ވައި ހެޔޮ ހިސާބަށް ނުކުމެވުމުން އަޖައިބު ހައިރާން ކޮށްލައިފި އެވެ. މާޅޮހަށް ތަންވަސްވެފައި މިއޮތީ ގުދުރަތުގެ ކޮން ފަދަ ރީތި ކަމެއް ހެއްޔެވެ؟\nކުރި މަތިން ފެންނާން އޮތް ހިތްފަސޭހަ މާހައުލުގެ ތެރެއަށް ދެވުނު ގޮތުންނާއި ހުއްޓުން އެރި ގޮތުން ހީވީ "އުފުލާލުމަކުން" ގެންދިޔަހެނެވެ. އަދި "ފޮޓޯގަނޑަކަށް" ގަނޑުކޮށްލިހެނެވެ.\nމިތާކު ވަކި ދިމާއެއް ނޯވެ އެވެ؛ ސާފު ދޮން ވެލިގަނޑު ހުރަސްކޮށް ދިމަ ދިމާއިން ފިނި ވައިރޯޅިތައް ޖެހިލަ އެވެ. މާޅޮހު ލަނގިރީގެ ފައްޗަށް މާކޯނިތައް ހަލުވާލާއި ގޮތަށް މިތާނގަގެ ރުއްކަރައިގެ ފަންތައް ބައިބަޔަށް އެކުއެކީގައި ވަޔާ ހަލުލާވަ އެވެ. ރުއްބައި ގިނަ ފިނި ފިނި ހިޔަލެކެވެ. އުނދޯލިތަކާއި ޖޯލިތަކެވެ. ހޮޅި އައްޓާއި ފިނި މައިޒާނެވެ. އާފާގުގެ ކުލަ ޖެހި، ހިނިތުން ވެފައިވާ މޫނުތަކެެވެ.\nބ. އަތޮޅު މާޅޮހުގެ ހިތް ފަސޭހަ ބީޗް: މި ތަނަކީ ގިނަ ބަޔަކު ހިތްހަމަ ޖައްސާލަން ގޮސް އުޅޭ ހިތްގައިމު ސަރަހަދެއް - އަލީ އަފާފް | އަވަސް\nމިތާނގައި އިރުއޮއްސުމަކާ ކައިރިއަށް ދެވެނީ އެވެ. ރޯދަ ވިއްލާން ތައްޔާރު ވެގެންނާއި ރޯދަ ކުރުކޮށްލަން މި ރަށުގެ ގިނަ ބަޔަކު މިތިބީ ބީޗްގަ އެވެ. ކާފައިންނާއި މާމަމެން ނުކުމެ ހިމުން ފަސްގަނޑުގެ ތެރޭގައި ފައި ފޮރުވައިގެން އެބައުޅެ އެވެ.\nއެއިނީ ކާފައަކާއި މާމައެކެވެ. ފަހުރުވެރި އެ ދެމަފިރީން މާމަ ކުދީންނާއެކު ވެލިގަނޑުގެ މަތީގައި ކުޅެނީ އެވެ. އެއިނީ އަންހެނެކެވެ. އޭނާ ރޯނު ވަށަނީ އެވެ. ޖެހިގެން އެއީނީ ފަންގި ވިންނަން ވަތަކަށް ފަހު ވަތެއް ޖަހަމުންދާ މީހެކެވެ.\nއެތިބީ ވެސް ބައެކެވެ. އެމީހުން ޅައިރުގެ ވާހަކައިން ހޯއް ގޮވައި ހީ ސަމާސާކޮށް ސަކަރާތް ގަންނަނީ އެވެ. މަތިން މާމައްޗަކުން މަޑު ނުލަކުން ގަދަ ރީނދުލަކަށް ބަދަލުވެފައި މިހާރު "ރަތްގެރިބެއަކަށް" ވެގެންއިން އިރާ ދިމާއަށް ޖެހެމުންދާ ވިލާގަނޑާ ދިމާ ތިރީން ފުރާވަރުގެ އަންހެން ކުދީން ބައި ބަޔަށް ނުކުމެ ރާޅު ފަށުގައި ފަރިއަށް ދެކޮޅަށް ހިނގަނީ އެވެ.\nޓޫރިސްޓުންނާއި ބިދޭސީ މަސައްކަތު އާބާދީގެ ވެސް ހިތަށް ފަސޭހައެއް ވަނީ މާޅޮހުގެ މި މާހައުލަށް ނުކުމެވުނީމަ އެވެ. އެމީހުންގެ ވެސް އެތިބަ އުޅެނީ އެވެ. އަރާމުކޮށްލަނީ އެވެ. ފިކުރުތައް އުކާލައި ސިނކުޑި އާއި ހިތުގެ މަސައްކަތް އަލުން ފަށަނީ އެވެ.\n"ދައްތަގެ ހުރިހާ ދަރިން ވެސް އުޅެނީ މާލޭގަ، ދެމަފިރިން އެކަނި ރަށުގައި މި އުޅެނީ، ދައްތަމެން މި ތަން ދޫކޮށްދާކަށް ބޭނުމެއް ނުވޭ، މި ހިތްފަސޭހަކަމުގައި ތިބެވެން އޮތްހާ ދުވަހަކު މާލެއަށް ދާނީ ކާކު؟" ހުދުވެލި މަތީގައި މަޑުކޮށްލައިގެން ތިބި ދޮށީ އުމުރުގެ ދެމަފިރިންގެ ތެރެއިން އަންހެން މީހާ ބުންޏެވެ. ދެމެފިރިން އެކުގައި ނުކުމެ ގޮނޑުދޮށުގައި މަޑުކޮށްލައިގެން ތިބީ ފިނިކޮށްލާށާއި ރޯދަ ކުރުކޮށްލާށެވެ. މިހާރު އެ ދެމަފިރީން ވެސް އެ ހެލިގަތީ އެވެ.\nއުނދަގުލަކާއެކު ހިނގައި ގަންނަމުން ރާގެއްލާފައި، ފިއްޔަކަށް ދަމާލާފައި ފިރިމީހާ ވެސް ވާހަކައިގައި ބައިވެރިވެލި އެވެ.\n"އަހަރެމެންގެ ސިއްހަތަށް ވެސް މާ ރަނގަޅު ރަށުގެ މި ދިރިއުޅުން،"\nމި ރަށުގެ މި ގޮނޑުދޮށުގައި ހުރެ ކުރިމަތީން ބަލާލާއިރު ރީތި ރަށަކާއެކު ޗާލު މަންޒަރެއް އެބަ ފެނެ އެވެ. އެއީ މި ރީތި ގޮނޑުދޮށާ ވަރަށް ކައިރިން އޮންނަ އަދި މާރީތި ފަޅު ރަށެކެވެ. ގަސް ގިނަ، ބިޔަ ޖަންގައްޔެއްހެން ފެންނަން އޮތް ރަށެކެވެ.\n"ތިއީ އެއްކަލަ މަޝްހޫރު ހިބަޅިދޫ،" މިތަނުން މީހަކު އަންހަނަށް އެހީ ވެދިނެވެ.\nމި ރީތި ވެލި މަތީން އެ ނޫނަސް މި ރަށުގެ ވަރަށް ގިނަ މީހުން އަހަންނަށް މަރުހަބާ ކިޔައިފި އެވެ. މިތަނުން ދާހިތެއް ހަމަނުވި އެވެ. އެހެން ބައެއް މީހުން ގާތަށް ޖެހިލައި ސަލާމެއްކޮށްލައި ސުވާލެއްވެސް އަހައިލެވެނީ އެވެ.\n"މިއަދު މިތަނަށް އައިސް މިއިނީ ކާފަ ދަރިން ގޮވައިގެން، މި އުމުރުގައި މިހެން ހަމަޖެހިލައިގެން އުޅެވުން އެއީ އެންމެ ބޮޑު އުފުލަކީ، އެކުދީން ވެސް އެ އުޅެނީ އުފަލުން މިތަނަށް އާދެވުމުން،" ދުވަސްވީ މިރަށުގެ މީހަކު ބުނެލި އެވެ.\nމިހިރީ ފިނިކޮށްލާށާއި ވަރުބަލި ފިލުވާލަން ޖައްސާލެވޭ ގޮތަށް ހަދާފައި ހުރި އަށްޓެކެވެ. މި އަށީގައި އިށީނދެ، ވަށައިގެން މިވާ މާހައުލަށް ބަލާލުމުން ހިތަށް އަރަން ފެށި އެވެ. އަހަންނާ ގާތުން މީހަކު ބުނެލި އަޑު އިވުނީ އަހަރެންގެ ހިތަށް ވެސް ހަމަ އެރި ޖުމްލަ އެވެ.\n"ދިވެހިންނަކީ ހާދަ ނަސީބު ގަދަ ބައެކޭ!" މި ބީޗްގެ ތެރެއަށް އަހަރެން ވަދެ ހުސްވެފައިވާތީ އެ ވާހަކަ އޭނާ އެ ބުނެލީ އަހަންނާ ދިމާއަށެވެ.\n"މިހާ ހިތްފަސޭހަ، އަރާމު ދިރިއުޅުމެއް އުޅެން ލިބިފައި އޮތީ ދުނިޔޭގެ އެހެން ވަކި ކޮން ބަޔަކަށް؟ދުވާލުގެ މަސައްކަތް ނިންމައި، ހިތްހަމަޖައްސާލަން ދާނެ މިފަދަ ގޮނޑުދޮށްތައް އޮތީ އެހެން ކޮން ބަޔަކަށް؟"\nމި ގޮނޑު ދޮށުގައި ހުސް ފަޔާ ހިނގަމުން ދެފައި ވެލި އުކަމުން ދިޔަ އެތައް ކުދީންގެ ތެރެއިން ފުރާވަރުގެ އަންހެން ކުއްޖަކު އަހަންނާ ވަރަށް ވާހަކަ ދެއްކި އެވެ. ބައިވަރު ބައިވަރު ވާހަކަ އެވެ.\n"މި ރަށު ގޮނޑުދޮށް ހަމަ ހިތްގައިމު ކަމަށް ވަރަށް ގިނަ މީހުން ބުނޭ، މިގޮތަށް ގޮނޑުދޮށާ އެހާ ގާތުގައި ރުއްތައް ހުރެފައި މި އޮންނަނީ މުޅިން ހިޔާވެފައި، ކުނި އަޅާފައެއް ނޯވޭ، އެހާ ސާފުކޮށް އެންމެން ވެސް މި ތަން ބަލަހައްޓަނީ، އެހެންވެ މިއީ މާޅޮހުގެ ޝަރަފު،" އަންހެން ކުއްޖާ ބުންޏެވެ.\nއޭނާގެ ފަހަތުން ދުވަމުން އައި އެހެން ކުއްޖަކު ވާހަކަ ދެއްކި އެވެ. އޭނާ ބުނި ގޮތުގައި މާޅޮހުގެ މި ގޮނޑުދޮށް އެކަނި ޕްރޮމޯޓްކޮށްގެން ވެސް މި ރަށުގައި ރަށު ޓޫރިޒަމް ވަރަށް ބާރަށް ކުރި އަރާނެ އެވެ.\n"މިހާރު ވެސް ދިވެހިން ވެސް ވަރަށް ގަޔާވާ ތަނަކަށް މިއޮންނަނީ ވެފަ، މި ތަނުގެ ފޮޓޯއެއް ސޯޝަލް މީޑިއާއިން ފެނިއްޖެޔާ، ދާން ބޭނުމޭ އެންމެން ވެސް ބުނަނީ،" އެ ކުދިން ވަރަށް ވިސްނަ އެވެ. ވަރަށް އުންމީދު ކުރެ އެވެ.\nއެކުދިންގެ ބަހަށް ހެއްލިގެން އަޖުމަ ބަލައިލާން ކަމަށް ހީކޮށް މި ގޮނޑުދޮށުގެ ހަވީރު ފިންޏާއި ރަތްވިލާގެ ފޮޓޯއެއް ޓްވީޓްކޮށްލައިފީމެވެ. ލައިކްތަކާއި ރިޓްވީޓްތައް އެ ފޮޓޯގައި ޖެހިގަތީ ބަސް ބުނާހާ އިރުންނެވެ. އެ އެންމެން ވެސް ބޭނުންވީ މި މާާޅޮހަށް އަންނާށެވެ. މި ރަށުގެ ގޮނޑުދޮށަށް ފައިބާށެވެ.\nއަހަރެން އެކުދީންނަށް ދައްކާލީމެވެ. އެކުދީން ބުންޏެވެ. "ބުނާށެވެ! "މި މާޅޮހުގެ ގޮނޑުދޮށަށް އާދެވުނު މީހަކު، އަނބުރާ ދާކަށް ބޭނުމެއް ނުވާނެ" އެވެ!\nމާޅޮސް ރޯދަ މަހާ ރޯއްޖާ


ބޭރުގެ ފަނޑިޔާރާއި ގުޅޭ ގޮތުން ސުޕްރީމް ކޯޓުނު ނެރުނު ބަޔާނަށް ޑީީޖޭޭއޭގެ އާ ބަސް – Haftha\nބޭރުގެ ފަނޑިޔާރާއި ގުޅޭ ގޮތުން ސުޕްރީމް ކޯޓުނު ނެރުނު ބަޔާނަށް ޑީީޖޭޭއޭގެ އާ ބަސް\nޝަރުއީ ދާއިރާގެ ދިރާސާ ހެދުމަށް ރާއްޖެ ވަޑައިގެންފައިވާ ދެކުނު އެފްރިކާގެ ރިޓަޔާޑް ފަނޑިޔާރު ޔޮހާން ކްރީގްލާއާ އެކު ބޭއްވި ބައްދަލުވުމަށް ފަހު ސުޕްރީމް ކޯޓުން ނެރުނު ބަޔާނުގައި އޮތީ އެ ބައްދަލުވުމުގައި ކަން ހިނގައިދިޔަ ގޮތް ކަމަށް ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިން ބުނެފި އެވެ.\nޑީޖޭއޭ އިން މިއަދު ބޭއްވި ނޫސްވެރިންގެ ބައްދަލުވުމެއްގައި ޖުޑިޝަލް އެކަޑަމީގެ ޗާންސެލަރު އަހުމަދު މާޖިދު ވިދާޅުވީ، ސުޕްރީމް ކޯޓުގެ ފަނޑިޔާރުންނާ ކްރިގްލާ ބޭއްވި ބައްދަލުވުމާ ގުޅިގެން ސުޕްރީމް ކޯޓުން ނެރުނު ބަޔާނުގައި އޮތީ ކަން ހިނގިއި ދިޔަ ގޮތް ކަމަށެވެ. އަދި އެ ބަޔާނުގައި، ކްރީގްލާ ދެއްކެވި ވާހަކަތައް ހުރީ އޭނާ އަގު ނުވެއްޓޭ ގޮތަށް ކަމަށް ވެސް މާޖިދު ވިދާޅުވި އެވެ. އަދި ގާނޫނީ ގޮތުން އުފެދިފައި ހުރި މުއައްސަސާތަކުން އެއް ބަޔަކު އަނެއް ބަޔަކަށް އެއްބާރުލުން ދޭންޖެހޭނެ ކަމަށާއި އެހެން މުއައްސަސާތަކުގެ އަގު ވެއްޓޭ ގޮތަށް އަމަލު ކުރުމަކީ ކޮށްގެން ވާނެ ކަމެއް ނޫން ކަމަށެވެ.\nއެގޮތުން ޝަރުއީ ދާއިރާ އިސްލާހު ކުރުމުގެ އެކްޝަން ޕްލޭންގެ ދަށުން މިވަގުތު ރަނގަޅު ކުރެވެން ހުރި ކަންކަމާއި މެދު ރާސްތާގައި ރަނގަޅު ކުރެވޭނެ ކަންކަމާއި ދިގު މުއްދަތުން ހާސިލް ކުރެވޭނެ ކަންކަން ފާހަގަ ކުރުމުގެ މަސައްކަތް ކުރަމުންދާ ކަން މާޖިދު ފާހަގަކުރެއްވި އެވެ.\nޔޮހާން ކްރީގްލާ ސުޕްރީމް ކޯޓުގެ ފަނޑިޔާރުންނާ އެކު ބޭއްވި ބައްދަލުވުމުގައި ފަނޑިޔާރުންނަށް އިންޒާރު ދެއްވި ކަމަށް ބުނެ ސުޕްރީމް ކޯޓުން އިއްޔެ ވަނީ ބަޔާނެއް ނެރެފަ އެވެ.


Covid 19 ge biru Athletics ge harakaaih thah cancel kohfi\nކޮވިޑް 19ގެ ބިރު، އެތުލެޓިކްސްގެ ހަރަކާތްތައް ކެންސަލް\nއިންޓަ ސްކޫލް އެތުލެޓިކްސް މުބާރާތުގެ ތެރެއިން --- ފައިލް ފޮޓޯ: އަވަސް\nރާއްޖެއިން، ކޮވިޑް 19 ފެނުމުން، އެތުލެޓިކްސް އެސޯސިއޭޝަންގެ ހަރަކާތްތައް ކެންސަލް ކޮށްފި އެވެ.\nއެތުލެޓިކްސް އެސޯސިއޭޝަނުން ރޭ ނެރުނު ބަޔާނުގައި ބުނެފައި ވަނީ، އެ އެސޯސިއޭޝަން މެދުވެރިކޮށް އެތުލީޓުން ބޭރަށް ފޮނުވުމާއި، އަންނަ މަހުގެ ނިޔަލަށް އެ އެސޯސިއޭޝަނުން ބައިވެރިވާން ހަމަޖެހިފައިވާ މުބާރާތްތަކުގައި ވާދަ ކުރުންވެސް މެދުކަނޑާލުމަށް އެ އެސޯސިއޭޝަންގެ އެކްސްކޯ އިން ނިންމާފައިވާ ކަމަށެވެ.\nކުޑަކުދިންނާއި އެތުލީތުންނަށް ހިންގާ ޓްރެއިނިން ޕްރޮގްރާމްތައްވެސް އެސޯސިއޭޝަނުން ހުއްޓާލާފައި ވުމުން، އެ އެސޯސިއޭޝަންގެ މެންބަރު ކުލަބުތަކުންނާއި އެކެޑެމީތަކުންވެސް އެގޮތަށް އަމަލު ކުރުމަށްވެސް އެ އެސޯސިއޭޝަނުން ވަނީ އަންގާފަ އެވެ.\nކޮވިޑް 19 ގެ ބިރުވެރިކަން ކެނޑި އާންމު ހާލަތަކަށް އެޅުމުން އެސޯސިއޭޝަން ކެންސަލް ކުރި މުބާރާތްތަކާއި ޓްރެއިނިން ޕްރޮގްރާމްތައް ރީޝެޑިއުލް ކޮށް އިންޓަނޭޝަނަލް މުބާރާތްތަކުގައި ބައިވެރިވުމުގެ ކަންކަން އަލުން ފަށާނެ ކަމަށް ބަޔާނުގައި ބުނެފައި ވެއެވެ.\nއެތުލެޓިކްސްގެ ޖޫނިއާ ޗެމްޕިއަންޝިޕް މިއަދު އައްޑޫގައި ފަށާ ގޮތަށް އެތުލެޓިކްސް އެސޯސިއޭޝަނުން ކުރިން ވަނީ ތާވަލު ކޮށްފަ އެވެ. ނަމަވެސް ރޭ އެކްސްކޯއިން ނިންމުމާއެކު އެ މުބާރާތްވެސް މިހާރު ވަނީ ފަސް ކޮށްފަ އެވެ.\nއެތުލެޓިކްސް އެސޯސިއޭޝަންގެ އިތުރުން، ބައެއް އެހެން އެސޯސިއޭޝަންތަކުންވެސް ވަނީ ސްކޫލް ކުދިންގެ ކުޅިވަރު މުބާރާތްތައް ކެންސަލް ކޮށްފަ އެވެ. ބާސްކެޓްބޯލް އެސޯސިއޭޝަން އެމްބީއޭއިން ބުނީ، ވަކި އެއްޗެއް އަންގަންދެން ބާސްކެޓްގެ ވައިޑީޕީ ހަރަކާތްތައް ހުއްޓާލާފައިވާ ކަމަށެވެ.\nކޮވިޑް 19 އަށް ކުރެއްދޫ ރިސޯޓްގައި ވަޒީފާ އަދާ ކުރަމުން ދާ ދެ މީހުން ޕޮޒެޓިވް ވުމުން، ރާއްޖެއިން ވަނީ އެހާލަތާ ކުރިމަތި ލުމަށް ޔެލޯ އެލާޓް ނެރަފަ އެވެ.


މަރާމާތުކޮށްދޭނެ ފަރާތެއް ހޯދުމަށް\nޅ.ހިންނަވަރު ޞިއްޙީމަރުކަޒު މަރާމާތުކުރުމާބެހޭ:\nމި މަރުކަޒުން ދޭ މަޢުލޫމާތާ އެއްގޮތްވާ ގޮތުގެ މަތިން އަމިއްލަ ތަކެތީގައި މި މަރުކަޒުގެ ތިރީގައި މިދަންނަވާ ތަންތަން މަރާމާތުކޮށްދޭނެ ފަރާތެއް ހޯދުމަށް ބޭނުންވެއެވެ.\nމަރުކަޒުގެ ފުރަތަމަ ފޭހުގެ ދެކުނު ފުރާޅުގެ ޓިނުތައް ބަދަލުކުރުން\nތަން: ހިންނަވަރު ޞިއްޙީމަރުކަޒު\nގަޑި: 2016 ސެޕްޓެންބަރު 19 ވާ ހޯމަ ދުވަހުގެ 13:00\nގަޑި: 2016 އޮކްޓޫބަރު6ވާ ބުރާސްފަތިދުވަހުގެ 13:00\nވީމާ، މި މަސައްކަތް ކޮށްދިނުމަށް ޝައުޤުވެރިވާ ފަރާތްތަކުން ތާވަލުގައިވާ ގޮތުގެމަތިން ކަނޑައެޅިފައިވާ ތަނަށް ވަޑައިގެން މަޢުލޫމާތު ސާފުކުރެއްވުމަށްފަހު، ތާވަލުގައިވާ ގޮތުގެމަތިން އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރުމުގެ ބައްދަލުވުމުގައްޔާއި، ބީލަން ހުށަހެޅުމުގެ ބައްދަލުވުމުގައި ކޮންމެ ބޭފުޅަކަށްވެސް ތަމްސީލުކުރެވޭނީ 1 ފަރާތެވެ. މަޢުލޫމާތު ސާފުކުރުމަށް ނާންނަ ފަރާތްތަކުން ހުށަހަޅާ ބީލަމާއި، ގަޑިޖެހުމުގެ ފަހުން ހުށަހަޅާ ބީލަން ބަލައިނުގަނެވޭނެ ވާހަކަ ދެންނެވީމެވެ. ބަދަލުގައި ވަޑައިގަންނަވާ ފަރާތެއްނަމަ، ބަދަލުގައި ހާޒިރުވާކަމުގެ ލިޔުމަކާއި، ދިވެހި ރައްޔިތެއްކަން އަންގައިދޭ ކާޑު ގެންނަންވާނެއެވެ. އަދި އަންދާސީހިސާބުތައް ހުށަހަޅުއްވާއިރު، ހުރިހާ ލިޔެކިޔުންތައް ހުންނަންވާނީ ސިޓީއުރައެއްގައި ބަންދު ކުރެވިފައެވެ. ހުށަހަޅާ އަންދާސީހިސާބުތައް ކެނޑޭނީ އަންދާސީހިސާބު ހުށަހެޅި ފަރާތްތަކުގެ ހާޒިރުގައި ކަމުގައި ވުމާއެކު، ގަޑިއަށް ހާޒިރުވުމަށް ސަމާލުކަންދެއްވުން އެދެމެވެ. އަދި ތިރީގައިވާ ގޮތުގެ މަތިން ބީލަން ހާސިލުކުރާނެ ފަރާތެއް ހޮވުމުގައި ބަލައި ޕޮއިންޓް ދެވޭނެއެވެ.\nމަޢުލޫމާތު ފުރިހަމަނުވާ އަންދާސީހިސާބުތައް ބާޠިލުކުރުމުގެ އިޚުތިޔާރު މި މަރުކަޒަށް ލިބިގެންވެއެވެ. އަދި އަންދާސީހިސާބު ބާޠިލުކުރަން ޖެހިއްޖެ ޙާލަތެއް މެދުވެރިވެއްޖެނަމަ، އަންދާސީހިސާބު ބާޠިލުކުރުމުގެ އިޚުތިޔާރު މި މަރުކަޒަށް ލިބިގެންވެއެވެ.\nނަންބަރު: (IUL)G1- SM/2016/03\nޕަބްލިޝްކުރި ތާރީޚް: 29 އޮގަސްޓް 2016\nސުންގަޑި: 19 ސެޕްޓެންބަރު 2016 1300


United Ge "Hero" De Gea Akee Club Thaareehugaives Emme Molhu Goalkeeper? - Vaguthu\nމެންޗެސްޓާ ޔުނައިޓެޑުން ރޭ ޓޮޓެންހަމްއާ ދެކޮޅަށް ކުޅުނު މެޗު ކާމިޔާބުކުރީ 1-0ގެ ނަތީޖާއަކުންނެވެ.\nރޭގެ މެޗުން މޮޅުވެ، ޔުނައިޓެޑު ވަނީ ޓީމާ ވަގުތީ ގޮތުން ހަވާލުވެ ހުރި، އޮލީ ގުނާ ސޮލްޖާގެ އިރުޝާދުގެ ދަށުން ކުޅުނު ހުރިހާ މެޗަކުން މޮޅުވުމުގެ ރެކޯޑު ދަމަހައްޓާފައެވެ.\nރޭގެ މެޗުގެ ފުރަތަމަ ހާފް ނިމެން އުޅެނިކޮށް، ޔުނައިޓެޑުން މެޗުގެ ލީޑު ނެގީ ރަޝްފޯޑުގެ ގޯލުންނެވެ. ފުރަތަމަ ހާފް ޔުނައިޓެޑުން ކުރީގައި އޮވެ ނިންމާލި ނަމަވެސް، ދެވަނަ ހާފަށް ނުކުމެ ޓޮޓެންހަމް ވަނީ ފުލުފުލު ހަމަލާ އުފައްދާފައެވެ.\nޓޮޓެންހަމްގެ ހަމަލާތަކުން ޔުނައިޓެޑް ސަލާމަތް ކޮށްދިނުމުގައި ރޭގެ މެޗުގެ "ހީރޯ"އަކަށްވީ ސްޕެއިންގެ ގޯލްކީޕަރު ޑޭވިޑް ޑެހެއާއެވެ. އޭނާ މެޗުގެ މޮޅު ކުޅުންތެރިޔާގެ މަގާމު ހޯދީ ޖުމްލަ 11 ސޭވް ކޮށްގެންނެވެ.\nމެޗަށްފަހު ވާހަކަ ދައްކަމުން، ކްލަބު ލެޖެންޑް އަދި މިހާރުގެ ކޯޗު ސޮލްސްޖާ ބުނީ އޭނާއަށް އެޑްވިން ވެންޑަސާއާއި ޕީޓާ ޝޫމައިކަލްއާއެކުވެސް ކުޅެވުނު ކަމަށާއި، ޑެހެއާއަކީ ކްލަބު ތާރީގހުގައިވެސް އެންމެ މޮޅު ގޯލްކީޕަރަށް ވާދަކުރާ ފަރާތެއް ކަމަށެވެ.\n"ޔުނައިޓެޑަކީ އާންމުކޮށް މޮޅެތި ކީޕަރުން ކުޅޭ ކްލަބެއް. އެޓީމުން އަހަންނަށްވެސް ވެންޑަސާއާއި ޕީޓާ ޝޫމައިކަލްވެސް ތަޖުރިބާ ކުރެވުނު، އެކަމަކު މިހާރު ޑެހެއާ ހުރި ލެވެލްއިން ކްލަބު ތާރީހު ދުތް އެންމެ މޮޅު ގޯލްކީޕަރުގެ މަގާމަށް އޭނާ ވާދަކުރާނެ،" ސޮލްސްޖާ ބުންޏެވެ.\nސޮލްސްޖާ އިތުރަށް ބުނީ ޔުނައިޓެޑްގެ ފަހަތަށް ކުޅުނު ހަތަރު ކުޅުންތެރިންވެސް ކުޅުނީ ރަނގަޅު ފޯމެއްގައި ކަމަށާއި، ޓީމު އެންމެފަހުން ކުޅުނު ތިން މެޗުގައިވެސް ކްލީން ޝީޓް ނެގުމަކީ ގަދަ ހަތަރަކަށް އުންމީދު ބޮޑުވި ސަބަބެއް ކަމަށެވެ.\nޑެހެއާއަށް ތައުރީފް ކުރުމަށްފަހު ސޮލްސްޖާ ބުނީ ޔުނައިޓެޑަކީ އެންމެ މަތީ ލެވެލްގައި އަދިވެސް ވާދަކުރަން ޖެހޭ ކްލަބެއް ކަމަށާއި، މިފަހަރުވެސް ގަދަ ހަތަރަކަށް އެރެވޭނެ ކަމުގެ އުންމީދު އަދިވެސް ބޮޑު ކަމަށެވެ.\nޑެހެއާ ޔުނައިޓެޑާ ގުޅުނީ 2011 ވަނަ އަހަރު އެތުލެޓިކޯއިންނެވެ. ފާގަސަންގެ ކޯޗުކަމުގައި އޭނާ ގެނައީ އޭރު ހުރި ނެދަލޭންޑްސް ގޯލްކީޕަރު ވެންޑަސާ ރިޓަޔާކުރުމުން، އޭނާ ނެތްތަން ފޫބެއްދުމަށެވެ.\nޖެނުއަރީ 14, 2019 20:03


Biosphere Reserve: Sarukaarun jehi medal eh\nތިމާވެއްޓާ ގުޅޭގޮތުން މިފަހުން އައި އެއް ވާހަކައަކީ އައްޑޫ އާއި ފޯއްމުލަކު ސިޓީއަށް ޔުނެސްކޯގެ ބައޮސްފިއާ ރިޒާވްއެއްގެ ދަރަޖަ ލިބުނު ވާހަކައެކެވެ. މީގެ ކުރިން ބ. އަޮތޮޅު ފިޔަވާ މި ޝަރަފު ލިބިފައިވާ ސަރަހައްދެއް ރާއްޖެއަކު ނޯވެ އެވެ. ތިމާވެއްޓާއި ގުޅުން ހުރި ކަމެއް ދިމާ ވުމުން ކޮންމެ ސަރުކާރެއްގައި ވެސް ފެންނަނީ ދާދި އެއް މަންޒަރެކެވެ. ތިމާވެށީގެ ގޮތުން ޗެމްޕިއަނުން ކަމަށް ދައުވާކޮށް ބޭރު ގައުމުތަކުގައި އެކި އެކި ބައްދަލުންތަކުގައި ތިމާވެއްޓާއި ގުޅޭ ގޮތުން މޮޅަށް ސުޕީޗް ތައްޔާރު ކޮށްގެން އަޑުހަރުކޮށް ތިމާވެއްޓަށް ރައްކާތެރިވާން އެހެން މީހުންނަށް ގޮވާލާތަނެވެ.\nކްލައިމެޓް ޗޭންޖަށް ވަގުތުން ފިޔަވަޅު ނާޅާނަމަ އިންޑިއާ ކަނޑުގައި އޮތް މި ދިވެހިރާއްޖެ ނޯންނާނެ ކަމަށް ބުނެ ދުނިޔޭގެ ހަމްދަރުދީ ހޯދާ ތަނެވެ. ރާއްޖޭގެ ތިމާވެށީގެ ވާހަކަ އަކީ ބައެއް ފަހަރަށް ބޮޑު "ކަސޯޓީ" އެކެވެ. މިފަހަރު ވެސް ބައޮސްފިއާ ރިޒާވްގެ ލަގަބު ދެކުނުގެ ދެ އަތޮޅަށް ލިބުމާއެކު އެންވާރަމަންޓް މިނިސްޓްރީ "މޭފުއްޕާލައި" ކުރީ ސަފަށް ނެރެ މީޑިއާގެ ލައިމް ލައިޓްގައި ހުއްޓި މެޑަލް ޖަހާލީ އެވެ.\nއެންވާރަމަންްޓް މިނިސްޓްރީން ބުނާ ގޮތުގައި އައްޑޫ އަދި ފުވައްމުލަކު ސިޓީ ބަޔޮސްފިއާ ރިޒާވަކަށް ހެދުމަށް އެ ދެ ސިޓީގެ ރައްޔިތުންގެ މެދުގައި ސިޓީ ކައުންސިލް މެދުވެރިކޮށް ވަނީ ސާވޭއެއް ހަދާފަ އެވެ. ނަތީޖާ ދައްކާގޮތުން ސާވޭ ކުރި މީހުންގެ ތެރެއިން 90 ޕަސެންޓަށްވުރެ ގިނަ މީހުން އެ ދެ އަތޮޅު ބަޔޮސްފިއާ ރިޒާވަކަށް ހަދަން ބޭނުންވެ އެވެ.\nމި ލަގަބާއެކު އިހްސާސްވީ މުޅި އައްޑޫ ސިޓީ އާއި ފުވައްމުލައް ސިޓީއަކީ މުޅިން ހިމާޔަތްކޮށްފައި އޮތް ތަންތަނުގެ ގޮތު އެވެ.\nއައްޑު އަތޮޅުގައި ހިމާޔަތްކޮށްފައިވާ އީދިގަލި ކިޅި\nމައުލޫމާތު ލިބިފައިވާ ގޮތުގައި 2012 އިން 2018 އިގެ ނިޔަލަށް ކުރިއަށް ގެންދިޔަ ކްލައިމެޓް ޗޭންޖް އެންޑް އެޑެޕްޓޭޝަން ޕްރޮޖެކްޓް ދަށުން އައްޑޫ އާއި ފުވައްމުލައް، ދެ ސިޓީގެ ތިމާވެށީގެ ނާޒުކު ސަރަހައްދުތައް އަންނަނީ އައްޑޫ އަދި ފުވައްމުލަށް ނޭޗާ ޕާކް ނަމުގައި ބަލަހައްޓަމުންނެވެ.\nބައޮސްފިއާ ރިޒާވަކަށް ވުމުން އެހެން ތަންތަނާއި ތަފާތުވާ އޮންނަނީ މައިގަނޑު ތިން ގޮތެކެވެ. ފުރަތަމަ ކޯ އޭރިއާސް އަށް ބަލާއިރު މިއީ ވެށީގެ ގޮތުން ހާއްސަ ސަރަހައްދުތަކެވެ. މި ތަންތަނުގައި ވެއްޓަށް ގެއްލުންވާ އެއްވެސް ކަމެއް ނުކުރެެވޭނެ އެވެ.\nބަފާ ޒޯނަށް ބަލާއިރު މިއީ ކޯ އޭރިއާސްއަށް ކުރާ އަސަރު ކުޑަކުރުމުގެ ގޮތުން ސަމާލުކަމެއް ދޭންވާ ސަރަހައްދެއްގެ ގޮތުގައި ކަނޑައަޅާ ހިސާބެވެ. އެހެންކަމުން ކޯ އޭރިއާސް އަށް އަސަރު ކުރާ މަސައްކަތްތައް މި ސަރަހައްދުގައި ސީދާ ނުކުރެވޭނެ އެވެ. ޓްރާންސިޝަނަލް އޭރިއާ އަކީ އަދައިގެ މަތިން މީހުން ދިރުއުޅޭ އަދި އުމްރާނީ ތަރައްގީ މަޝްރޫއުތައް ކުރިއަށްގެންދާ ސަރަހައްދެވެ.\nބައޮސްފިއާ ރިޒާވަކަށް އައްޑޫ އާއި ފުވައްމުލައް އެއްކޮށް ބަދަލުވިޔަސް އެއީ އެ ދެ ސިޓީގެ ކައުންސިލްތަކުގެ އިހްތިސޯސް ތެރޭގައި ހިމެނޭ ތަންތަނެވެ. ގާނޫނީ ގޮތުން ބަލާނަަމަ އެންވާރަމަންޓް މިނިސްޓްރީގެ މެންޑޭޓްގެ ދަށަށް އައި ހަމަ އެކަނި މީގެ ކުރިން ވެސް އެ މިނިސްޓްރީގެ ބެލުމުގެ ދަށުގައިވާ ސަރަހައްދު ތަކެވެ.\nމިހާރު ކަންތައް ހުރި ގޮތުން ބައޮސްފިއާ ރިޒާވަކަށް ވުމަކީ ވެސް ރަމްޒީ ކަމެއް ކަމުގައި ބެލެވެ އެވެ. މިނިސްޓްރީގެ އިހްތިސޯސްގައިވާ ފުވައްމުލަކު "ފަރިކެޑެ" ފަރަކީ ވެސް މީގެ ކުރިން ހިމާޔަތްކޮށްފައިވާ ތަނެކެވެ. އެކަމަކު ފެންނަނީ ހިމާޔަތެއް ނެތި ބޮއްސުން ލާފައިވާ މަންޒަރެވެ. އަޅާނުލެވި ދޫކޮށްލާފައިވާ ތަނެވެ.\nއެންވާރަމަންޓް މިނިސްޓްރީގެ ވެރިޔަކު ވިދާޅުވި ގޮތުގައި ބަލަހައްޓަން ޖެހޭ އެންމެ ރަނގަޅަށް އެ މިނިސްޓްރީއަކަށް ފަރިކެޑެ އެއް ނުބެލެހެއްޓެ އެވެ.\nއައްޑޫ ސިޓީގެ ހުޅުމީދޫގައިވެސް މަތިކިޅި އަކީ އެފަދަ ދެވަނަ ތަނެކެވެ. ހިމާޔަތް ކުރީ ކަރުދާހުގަ އެވެ. މަތިކިޅި އިކޯ ގާޑަން ފިޔަވައި މާ ބޮޑު އެހެން ކަމެއް ކޮށްފައެއް ނޯވެ އެވެ.\nބައޮސްފިއަގެ ޝަރަފާއި ފައިދާ\nއައްޑު އަތޮޅުގެ ރަށެއް\nބަޔޮސްފިއާ ރިޒާވްގެ އެންމެ ބޮޑު ރޯލަކީ އެ ރިޒާވްގެ ގޮތުގައި ކަނޑައަޅާ ސަރަހައްދެއް ނުވަތަ އަތޮޅެއްގައިވާ މާހައުލުތަކާއި، އިކޯސިސްޓަމް، އަދި ދިރޭ ތަކެތީގެ ނަސްލުތައް ރައްކާތެރިކޮށް ދެމެހެއްޓުމަށް މަގުފަހިކޮށްދިނުމާއި ސަގާފަތާއި، އާދަކާދައާއި، މުހިއްމު މާހައުލުތަކާއި ދިރުންތައް ދެމެހެއްޓޭނެފަދަ އިގްތިސޯދީ ތަރައްގީއަށް މަގުފަހިކޮށްދިނުމެވެ.\nބައޮސްފިއަަާގެ ލަގަބަކީ އައްޑޫ އަދި ފުވައްމުލަކަށް ލިބުނު ބޮޑު ޝަރަފެކެވެ.\n"ބައޮސްފިއާ ރިޒާވަކަށް ވުމަކީ ޕޮޒިޓިވް ކަމެއް. ބައޮސްފިއާ ރިޒާވް ޓެގް އަޅުވާ ސިޓީ ކައުންސިލުން ސިޓީގެ ޓުއަރިޒަމް ފުޅާ ކުރުމުގެ ފުރުސަތު އެބައޮތް. އިންސާނީ ވަސީލަތް ތަރައްގީ ކުރުމަށް އިތުރު ފުރުސަތު ތަކެއް ހުޅުވޭނެ. އާދަކާދަ އަދި ސަގާފަތް ކުރިއަށް ގެންދެވިދާނެ." އެންވާރަމަންޓުގެ އޮފިޝަލަކު ވިދާޅުވި އެވެ.\nއައްޑޫ ސިޓީ ހުޅުމީދޫ\nއައްޑޫ ސިޓީގައި އަޅާނުލައި ވީރާނާވާން ހުރި ގޮނޑުދޮށްތައް ރައްޔިތުން ނުކުމެ ސާފުކޮށް ފިނި މައިޒާންތަކަށް ހަދާ އެއްމެންނަށް ބޭނުންކުރެވޭ ގޮތް ހެދުމުން އައްޑޫ ސިޓީ ކައުންސިލުން ނެރުުނު ބަޔާނަކުން "ގޮނޑުދޮށްތަކުގައި ބީޗް ނެހެދުމަށް" ވަނީ އަންގާފަ އެވެ.\nދެކުނުގެ ދެ ސިޓީ އެއްކޮށް ބައޮސްފިއާ ރިޒާވަކަށް ވުމުން ޔުނެސްކޯގެ ޕްރޮގްރާމްގައި ދެ ސިޓީގައި ހިމެނީ ސިޓި ކައުންސިލް އޯނާޝިޕް ނަގައިގެނެވެ. ސިޓީ ކަައުންސިލް ފޯކަލް ޕޮއިންޓަކަށް ވެގެނެވެ. އޭރުން ރައްޔިތުންނަށް އެ ލަގަބުގެ އޯނާޝިޕްގެ އިހްސާސް ކުރެވެ އެވެ. މިއީ ދެ ކުނުގެ ދެ މޭޔަރުންނަށް އެ ދެ އަތޮޅު ތަރައްގީ ކުރުމަށް ލިބޭ ވަރަށް ބޮޑު ފުރުސަތެކެވެ.\nއައްޑޫގެ ނޭޗާ ޕާކް: އެންމެ ރަނގަޅު ގޮތުގައި ބެލެހެއްޓޭ ގޮތެއް ނުވޭ\nއެހެން ކަމުން ބައޮސްފިއާ ރިޒާވަކަށް ވުމުން ސިޓީ ކައުންސިލްތަކުގެ އެއްބާރުމާއި އެކު ރައްޔިތުން ގުޅިގެން މަސައްކަތްކޮށްފި ނަމަ ބައޮސްފިއާ ރިޒާވަކަށް ވުމުގެ ހަގީގީ ޝަރަފު ހޯދިދާނެ އެވެ. އެކަމަކު ސުވާލަކީ ތިމާވެށީގެ ކަންކަން މޮޅު ވާހަކަ ދައްކާ ހިޔާލީ ކަރުދާސް ލިޔުން ދޫކޮށްލާ ދެމެހެއްޓެނިވި ތަރައްގީ ގެންނަން ކުރާނީ ކޮން އިރަކު ހެއްޔެވެ؟\nތިމާވެށި އީޕީއޭ އައްޑޫ ސިޓީ + ފުވައްމުލައް


Muzaaharaa Ga Fuluhun Aniyaa Kuri Kamah Bune Hageegathaa Hilaafu Photo Eh - Vaguthu\nމުޒާހަރާގައި ފުލުހުން އަނިޔާ ކުރި ކަމަށް ބުނެ ހަގީގަތާ ހިލާފު ފޮޓޯއެއް\nއިދިކޮޅު ފަރާތްތަކުން އިއްޔެ މާލޭގައި ކުރިއަށްގެންދިޔަ މުޒާހަރާގައި ފުލުހުން އަނިޔާކުރި ކަމަށް ބުނެ ހަގީގަތާ ހިލާފު ފޮޓޯއެއް ދައުރުކޮށްފިއެވެ.\nމުޒާހަރާގައި ފުލުހުން އަނިޔާކުރި ކަމަށް ބުނެ މީހެއްގެ މޫނުމައްޗަށް ބޮޑެތި ޒަހަމްތަކެއް ދީފައިވާ ފޮޓޯއެއް މީސްމީޑިއާގައި އާންމުކޮށްފައި ވަނީ ޕީޕީއެމްގެ އެކްޓިވިސްޓުންތަކެކެވެ. ޕީޕީއެމް އެކްޓިވިސްޓުން އެ ފޮޓޯ ދައުރު ކުރުމަށް ފަހު ބުނެފައި ވަނީ އެއީ ރައީސް އިބްރާހިމް މުހައްމަދު ސޯލިހާއި ޕޮލިސް ކޮމިޝަނަރު މުހައްމަދު ހަމީދުގެ އޯޑަރަށް އާންމު ރައްޔިތުންނަށް ކުރާ އަނިޔާ ކަމަށެވެ.\n#Disinformation #StopTheSpread pic.twitter.com/5QeGoUG4O1\n— Mohamed Hameed (@M_Hameedh) February 26, 2021\nމިއީ ހަގީގަތާ ހިލާފު ފޮޓޯއެއް ކަން ޕޮލިސް ކޮމިޝަނަރު ހަމީދު ވަނީ އަންގަވައިފައެވެ. އަދި ދޮގު މައުލޫމާތު ނުފެތުރުމަށާއި މި ފޮޓޯ ދައުރުނުކުރުމަށް ސީޕީ ހަމީދު އިލްތިމާސް ކުރައްވާފައިވެއެވެ.\nއިދިކޮޅު ފަރާތްތަކުން އިއްޔެ ބާއްވަން ތައްޔާރުވަމުން ދިޔަ އެއްވުން ގާނޫނާއި ގަވައިދުތަކާ ހިލާފު ކަމަށް ބުނެ ފުލުހުން މުޒާހަރާ ރޫޅާލީ، އެއްވުން ފެށުމުގެ ގާތްގަނޑަކަށް ގަޑިއިރެއްހާ އިރު ކުރިންނެވެ. ފުލުހުން އެންމެ ފުރަތަމަ ވެސް ޕީޕީއެމް އޮފީސް ކައިރި ބަންދުކޮށް އެ ސަރަހައްދަށް އެއްވަމުން ދިޔަ މީހުން ފޮނުވާލިއެވެ. އެކަމަކު، މުޒާހަރާ ފެށެން ކައިރިވި ވަރަކަށް އެ ސަރަހައްދަށް ޖަމާވި މީހުންގެ އަދަދު ދިޔައީ ގިނަވަމުންނެވެ.\nއަދި މުޒާހަރާގެ ބައިވެރިންތަކެއް މަގުތަކަށް ވެސް ނުކުތެވެ. އެކަމަކު، މަޖީދީ މަގުން ގިނަ އަދަދެއްގެ މުޒާހަރާގެ ބައިވެރިން ހައްޔަރުކުރިއެވެ.\nމުޒާހަރާ އިން ހައްޔަރު ކުރި މީހުން ޖޫރިމަނާ ކުރުމަށް ފަހު ދޫކޮށްލައިފި\nފެބުރުއަރީ 27, 2021 13:48\nމީގެން މި އެގެނީ ހަމަ އިހުލާސްތެރި އެކަޓިވިސްޓެއް އެއްވެސް ޕާޓީއެއްގައި ނެތްކަން. ޢަޑުއަރާނީ އެހެން ޕާޓީ ތަކުގެ މީހުންނޭ މިކަހަލަ ކަންތައް ކުރާނީ.\nފެބުރުއަރީ 27, 2021 14:15\nޕޮލިހުން ނުކުރާނެ އެމީހުން ތިބޭނީ ނަސޭހަތް ތެރިވެދީދީ .\nފެބުރުއަރީ 27, 2021 16:24\nޙަޤީޤަތާ ޚިލާފް ފޮޓޯއެއްކަމަށްބުނެ ނޫހުގައި މިފޮޓޯ ޢާއްމުކުރިއިރު ޙާޤީޤީ ފޮޓޯއެއްވެސް ލީނަމަ އޯކޭވީސް!\nފެބުރުއަރީ 27, 2021 22:13\nދެން ޙަޤީޤީ ފޮޓޯ ޢާއްމުކޮއްބަލަ\nފެބުރުއަރީ 27, 2021 23:16\nއެމްޑީޕީއިން ލާރިދޭގެން ކުރުވި ކަމެއް


Villa college ge scholarship ah kurimahi laa hulhuvaalaifi\nވިލާ ކޮލެޖްގެ ސްކޮލާޝިޕަށް ކުރިމަތިލާން ހުޅުވާލައިފި\nވިލާ ކޮލެޖް: ސްކޯލަޝިޕް ޕްރޮގާރްމަށް ވަނީ ފުރުސަތު ހުޅުވާލާފައި\nވިލާ ކޮލެޖުގެ މި އަހަރުގެ ސްކޮލާޝިޕް ސްކީމަށް ކުރިމަތިލާން މިއަދު ހުޅުވާލައިފި އެވެ.\nވިލާ ކޮލެޖު ސްކޮލާޝިޕް ސްކީމަކީ 2016 ވަނަ އަހަރުން ފެށިގެން އެ ކޮލެޖުގައި ހިލޭ މަތީ ތައުލީމް ހާސިލް ކުރަންް އަހަރަކު އެއްފަހަރު ފުރުސަތުތަކެކެވެ. އެ ސްކޮލާޝިޕަށް ކުރިމަތިލެވޭނީ ހަތަރު ދާއިރާއަކުންނެވެ.\nސްކޮލާޝިޕް ސްކީމްގައި ހިމެނޭ ދާއިރާތައް\nވިލާ ކޮލެޖު އޯޕަން ސްކޮލާޝިޕް\nމި ކެޓެގަރީން ހުޅުވާލަވިފައި ވަނީ ތިން ސްކޮލާޝިޕެވެ. އެއީ ފައުންޑޭޝަން ފެންވަރުގެ ސްކޮލާޝިޕަކާއި ޑިގްރީ ފެންވަރުގެ ސްކޮލާޝިޕަކާއި އަދި މާސްޓާސް ފެންވަރުގެ އެއް ސްކޮލާޝިޕެވެ.\nވިލާ ކޮލެޖުން ބުނީ ހުޅުވާލާފައިވާ މި ދާއިރާތަކުން ޝަރުތު ހަމަވާ ކޮންމެ ދިވެއްސަކަށް ވެސް ކުރިމަތިލެވޭނެ ކަމަށެވެ. ސްކޮލާޝިޕަށް ދަރިވަރުން ހޮވުމުގައި ބަލާނީ ކުރިމަތިލާފައިވާ ދަރިވަރުންގެ ތެރެއިން އެންމެ މަތީ ފާސް ހޯދާފައިވާ ދަރިވަރުންނަށެވެ.\nވިލާ ކޮލެޖު ނުވަތަ ވިލާ އިންޓަނޭޝަނަލް ހައި ސްކޫލް ސްކޮލާޝިޕް\nކޮންމެ އަހަރަކު ވެސް ވިލާ އިންޓަނޭޝަނަލް ހައި ސްކޫލްއިން އޭލެވެލް ހަދާ ދަރިވަރުންގެ ތެރެއިން ދެ ދަރިވަރަކަށް ވިލާ ކޮލެޖުގައި ޑިގްރީ ހަދަން ދެ ފުރުސަތު ހުޅުވާލަ އެވެ. މި ސްކޮލާޝިޕަށް ދަރިވަރުން ހޮވުމުގައި ބަލަނީ ކުރިމަތިލާފައިވާ ދަރިވަރުންގެ ތެރެއިން އޭލެވެލުން އެންމެ މަތީ ފާސް ހޯދާފައިވާ ދަރިވަރުންނަށެވެ. މި ދާއިރާއިން ސްކޮލަޝިޕަށް ކުރިމަތި ލެވޭނީ ވީއައިއެޗްއެސް އިން އޭލެވެލް ނިންމިތާ ގިނަވެގެން ދެ އަހަރުވެފައިވާ ދަރިވަރުންނަށެވެ.\nވިލާ ކޮލެޖު ކޮމިއުނިޓީ އެންގޭޖްމަންޓް ސްކޮލާޝިޕް\nމިއީ ވިލާ ކޮލެޖުގެ އަތޮޅުތަކުގެ ކެމްޕަސްތަކުގައި ކިޔަވާ ދަރިވަރުންނަށް ހާއްސަ ކޮށްފައިވާ ދާއިރާއެކެވެ. އެގޮތުން އަތޮޅުތަކުގެ ކެމްޕަސްތަކުގެ ތެރެއިން 50 އާއި 100 އާ ދެމެދުގެ އަދަދަކަށް ދަރިވަރުން ކިޔަވާ ކެމްޕަސްތަކަށް އެއް ފުރުސަތު، ދޭނެ އެވެ. އަދި 100 އާއި 150 އިން މަތީ އަދަދަކަށް ދަރިވަރުން ކިޔަވަމުން އަންނަ ކެމްޕަސްތަކަށް ދެ ފުރުސަތު ދޭނެ އެވެ، ފައުންޑޭޝަނާއި ޑިގްރީ އަދި މާސްޓާސް ކިޔަވާ ދަރިވަރުންނަށް ވެސް މި ފުރުސަތު ލިބޭނެ އެވެ. މި ދާއިރާއިން ސްކޮލާޝިޕްގެ ފުރުސަތު ހުޅުވާލުމަށްޓަކައި ހަވާލު ކުރަނީ ރަށް ރަށުގެ ކައުންސިލް ތަކަށެވެ.\nވިލާ ކޮލެޖު އެލަމްނައި ސްކޮލާޝިޕް\nވިލާ ކޮލެޖުން ކިޔެވުން ނިންމި ދަރިވަރުންނަށް އަމާޒުކޮށް މި ދާއިރާގައި މާސްޓާސް ފެންވަރަށް ކިޔެވުމަށް އެއް ފުރުސަތާއި، ޑިގްރީ ފެންވަރަށް ކިޔެވުމަށް ފުރުސަތެއް ދޭނެ އެވެ. ދަރިވަރުން ހޮވުމުގައި ބަލާމީ ކުރިމަތި ލައިފައިވާ ދަރިވަރުންގެ ތެރެއިން އެންމެ މަތީ ފާސް ހޯދާފައިވާ، ވިލާ ކޮލެޖުގެ މުސްކުޅި ދަރިވަރުންނަށެވެ.\nމިހާރު ކިޔަވަމުންދާ ދަރިވަރުންނަށް ވެސް ކުރިމަތި ލެވޭ ގޮތަށް ހުޅުވާލާ މި ސްކޮލާޝިޕްތަކަށް ކުރިމަތިލުމުގެ އެންމެ ފަހުގެ ތާރީހަކީ އަންނަ އެޕްރީލް މަހުގެ 30 ވަނަ ދުވަހެވެ.


SunOnline: Afrashim ge maruge report kamaa behey faraaiythakaa hissakoffi\nއަފްރާޝީމްގެ މަރުގެ ރިޕޯޓު ކަމާ ބެހޭ ފަރާތްތަކާ ހިއްސާކޮށްފި\nއަހުމަދު ޖައިޝަން 14 Nov 2019, 17:57\nޑރ. އަފްރާޝީމް --\nއަނިޔާވެރި ގޮތަކަށް މަރާލި ދީނީ އިލްމުވެރިޔާ ޑރ. އަފްރާޝީމް އަލީގެ މަރުގެ މައްސަލަ ތަހުގީގުކޮށް، ރިޔާސީ ކޮމިޝަނުން އެކުލަވާލި ތަހުގީގު ރިޕޯޓު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، ކަމާ ބެހޭ މުއައްސަސާތަކާ ހިއްސާކުރައްވައިފިއެވެ.\nރައީސް އޮފީހުން މިއަދު ބުނެފައިވަނީ ރައީސް ވަނީ އެ ރިޕޯޓާ ގުޅުންހުރި މުއައްސަސާތަކާ އެ ރިޕޯޓު ހަވާލުކުރައްވާފައިވާ ކަމަށެވެ. އެގޮތުން ރައްޔިތުންގެ މަޖިލިސް، މޯލްޑިވްސް ޕޮލިސް ސާވިސް، ކައުންޓާ ޓެރަރިޒަމް ސެންޓަރު، އެޓާނީ ޖެނެރަލް އަދި ޕްރޮސެކިއުޓާ ޖެނެރަލްއާ ރިޕޯޓު ހިއްސާކޮށްފައިވެއެވެ.\nއަފްރާޝީމް އަލީގެ މަރުގެ ތަހުގީގު ގެއްލުވާލާފައިވާ މީހުންނާއި މަރާލާފަައިވާ މީހުންގެ މައްސަލަތައް ބަލާ ކޮމިޝަނުން ތަހުގީގުކޮށް ނިންމައި ރައީސަށް އެ ރިޕޯޓު ހުށަހަޅާފައިވަނީ މިދިޔަ ބުރާސްފަތި ދުވަހުގައެވެ.\nއަފްރާޝީމްގެ މަރުގެ ތަހުގީގުގެ ރިޕޯޓުގެ މައުލޫމާތު ހާމަކުރައްވާނެކަމަށް ރައީސް ސޯލިހު ވަނީ މިދިޔަ އާދިއްތަ ދުވަހު ވިދާޅުވެފައެވެ.\nޑރ. އަފްރާޝީމް އަވަހާރަކޮށްލާފައި ވަނީ މީގެ ހަތް އަހަރު ކުރިން 2012 ވަނަ އަހަރުގެ އޮކްޓޯބަރު މަހުގެ ފުރަތަމަ ދުވަހުގެ ރޭ ދަންވަރުގެ ވަގުތެއްގައި އޭނާ ދިރުއުޅުއްވި ހ. ފުންވިލުގެއަށް ވަދެވަޑައިގަންނަވަނިކޮށެވެ.\nއަފްރާޝީމްގެ މަރަށް އިންސާފު ހޯދައިދިނުމަކީ މި ސަރުކާރުގެ ވައުދެކެވެ. މީގެ ކުރިން މަރު ކޮމިޝަނުން ބުނެފައި ވަނީ އަފްރާޝީމް މަރާލުމުގެ ފަހަތުގައި ތިބި މީހުން މިހާރު ހޯދިފައިވާ ކަމަށެވެ. އަދި އަފްރާޝީމް އާއި އާއިލާއަށް އިންސާފު ހޯދައިދެވޭނެ ކަމުގެ ޔަގީންކަން ވެސް ކޮމިޝަނުން ވަނީ ދީފައެވެ.\nމަރު ކޮމިޝަނަށް ބޭރުގެ މާހިރަކު އައްޔަންކޮށްދޭން އެދިއްޖެ\n"އަފްރާޝީމްގެ މައްސަލައިގައި އިތުރު ހެކިބަސް ބޭނުމެއް ނުވޭ"\n"މަރު ކޮމިޝަން އޮތުމުގެ ބޭނުމެއް މިހާރު ނެތް، އުވާލަންޖެހޭ"


ތިޔަބޭފުޅުންނަށް އެނގިލައްވާތޯ؟ (3) – DhiSalafiyyah\nތިޔަބޭފުޅުންނަށް އެނގިލައްވާތޯ؟ (3)\n08/01/2013 އަޚްލާޤްއައްޝައިޚް މުޙައްމަދު ޝަމްޢޫން\nމީސްތަކުންގެ ތެރެއަށް ނެރެވުނު އެންމެހެޔޮ އުންމަތަކީ މުޙައްމަދު ޞައްލަﷲ ޢަލައިހިވަސައްލަމަގެ އުންމަތެވެ. އާދެ، އަޅުގަނޑުމެން އެއުންމަތަކަށް ނިސްބަތްވާ އުންމަތެވެ. މި ބިންމައްޗަށް ފޮނުއްވުނު އެންމެފަހު އުންމަތަކީވެސް މިއެވެ. ނަމަވެސް ޤިޔާމަތްދުވަހު އެންމެ ކުރީގައިވާނީވެސް މިއުންމަތެވެ. އެއީ ކީއްވެގެންކަން ތިޔަބޭފުޅުންނަށް އެނގިލައްވާތޯއެވެ؟\nއެއީ، ހެޔޮކަންތަކަށް އަމުރުކޮށް ނުބައިކަންތައް ނަހީކުރުމުގެ ސަބަބުންނެވެ. އެހެންމީހުން ކޮންމެ ގޮތަކަށް އުޅުނަސް، އެކަމާ އަޅާނުލައި ވަރިހަމަކޮށްލުމުގެ ބަދަލުގައި، އެބައިމީހުންނަށްވެސް ނަޞޭޙަތްދީ ޙައްޤަށް ވަޞިއްޔަތްކޮށް އުޅުމުގެ ސަބަބުންނެވެ. އާދެ، ﷲގެ މަގަށް ދަޢުވަތު ދިނުމުގެ ސަބަބުންނެވެ. ﷲތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ. كُنْتُمْ خَيْرَ أُمَّةٍ أُخْرِجَتْ لِلنَّاسِ تَأْمُرُونَ بِالْمَعْرُوفِ وَتَنْهَوْنَ عَنِ الْمُنْكَرِ وَتُؤْمِنُونَ بِاللَّهِ (آل عمران: ١١٠) “މީސްތަކުންނަށްޓަކައި ނެރުއްވި، އެންމެހެޔޮ އުންމަތް ކަމުގައި ތިޔަބައިމީހުން ވީމުއެވެ. (އެހެނީ) ތިޔަބައިމީހުން ހެޔޮކަންތަކަށް އަމުރު ކުރަމުއެވެ. އަދި، ނުބައިކަންތައް ނަހީކުރަމުއެވެ. އަދި، ތިޔަބައިމީހުން ﷲއަށް އީމާންވަމުއެވެ.” އަދި އެހެން އާޔަތެއްގައި އެއިލާހު ވަޙީކުރައްވާފައިވެއެވެ. وَمَنْ أَحْسَنُ قَوْلا مِمَّنْ دَعَا إِلَى اللَّهِ وَعَمِلَ صَالِحًا وَقَالَ إِنَّنِي مِنَ الْمُسْلِمِينَ (فصلت: ٣٣) “ﷲގެ މަގަށް ދަޢުވަތުދީ، ޞާލިޙުޢަމަލުކޮށް، އަދި ހަމަކަށަވަރުން، ތިމަންނާވަނީ ﷲއަށް ކިޔަމަންވާމީހުންގެ ތެރެއިންނޭ ބުނާމީހަކަށްވުރެ ރަނގަޅު ބަސްބުނާ މީހަކީ ކާކުހެއްޔެވެ؟“\nއެހެންކަމުން، ހެޔޮކަންތަކަށް އަމުރުކޮށް، ނުބައިކަންތައް ނަހީކުރާ ބަޔަކުކަމުގައި އަޅުގަނޑުމެން ވާންޖެހެއެވެ. އެކަންތައް ދޫކޮށްފިކަމުގައިވާނަމަ އަޅުގަނޑުމެންގެ އުންމަތަކީ އެންމެ މާތް އުންމަތްކަމުގައި ނުވާނެއެވެ. އަދިކިއެއް! ﷲގެ ކޯފާއާއި ޢަޛާބު ޙައްޤުވެ، ހަލާކުވެ ނެތިފަނާވެގެންދާ ބައެއްކަމުގައި ވާނެއެވެ. ﷲތަޢާލާ ވަޙީކުރައްވާފައިވެއެވެ. وَالْعَصْرِ (١)إِنَّ الإنْسَانَ لَفِي خُسْرٍ (٢)إِلا الَّذِينَ آمَنُوا وَعَمِلُوا الصَّالِحَاتِ وَتَوَاصَوْا بِالْحَقِّ وَتَوَاصَوْا بِالصَّبْرِ (٣) “ޒަމާން ގަންދެއްވަމެވެ. ހަމަކަށަވަރުން، އިންސާނުންވަނީ ގެއްލުމެއްގައިކަން ކަށަވަރެވެ. އީމާންވެ ޞާލިޙުޢަމަލުތައް ކޮށް، އެކަކު އަނެކަކަށް ޙައްޤަށް ވަޞިޔަތްކޮށް، އަދި އެކަކު އަނެކަކަށް ކެތްތެރިވުމަށް ވަޞިއްޔަތްކޮށް އުޅުނު މީހުން މެނުވީއެވެ.“\nނަބީބޭކަލުންގެ ދޫފުޅުމަތިން ލަޢުނަތް ލެއްވި، ބަނޫއިސްރާއީލުގެ މީހުންވެސް ހަލާކުވެގެންދިޔައީ، ހެޔޮކަންތަކަށް އަމުރުކުރުމާއި ނުބައިކަންތައް ނަހީކުރުން ދޫކޮށް، އެނުބައިކަންތަކުގެ އަހުލުވެރިން އެއީ އެބައިމީހުންގެ ޤާތް އެކުވެރިން ކަމުގައި ހެދުމުގެ ސަބަބުންނެވެ. لُعِنَ الَّذِينَ كَفَرُوا مِنْ بَنِي إِسْرَائِيلَ عَلَى لِسَانِ دَاوُدَ وَعِيسَى ابْنِ مَرْيَمَ ذَلِكَ بِمَا عَصَوْا وَكَانُوا يَعْتَدُونَ (٧٨)كَانُوا لا يَتَنَاهَوْنَ عَنْ مُنْكَرٍ فَعَلُوهُ لَبِئْسَ مَا كَانُوا يَفْعَلُونَ (٧٩) تَرَى كَثِيرًا مِنْهُمْ يَتَوَلَّوْنَ الَّذِينَ كَفَرُوا لَبِئْسَ مَا قَدَّمَتْ لَهُمْ أَنْفُسُهُمْ أَنْ سَخِطَ اللَّهُ عَلَيْهِمْ وَفِي الْعَذَابِ هُمْ خَالِدُونَ (٨٠)وَلَوْ كَانُوا يُؤْمِنُونَ بِاللَّهِ وَالنَّبِيِّ وَمَا أُنْزِلَ إِلَيْهِ مَا اتَّخَذُوهُمْ أَوْلِيَاءَ وَلَكِنَّ كَثِيرًا مِنْهُمْ فَاسِقُونَ(المائدة: ٨١-٧٨) “އިސްރާއީލުގެދަރިންގެ ތެރެއިން، ކާފިރުވި މީހުންނަށް، ދާވޫދުގެފާނާއި، މަރްޔަމްގެފާނުގެ ދަރިކަލުން ޢީސާގެފާނުގެ ދޫފުޅުމަތިން ލަޢުނަތް ލެއްވިގެންވެއެވެ. އެއީ އެއުރެން އުރެދުނު ކަމަށްޓަކައެވެ. އަދި އުރެދުމުގައި ހައްދުފަހަނަޅައިދާކަމުގައި އެއުރެން ވީކަމަށްޓަކައެވެ. އެއުރެންކުޅަ ނުބައިކަންތައް، އެއްބަޔަކު އަނެއްބަޔަކަށް ނަހީކޮށެއް ނުއުޅެތެވެ. އެއުރެން ކޮށްއުޅުނު ކަންތަކުގެ ނުބައިކަމާއެވެ! އޭގެތެރެއިން ގިނަމީހުން ކާފިރުވި މީހުންނީ އެބައިމީހުންގެ އެކުވެރިންކަމުގައި ހަދާތަން ކަލޭގެފާނު ދެކެވަޑައިގަންނަނެތެވެ. އެއުރެންގެ ނަފްސުތައް، އެއުރެންނަށްޓަކައި، ކުރިމަތިކުޅަ ކަންތަކުގެ ނުބައިކަމާއެވެ! އެއީ ﷲ، އެއުރެންގެ މައްޗަށް ކޯފާލެއްވުމެވެ. އަދި އެއުރެންނީ ޢަޛާބުގެ ތެރޭގައި ދެމިތިބޭނޭ ބަޔަކު ކަމުގައިވުމެވެ. އެއުރެން ﷲއާއި، ނަބިއްޔާއާއި، އެކަލޭގެފާނަށް ބާވައިލެއްވި ފޮތަށް އީމާންވާ ކަމުގައިވީނަމަ، އެ ކާފިރުންނީ، އެކުވެރިން ކަމުގައެއް ނެހެދީހެވެ. އެހެނެއްކަމަކު އޭގެތެރެއިން ގިނަމީހުންނީ ފާސިޤުންނެވެ.“\nމިސިލްސިލާގެ އެހެންބައިތައް ބެއްލެވުމަށް


ނަރެންދުރަ މޯދީ މާސްޓާސް ހާސިލުކުރީ ކޮން ދާއިރާއަކުންކަން އެނގޭތަ؟\nޙުސައިން އަފްޝަން 10 އޮކްޓޯބަރު 2020 09:11\nއިންޑިޔާގެ ހަރުކަށި ހިންދޫ ފިކުރުގެ ބޮޑުވަޒީރު ނަރެންދުރަ މޯދީ\nއިންޑިޔާގެ ބޮޑުވަޒީރު ނަރެންދުރަ މޯދީއަކީ މި ސަރަހައްދުގައި އަދި މުޅި ދުނިޔޭގައިވެސް އެންމެ ގިނަ ބައެއްގެ މެދުގައި ޚިޔާލުތަފާތުވުން އުފައްދާ ޝަޚުޞިއްޔަތުތަކުގެ ތެރޭގައި ހިމެނޭ އެއް ޝަޚުޞިއްޔަތެވެ. އެއް ބަޔަކު ޤަބޫލުކުރާ ގޮތުގައި އޭނާއަކީ ހައްދުފަހަނައެޅި ހަރުކަށި ހިންދުތުވާ ފިކުރަށް ނިސްބަތްވާ މީހެކެވެ. އަނެއް ބަޔަކަށް އޭނާއަކީ ޤައުމެއްގެ ސަލާމަތެވެ. ރައްކަލެވެ. އޭނާއާ ގުޅޭ ޚިޔާލުތަފާތުވުންތަކުގެ ތެރެއިން އިންޑިޔާ މީޑިޔާގައި ވަރަށް ގަދައަށް ފެތުރުނު އެއް ވާހަކައަކީ އޭނާގެ މަތީ ތަޢުލީމުގެ ވާހަކައެވެ.\nއެގޮތުން ނިއުދިއްލީ ޔުނިވަރސިޓީން ފުރަތަމަ ޑިގުރީ ޙާޞިލުކުރެއްވި ކަމުގައި މޯދީ ވިދާޅުވުމުން އެއީ އިތުރުފުޅެއް ކަމުގައި ފާޑުކިޔާ މީހުން ބުނަންފެށިއެވެ. އެ ހިސާބުން މޯދީގެ ޑިގުރީ ކަމަށް ވިދާޅުވެ، ކަރުދާހަކާއިގެން ނުކުންނެވީ ބީޖޭޕީގެ ލީޑަރުންނެވެ. ބީޖޭޕީގެ ރައީސް އަމިތު ޝާހާއި އެއިރުގެ މާލީވަޒީރު އަރުން ޖައިތްލީއެވެ. މި ބޭފުޅުން ވިދާޅުވާ ގޮތުން މޯދީ ފުރަތަމަ ޑިގުރީ ފުރިހަމަކުރެއްވީ 1978 ވަނަ އަހަރުއެވެ. ސެޓިފިކެޓް ލިބިވަޑައިގަތީ 1979 ވަނަ އަހަރުގައެެވެ.\nކޮންމެއަކަސް މޯދީގެ ޑިގުރީ ސެޓިފިކެޓު ކަމުގައި ވިދާޅުވެ، އަރުން ޖައިތުލީއާއި އަމިތު ޝާހު ދެއްކެވި ސަނަދަކީ ކޮމްޕިއުޓަރުން އުފައްދާފައިވާ ސަނަދެކެވެ. 1970ގެ ތެރޭގައި އިންޑިޔާގެ ޔުނިވަރސިޓީތަކުން ސެޓިފިކެޓު ތައްޔާރުކުރަމުން އައީ އަތުން ލިޔެގެން ކަމުގައި ފާހަގަކޮށް އެ ސަނަދުގެ ޞައްޙަކަމާމެދު ބައެއް ފަރާތްތަކުން ޝައްކު އުފައްދާފައިވެއެވެ.\nއެހިސާބުން އިންޑިޔާގެ އާރްޓީއައި ޤާނޫނުގެ ދަށުން އެ މައުލޫމާތު ކަށަވަރުކުރުމުގެ ގޮތުން މި މައުލޫމާތު ހޯދުމަށް އެކްޓިވިސްޓަކު ދިއްލީ ޔުނިވަރސިޓީގައި އެދުނެވެ. ނަމަވެސް އެ މައުލޫމާތު ހާމަކުރުމަށް އެ ޔުނިވަރސިޓީން އިންކާރުކުރިއެވެ. އެ ހިސާބުން މައްސަލަ ހުށަހެޅީ އެ ޤައުމުގެ ސެންޓްރަލް އިންފޯމޭޝަން ކޮމިޝަނަށެވެ. ކޮމިޝަނުން ނިންމީ އެ މައުލޫމާތު ހާމަކުރަންޖެހޭނެ ކަމުގައެވެ. އެއާއެކު ދިއްލީ ޔުނިވަރސިޓީން މައްސަލަ ގެންދިޔައީ ދިއްލީގެ ހައިކޯޓަށެވެ. މައްސަލާގައި ދިއްލީ ޔުނިވަރސިޓީ ތަމްސީލުކުރެއްވީ އިންޑިޔާގެ އެޑިޝަނަލް ސޮލިސިޓާ ޖެނެރަލް ތުޝާރް މެހްތާއެވެ. އެހެންކަމުން ދިއްލީ ޔުނިވަރސިޓީން މި މައުލޫމާތު ސިއްރުކުރަން އުޅެނީ ސިޔާސީ ވެރިން އަންގަވައިގެން ކަމުގައި ބެލޭނެ ޖާގަ ހުޅުވުނެވެ.\nމިއީ ފުރަތަމަ ޑިގުރީއާ ގުޅިގެން އުފެދުނު ޚިޔާލު ތަފާތުވުމެވެ. މޯދީގެ މާސްޓާސް ޑިގުރީގެ ވާހަކައަކީ އަދި އާދަޔާ ޚިލާފު ވާހަކައެކެވެ. ފުރަތަމަ ކަމަކީ މޯދީ ކިޔަވާވިދާޅުވި ދާއިރާއެވެ. އެގޮތުން ނަރެންދުރަ މޯދީ ގުޖުރާތު ޔުނިވަރސިޓީން މާސްޓާސް ހެއްދެވި ކަމަށްވަނީ "އެންޓަޔާ ޕޮލިޓިކަލް ސައިންސް"ގެ ދާއިރާއިންނެވެ. މިކަމާ ގުޅިގެން އިންޑިޔާގެ އިދިކޮޅު ކޮންގުރެސް ޕާޓީން ބުނެފައިވަނީ މޯދީގެ މާސްޓާސް ޑިގުރީއަކީ ވަރަށް ތަފާތު ޑިގުރީއެއް ކަމަށެވެ. މޯދީ ނޫން އެހެން އެއްވެސް މީހެއް އަތުގައި މި ޑިގުރީ ނޯންނާނެ ކަމުގައިވެސް ކޮންގުރެސް ޕާޓީން ކުރި ޓުވީޓެއްގައި ބުނެފައިވެއެވެ.\nގުޖުރާތު ޔުނިވަރސިޓީގެ ކުރީގެ ޕްރޮފަސަރެއް ކަމުގައިވާ ޕްރޮފެސާ ޖަޔާންތިބާއީ ޕަޓޭލް ފާހަގަކުރެއްވި ގޮތުގައި ބީޖޭޕީން އާންމުކުރި ސަނަދާއި މާކްސް ޝީޓުތަކަށް ބަލާއިރު ވަރަށް ގިނަ ހަމަނުޖެހޭ ކަންކަން އެ ލިޔުންތަކުން ފާހަގަވެއެވެ. އެގޮތުން މޯދީ ކިޔަވާވިދާޅުވިކަމަށް އާންމުކޮށްފައިވާ ލިޔެކިޔުމުން ފެންނަ ބައެއް މާއްދާތަކަކީ އެ ދުވަސްވަރު އެ ޔުނިވަރސިޓީގައި ކިޔަވައިދިން މާއްދާތަކެއް ނޫން ކަމުގައިވެސް ޕްރޮފެސާ ފާހަގަކުރެއްވިއެވެ.\nމި މައްސަލަތަކާ ގުޅިގެން އިންޑިޔާގެ މަޖައްލާއެއް ކަމުގައިވާ އައުޓްލުކް މަޖައްލާގެ ފަރާތުންވަނީ ޚާއްޞަ ވޯޓެއް ނަގާފައެވެ. އެ ވޯޓުގައި ކުރި ސުވާލަކީ ބޮޑުވަޒީރު މޯދީގެ ސަނަދަކީ "ފޭކު" ސަނަދެއްތޯ ނުވަތަ ނޫންތޯއެވެ. އެ ވޯޓުގައި ބައިވެރިވި މީހުންގެ 30 އިންސައްތަ އެއީ އަސްލު ސަނަދެއް ކަމުގައި ބުނިއިރު، 50 އިންސައްތައަށްވުރެ ގިނަ މީހުން ބުނެފައިވަނީ އެއީ ފޭކު ސަނަދެއް ކަމަށެވެ.\nމޯދީ އެނގޭތަ؟ މަތީ ތައުލީމު މާސްޓާސް ޑިގުރީ\nއިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް އިންޑިއާ އައުޓް މޯދީ އައުޓް ކެނެރީގެ ނަޝީދު އައުޓް\nތީގެ ދެވަނަމީހާ ހުރީ މިހާރު ރާ އްޖޭގެ ރމ ރަ އީސް އަކަ އް. 3ވަނަ މީހާ ނަމުގަ ރާ އްޖޭގެ ރަ އީސް އަކަ އް. 4ވަނަ މީހާ ރާ އްޖޭގަ ހުންނަ އިންޑިޔާ އަ އުޓް އެންބަސީގެ ސަފީރަކަ އް. 5ވަނަ މީހާ ނަ އިބް ރަ އީސް އަކަ އް.6ސޭކު އިލްޔާސް،7ސާހިދު 8 ސޭކް އިމްރާން


"Mihaaru emme molhah kuraa kamakee meehun hayyaru kurun"\n"މިހާރު އެންމެ މޮޅަށް ކުރާ ކަމަކީ މީހުން ހައްޔަރު ކުރުން"\nމި ގައުމުގައި އެންމެ މޮޅަށް ހިނގާ ކަމަކީ މީހުން ހައްޔަރު ކުރުން ކަަމަށް ޕީޕީއެމމްގެ ރައީސް، އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް ވިދާޅުވެއްޖެއެވެ.\nޕްރޮގްރެސިވް ކޮންގްރެސް ކޯލިޝަނުން ކާނިވާ ސަރަހައްދުގައި ބޭއްވި ޖަލްސާގައި ވާހަކަފުޅު ދައްކަވަމުން ރައީސް ޔާމީން ވިދާޅުވީ، ޓެރަރިޒަމްގެ ނަމުގައި ސަރުކާރުން މަސައްކަތް ކުރަނީ މަންޒަރެއް ދައްކާލަން ކަމަށެވެ.\nރައީސް ޔާމީން ވިދާޅުވީ ރާއްޖޭގެ ގާނޫނުތައް ހެދިފައި އޮތީ އެއްވެސް ކުށެއް ނެތް މައުސޫމު ރައްޔިތުންވެސް ހައްޔަރު ކުރެވޭ ގޮތަށް ކަމަށެވެ. އެގޮތުން ރާއްޖޭގައި އެންމެ ފަސޭހަ ކަމަކީ، ކުށެއްގެ ތުހުމަތުގައި މީހަކު ހައްޔަރު ކުރުން ކަމުގައި ރައީސް ޔާމީން ވިދާޅުވިއެވެ. އަދި ގާނޫނުގައި އޮންނަ އެންމެ ހަމަނުޖެހޭ އެއް ކަމަކީ ފުލުހުން ނެރޭ އިންޓެލިޖެންސް ރިޕޯޓަކަށް ބެލުމަށްފަހު، ކުށެއްގެ ތުހުމަތު ކުރެވޭ މީހާއަށް ޝަރީއަތުގެ މަޖިލީހުގައި ބަންދުގެ މުއްދަތު ޖެހުން ކަމަށެވެ.\nރައީސް ޔާމީން ވިދާޅުވީ ޓެރަރިޒަމް މަނާ ކުރުމުގެ ގާނޫނުގައި މިހާރު އޮންނަ ވަރަށް ވުރެ އިތުރު ކަންކަން ޓެރަރިޒަމް ކުށްތަކުގެ ގޮތުގައި ކަނޑައަޅަން މަސައްކަތް ކުރާއިރު ކުރެވެނީ ކޮން ކަމެއްކަން ވެސް ސަރުކާރުގެ ވެރިންނަށް އެނގިވަޑައި ނުގަންނަވާ ކަމަށެވެ.\nރައީސް ޔާމީން ވިދާޅުވީ އެމަނިކުފާނުގެ ވެރިކަމުގައި ސިފައިން މަގުމައްޗަށް ނުކުންނނައިރަށް، އަސްކަރިއްޔާއިން ރައްޔިތުންނާއި ދެކޮޅަށް ނުކުމެފައިވާ ކަމަށް އޭރު އިދިކޮޅުގައި އޮތް އެމްޑީޕީން ބުނަމުން ދިޔަ ކަމަށެވެ.\nރައީސް ޔާމީން ވިދާޅުވީ ޓެރަރިޒަމްގެ ނަމުގައި ކުރަމުން އަންނަ ކަންތައްތަކުގެ ސަބަބުން ފަހުން ގެއްލުން ވާނީ މިހާރު ސަރުކާރުގައި ތިއްބެވި ބޭފުޅުންނަށް ކަމަށެވެ.\nސަރުކާރަށް ވަރަށް ބޮޑަށް ފާޑު ވިދާޅުވެ ރައީސް ޔާމީން ވިދާޅުވީ، އިންސާފު ގެނައުމުގެ ވާހަކަ ދައްކާއިރު، އެންމެ ބޮޑެތި މައްސަލަތަކުގައި ކުށްވެރިވާ މީހުން ތިބީ ދޫވެފައި ކަމަށެވެ.\nއާސަންދައިން ލިބެންވާ ހުއްދަތައް ލިބުން ލަސްވުމުގެ ސަބަބުން ދުވަސް ނުފުރާ ވިހެއި ނިބޫ ދެކުދިންނަށް އިތުރު ފަރުވާ ނުލިބި ނިޔާވެއްޖެ038 minutes ago\nފުލުހުންގެ ޕޯޓަލްއިން ވިޔަފާރިތަކަށް ހުއްދަދޭން ފެށިކަން ސިޓީ ކައުންސިލަށް ނޭނގޭ! 1 22 hours ago


Valencia furathama division in jaaga hoadhaifi - One Online\nދެ ވަނަ ޑިވިޝަން ފުޓްބޯޅަ މުބާރާތުގެ ދެ ވަނަ ސެމީ ފައިނަލުގައި ރޭ 3-2 އިން ޖޭޖޭ ސްޕޯޓްސް ކްލަބް ބަލިކޮށް ސީޒަނެއްގެ މެދުކެނޑުމަކަށް ފަހު ކްލަބް ވެލެންސިއާ އަނެއްކާވެސް ފުރަތަމަ ޑިވިޝަނުން ފުރުސަތު ހޯދައިފި އެވެ.\nމި ސީޒަނުގެ ދެ ވަނަ ޑިވިޝަނުގެ ފައިނަލަށް ދާ ދެޓީމަށް ފުރަތަމަ ޑިވިޝަނުގެ ސީދާ ޖާގަ ލިބޭއިރު ވެލެންސިއާގެ އިތުރުން ފުރަތަމަ ސެމީ ކާމިޔާބުކުރި ސުޕަރ ޔުނައިޓެޑް ސްޕޯޓްސް އަށް ވެސް ވަނީ ފުރަތަމަ ޑިވިޝަނުން ފުރުސަތު ލިބިފަ އެވެ.\nމި ދެޓީމު ފުރަތަމަ ޑިވިޝަނަށް ކޮލިފައިވީ އެ ޑިވިޝަނުގައި ހިމެނުނު ނިއު ރޭޑިއަންޓް ސްޕޯޓްސް ކްލަބާއި ވިކްޓްރީ ސްޕޯޓްސް ކްލަބް، ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ސަސްޕެންޑް ކުރުމުންނެވެ. މާލީ މައްސަލަތަކާ ހެދި ނިއު އަށް ސަސްޕެންޝަނެއް އައިސްފައިވަނީ މިދިޔަ އަހަރު އެވެ. ވިކްޓްރީ ސަސްޕެންޑް ކުރީ މި ސީޒަނުގެ ދިވެހި ޕްރިމިއާ ލީގުގެ ދެ ވަނަ ބުރުގެ ވަކި ހިސާބަކުންނެވެ. މި ދެ ކްލަބް ސަސްޕެންޝަން އުވާލިޔަސް އަންނަ ސީޒަނުގައި ވާދަކުރަން ޖެހޭނީ ދެ ވަނަ ޑިވިޝަނުގައި ކަމަށް އެފްއޭއެމުން ވަނީ ބުނެފައެވެ. އެހެންވެ ފުރަތަމަ ޑިވިޝަނަށް ކޮލިފައިވާން ކުޅޭ ޕްލޭ އޮފް ބުރު މި ސީޒަނުގައި ނޯންނާނެ އެވެ.\nނިއު އާއި ވިކްޓްރީ ދެ ވަނަ ޑިވިޝަނަށް ރެލިގޭޓްވިއިރު ނިއުގެ ސަޕޯޓަރުން މިހާރު އަންނަނީ އަންނަ ސީޒަނުގެ ފުރަތަމަ ޑިވިޝަނަށް އެޓީމު އަލުން ގެންނަން މަސައްކަތް ކުރަމުންނެވެ.\nރޭގެ މެޗުގެ ފުރަތަމަ ގޯލު 17 ވަނަ މިނެޓުގައި ޖެހީ ޖޭޖޭ ސްޕޯޓްސްގެ އަލީ ނާފިއު އެވެ. މެދުތެރެއިން އަހުމަދު އައިހަމް ދިން ބޯޅަ ހިފައިގެން ގޮސް ނާފިއު ގޯލުގެ ތެރެއަށް ބޯޅަ ވައްދާލީ ތިރިތިރިންނެވެ. ފުރަތަމަ ހާފު ނިމެން ފަސް މިނެޓަށް ވެފައިވަނިކޮށް ވެލެންސިއާ އަށް ނަތީޖާ ހަމަހަމަކޮށްދިން ގޯލު ލިބުނު ހިލޭ ޖެހުމަކުން ކާމިޔާބުކޮށްދިނީ ހުސައިން ނިޔާޒް މުހައްމަދު (ބޮކުރީ) އެވެ. ކުރިން ގައުމީ ޓީމަށް ވެސް ކުޅުނު ބޮކުރީ ފޮނުވާލީ ހިލޭ ޖެހުން ވަނީ ގޯލުގެ ތިރީ ކަނަށެވެ.\nދެ ވަނަ ހާފުގައި ވެލެންސިއާގެ ދެ ގޯލު ވެސް ޖަހައިދިނީ ބިދޭސީ ފޯވާޑް ސަމުއެލް ޑެޑީ އެވެ. 67 ވަނަ މިނެޓުގައި ޑެޑީ ފުރަތަމަ ގޯލު ޖެހީ ހުރަހަކުން ބޮލުންނެވެ. އެޓީމަށް ލީޑު ފުޅާކޮށްދިން ގޯލު ޑެޑީ ޖެހީ އޭރިޔާ ތެރޭ ހުހަށް ހުރެ ފަސޭހަކަމާއެކު އެވެ. މި ގޯލު ޖެހިއިރު ވެލެންސިއާގެ ކުޅުންތެރިޔަކު އޮފްސައިޑުގައި ހުރިކަމަށް ޖޭޖޭ ސްޕޯޓްސް އިން ވަނީ އެޕީލްކޮށްފަ އެވެ. މެޗު ނިމެން ނުވަ މިނެޓަށް ވެފައިވަނިކޮށް ޖޭޖޭ ސްޕޯޓްސްގެ ނާފިއު ވަނީ ގޯލެއް ޖަހައި ފަރަގު ކުޑަކޮށްފަ އެވެ. ނާފިއު ގޯލުގެ ތެރެއަށް ބޯޅަ ވައްދާލީ ވެލެންސިއާގެ ގޯލްކީޕަރު މުހައްމަދު ޖަޒްލާން އަތުގައި ޖެހިފައި ބޯޅަ ވެއްޓުނު ވަގުތު އެވެ. މެޗުގެ ބާކީ ބައިގައި ޖޭޖޭ ސްޕޯޓްސް އިން ވަނީ މުޅި ޓީމު ކުރިއަށް ޖެހި އިތުރު ގޯލެއް ޖަހަން މަސައްކަތް ކޮށްފަ އެވެ.\n2018 ވަނަ އަހަރުގެ ފުޓްބޯޅަ ސީޒަނުން ވެލެންސިއާ ރެލިގޭޓްވުމުން އެޓީމު މި ސީޒަނުގެ ދެ ވަނަ ޑިވިޝަނާ ކުރިމަތިލީ ޓީމުގެ ކުރީގެ ކުޅުންތެރިން ހިމެނޭ ހެން ވަރުގަދަ ޓީމެއް އެކުލަވާލައިގެންނެވެ. ގޯލްޑް ކެޕްޓަން އައްސަދު އަބްދުލްގަނީގެ ކޯޗުކަމުގައި ޖޭޖޭ ސްޕޯޓްސް ވެސް މި ސީޒަނުގައި ނުކުތީ ވަރުގަދަ ސްކޮޑަކާ އެކު އެވެ. 2018 ވަނަ އަހަރު ފުރަތަމަ ޑިވިޝަނަށް އެރުމުގެ ފުރުސަތު ޖޭޖޭ ސްޕޯޓްސް އަށް ގެއްލުނީ ފައިނަލުގައި ޕެނަލްޓީ ޖަހައިގެން ދަ ގްރާންޑޭ ސްޕޯޓްސް ކްލަބް އަތުން ބަލިވުމުންނެވެ.\nމުބާރާތުގެ ފައިނަލުގައި ސުޕަރ ޔުނައިޓެޑާއި ވެލެންސިއާ ވާދަކުރާ މެޗު ކުޅޭނީ މި މަހުގެ 20 ވަނަ ދުވަހު އެވެ.\nގުޅޭ ޓެގު ދެވަނަ ޑިވިޝަން ފުޓުބޯޅަ މުބާރާތް ކްލަބު ވެލެންސިއާ


Search Results for “ގޭގެއަށް ޒިޔާރަތްކުރުމުގެ އަދަބުތައް” – DhiSalafiyyah\nގޭގެއަށް ޒިޔާރަތްކުރުމުގެ އަދަބުތައް\nއެ ގެއެއްގެ އަހުލުވެރިންނަށް އުނދަގޫނުވާ ގަޑިތަކުގައި ޒިޔާރަތްކުރުމާއި، އެ ގޭގެ އަހުލުވެރިން ހިތްހަމަނުޖެހޭހާ ގިނައިރު ވަންދެން އެ ގެއެއްގައި މަޑުނުކުރުމާއި، ޒިޔާރަތްކުރާއިރު ސާފުތާހިރުވުމާއި، އެ ގޭގެ އަހުލުވެރިންނާ ވާހަކަ ދައްކާއިރު މަޑުމައިތިރިކަމާއި އޯގާތެރިކަމާއި އިޙްތިރާމާއި އުފާވެރިކަމާއެކު ވާހަކަ ދެއްކުމަކީ ރިވެތި އަދަބުތަކެކެވެ.\nގޭގެއަށް ޒިޔާރަތްކުރުމުގެ އަދަބުތައް (4)\nއިޒުނައަށް އެދުމާއި ސަލާމްގޮވުމަކީ ވަންނަމީހާގެ ކުރަންޖެހޭނެ ދެކަމެއްކަމެވެ. މި ދެކަމުގެ ޙުކުމް ތަފާތުވިނަމަވެސް، ޖުމްހޫރު ޢިލްމުވެރިންގެ ރައުޔަކީ މިދެކަންތައް ކުރަންޖެހުމެވެ.\n25/02/2014 އަޚްލާޤް, ދީންއައްޝައިޚް މުޙައްމަދު ސިނާން\nގޭގެއަށް ޒިޔާރަތްކުރުމުގެ އަދަބުތައް (3)\nމަޙްރަމުންނަކީ ފިރިމީހާއާއި އަނބިމީހާއާއި، އަދި ނަސަބުގެ ސަބަބުން ނުވަތަ ހުއްދަ ގޮތެއްގެ ސަބަބުން ތިމާއަށް އަބަދަށް ކައިވެނިކުރުން ޙަރާމްމީހުންނެވެ. މަޙްރަމުން އުޅޭ ގެއަކަށް ވަންނައިރުވެސް އިޛުނަ ހޯދުމަކީ އިސްލާމީ ރިވެތި އަދަބެކެވެ.\n16/01/2014 އަޚްލާޤް, ދީންއައްޝައިޚް މުޙައްމަދު ސިނާން\nގޭގެއަށް ޒިޔާރަތްކުރުމުގެ އަދަބުތައް (2)\nމިގޮތުން ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅުތަކުން ޘާބިތުވެފައިވަނީ އިޛުނަ ހޯދުން އޮތީ3ފަހަރުކަމެވެ. މިކަމަށް ދަލީލުކުރަނީ އަބޫ ސަޢީދު އަލްޚުދްރީ ރަޟިޔަﷲ ޢަންހު ކިބައިން އިމާމް މުސްލިމްއާއި އެނޫން ބޭކަލުން ރިވާކޮށްފައިވާ މި ޙަދީޘެވެ.\n05/01/2014 އަޚްލާޤް, ދީންއައްޝައިޚް މުޙައްމަދު ސިނާން\nއަދި އެއިލާހު މީސްތަކުންނަށް ނަހީ ކުރައްވާފައިވަނީ އިޛުނައާނުލައި މީސްތަކުންގެ ގެތަކަށް ނުވަނުމަށެވެ. އެއީ އިޛުނަ ނުހޯދައިވަނުމުގެ ސަބަބުން އެ ގެއެއްގެ އަހުލުވެރިން އެހެންމީހުންނަށް ފެނުމަށް ހިތްނުރުހޭކަންކަން ފެނިގެން ހިނގައިދާނެތީއެވެ. އަދި މީސްތަކުންގެ ޢައުރަތައް ފެނިގެން ހިނގައިދާނެތީއެވެ.


Yameen ge massalaiga idhikolhu faraiythah Raees ge arihah | Mihaaru\nކުރީގެ ރައީސް އަބްދުﷲ ޔާމީން ކޯޓަށް ވަޑައިގަތުމަށް ގެކޮޅުން ނުކުމެވަޑައިގެން ސަޕޯޓަރުންނާ ސަލާންކުރައްވަނީ. -- ފޮޓޯ: ނިޝާން އަލީ / މިހާރު\nޔާމީންގެ މައްސަލައިގައި އިދިކޮޅު ފަރާތްތައް ރައީސްގެ އަރިހަށް\n08 ޑިސެމްބަރ 2019 - 12:59 31 comments\n"މިހާރު" އަށް އެނގިފައިވާ ގޮތުގައި އެ ބައްދަލުވުން އޮންނާނީ މިއަދު ހަވީރު ހަތަރެއް ޖަހާ އިރު، ރައީސް އޮފީހުގަ އެވެ. މި ބައްދަލުވުމުގައި ޕީޕީއެމް/ޕީއެންސީގެ ލީޑަޝިޕްގެ ބައެއް ބޭފުޅުންނާ އެކު، ރައްޔިތުންގެ މަޖިލިހުގެ އިދިކޮޅު މެމްބަރުން ވެސް ބައިވެރިވެވަޑައިގަންނަވާނެ ކަމަށް ވެ އެވެ.\nޔާމީންގެ މައްޗަށް މަނީ ލޯންޑްރިންގެ ދައުވާ ކުރީ އެމްއެމްޕީއާރުސީގެ ޚިޔާނާތުގެ ފައިސާ ވަން އެސްއޯއެފްގެ އެކައުންޓަކުން އެމަނިކުފާނަށް އެއް މިލިއަން ޑޮލަރު ޖަމާކުރި މައްސަލައިގަ އެވެ. މި ދައުވާގައި، ފަސް އަހަރުގެ ޖަލު ހުކުމެއްގެ އިތުރުން ފަސް މިލިއަން ޑޮލަރުން ޔާމީން ވަނީ ޖޫރިމަނާކޮށްފަ އެވެ. ޔާމީންގެ މައްޗަށް އިއްވި ހުކުމް، ހައި ކޯޓުގައި މިހާރު ވަނީ އިސްތިއުނާފްކޮށްފަ އެވެ. އެކަމަކު، އަދި ހައި ކޯޓުގައި އިސްތިއުނާފުގެ އަޑުއެހުންތައް ނުފަށަ އެވެ.\nޔާމީނަށް ކުރި ހުކުމް އިދިކޮޅު ޕީޕީއެމް/ޕީއެންސީން ގަބޫލެއް ނުކުރެ އެވެ. އިދިކޮޅު ފަރާތްތަކުން ދެކޭ ގޮތުގައި އެއީ އިންސާފުން ބޭރުން، ސިޔާސީ މަގްސަދެއްގައި ކުރި ހުކުމެކެވެ. އެހެންވެ، އެ ހުކުމް ބާތިލްކޮށް، ޔާމީން ވަގުތުން މިނިވަން ކުރަން ޖެހޭނެ ކަމަށް އިދިކޮޅުން ދެކެ އެވެ.\nޔާމީން މިނިވަން ކުރުމުގެ މަސައްކަތުގައި އެންމެ ބުރަކޮށް މަސައްކަތް ކުރައްވާ އިދިކޮޅު ކޯލިޝަންގެ ލީޑަޝިޕްގެ އިސް ބޭފުޅަކު ނަން ނުޖަހާ ގޮތަށް "މިހާރު" އަށް ވިދާޅުވީ ރައީސް އިބްރާހިމް މުހައްމަދު ސޯލިހާ އެކު އެކު އޮންނަ ބައްދަލުވުމުގައި، ކަރެކްޝަނަލް ސާވިސް އިން ޔާމީނާ މެދު އަމަލު ކުރާ ގޮތް ހިއްސާ ކުރައްވާނެ ކަމަށެވެ.\nޔާމީންގެ ޖަލު ހުކުމް ތަންފީޒު ކުރައްވާ އިރު، ވީހާ ވެސް ރަނގަޅަކަށް އެމަނިކުފާނާ ދޭތެރޭގައި އަމަލުކޮށް ދެއްވުމަށް ރައީސްގެ އަރިހުން އެދިވަޑައިގަންނަވާނެ ކަމަށް ވެސް އޭނާ ވިދާޅުވި އެވެ.\n"މާލެ ޖަލުގައި ޔާމީން ބެހެއްޓި އިރު، އެމަނިކުފާނާ މެދުގައި އަމަލު ކުރީ ވަރަށް އިހާނެތިކޮށް. އެއްވެސް ކަހަލަ ރަހުމެއް ނެތި. މާލެ ޖަލުގައި ބަހައްޓާފައި ހުރި ތަނުގެ ގޮތުން ހިތްހަމަނުޖެހުންތަކެއް ހުރި،" ޔާމީންގެ އަރިސް ބޭފުޅުންގެ ތެރޭގައި ހިމެނިވަޑައިގަންނަވާ ރައްޔިތުންގެ މަޖިލިހުގެ މެމްބަރަކު ވިދާޅުވި އެވެ.\n"އަޅުގަނޑުމެން ބޭނުން ވަނީ ޔާމީނަށް ސަރުކާރުގެ ފަރާތުން ލުޔެއް ދިނުމަށް. ޔާމީން އުޅުއްވަނީ ވަރަށް ބޮޑަށް އާލާސްކަންފުޅުގައި. މައިބަދައިގައި ރިއްސާތީ އުޅުއްވަނީ. ރައީސް ކަން ކުރައްވާފައި ހުންނެވި ބޭފުޅަކަށް ވާތީ، އެމަނިކުފާނަށް ލުއިތަކެއް ލިބެން ޖެހޭނެ."\nއިތުރު ލިޔުންތައް ސަރުކާރު މާފުށީ ޖަލު ރައީސް އިބްރާހިމް މުހައްމަދު ސޯލިހް ރައީސް އޮފީސް ރައީސް އަބްދުﷲ ޔާމީން ކަރެކްޝަނަލް ސާވިސް އިދިކޮޅު ފަރާތްތައް ޕީޕީއެމް/ޕީއެންސީ އިއްތިހާދު ޕީޕީއެމް


Mohamed Salah: Messi adhi Ronaldo ge chapeter nimumakah gennaane...\nމުހައްމަދު ސަލާހު: މެސީ އަދި ރޮނާލްޑޯގެ ޗެޕްޓަރ ނިމުމަކަށް ގެންނާނެ މިސްރުގެ ރަސްގެފާނު\nސަލާހުއަކީ މިސްރުގެ ގައުމީ ޓީމުގެ ކެޕްޓަން\nމިދިޔަ ސީޒަނުގައި އޭނާ 44 ލަނޑު ޖެހި\nއޭނާ ވަނީ އެފްސީ ބަސެލް އާއި ޗެލްސީ އަދި ފިއޮރެންޓީނާގެ އިތުރުން އޭއެސް ރޯމާއަށް ކުޅެފައި\nކ. މާލެ 11 ޖޫން 2018 | ހޯމަ 18:33 17,524\nމުހައްމަދު ސަލާހު - އެމްއެންޑީއެފް\nއާޖެންޓީނާގެ ކެޕްޓަން ލިއޮނެލް މެސީ އަދި ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯއަކީ ދުނިޔޭގެ ތާރީހުގައި ވެސް އުފެދުނު އެންމެ މޮޅު ދެ ކުޅުންތެރިން ކަމަށް ގިނަ ބަޔަކު ގަބޫލުކުރެއެވެ. އެހެނީ 2007 ވަނަ އަހަރު ބްރެޒިލްގެ ރިކާޑޯ ކާކާ ދުނިޔޭގެ އެންމެ މޮޅު ކުޅުންތެރިޔާގެ އެވޯޑު ގެންދިޔަ ފަހުން މި ދެ ކުޅުންތެރިން ފިޔަވާ އެހެން އެއްވެސް ކުޅުންތެރިޔަކަށް ފީފާއިން ހޮވާ އަހަރުގެ އެންމެ މޮޅު ކުޅުންތެރިޔާގެ އެވޯޑް ގެންދެވިފައެއް ނުވެއެވެ. ކޮންމެ ކުޅުންތެރިޔަކު ވެސް މި އެވޯޑު ފަސް ފަހަރު ގެންގޮސްފައިވާއިރު މިއީ އެހެން ކުޅުންތެރިންނަށް ގާތްވެސް ކުރެވޭ އަދަދެއް ނޫނެވެ.\nއެހެން ނަމަވެސް މިއަހަރު މި ވާހަކައިގެ މި ޗެޕްޓަރ ނިމި މުޅިން އައު ޗެޕްޓަރ އެއް ލިޔެވޭނެ ކަމަށް ގިނަ ބަޔަކު ގަބޫލުކުރެއެވެ. ދުނިޔޭގެ އެތައް ބައެއްގެ މި އުއްމީދާއި ގުޅިފައިވަނީ އިނގިރޭސި ޕްރިމިއަރ ލީގާއި ޔޫރަޕުގެ ފުޓްބޯޅަ މި ސީޒަނުގައި ފަތަހަކުރި މިސްރުގެ މުހައްމަދު ސަލާހުއެވެ. ނާކާމިޔާބީގައި މަސައްކައްކޮށްފިނަމަ ކޮންމެ ކުޅުންތެރިޔަކަށް ވެސް ކާމިޔާބު ހޯދޭނެކަން ސަލާހު ވަނީ ސާބިތުކޮށްދީފައެވެ.\nމިސްރުގެ ސިޓީއެއް ކަމަށްވާ ބަސްޔޫންގެ އަވަށެއް ކަމަށްވާ ނަގިރްގައި 1992 ވަނަ އަހަރުގެ ޖޫން މަހުގެ 15 ވަނަ ދުވަހު އުފަންވި ސަލާހުއަކީ ފުޓްބޯޅައަށް މިފަދަ ބޮޑު އިންގިލާބެއް ގެންނާނެ މީހެއް ކަމަށް ދުވަހަކު ވެސް ބަޔަކު ހިޔެއްނުކުރެއެވެ. މުސްލިމު ކުޅުންތެރިންނަށް ދަނޑުމަތީގަ އާއި ދަނޑުން ބޭރުގައި ކުރިމަތިވާ ހުރަސްތަކުގެ ސަބަބުންނެވެ. އެފްރިކާގެ ގައުމަކަށް ނިސްބަތްވީތީއެވެ. ދުނިޔޭގެ ފެންވަރުގެ މަދު ކުޅުންތެރިންތަކެއް އުފެއްދި ގައުމެއްގެ ކުޅުންތެރިޔަކަށްވާތީއެވެ.\nސަލާހު ލިވަޕޫލްގެ ކުޅުންތެރިންނާއެކު\nސަލާހުގެ ޅަ ދުވަސްވަރު އޭނާ ކުޅުނީ އޭނާގެ ސިޓީގެ ޓީމު ކަމަށްވާ އެލް މޮކައުލޫންއަށެވެ. އެ ކްލަބްގެ ކޯޗަށް އޭނާގެ ހުނަރާއި ފެންވަރު ފާހަގަކުރެވުމާއެކު 2010 ވަނަ އަހަރު ސީނިއަރ ޓީމަށް ކުޅުމުގެ ފުރުސަތު ދިނެވެ. އެހެން ނަމަވެސް ފުޓްބޯޅައިގެ ދުނިޔޭގެ ރަސްކަމާއި ހިސާބަށް ދިޔުމަށް ސަލާހުއަށް މި ހިސާބުން ދިމާވީ ބޮޑު ގޮންޖެހުމަކާއެވެ.\nއެގޮތުން މިސްރުގެ އެންމެ ވާދަވެރި ދެ ކްލަބް ކަމަށްވާ އަލް އަހްލީ އާއި އަލް މަސްރީ ކުޅުނު މެޗުގައި ހިނގި ހަމަނުޖެހުންތަކާއި ގުޅިގެން މިސްރުގެ ފުޓްބޯޅަ ސީޒަން އެއްކޮށް ކެންސަލް ކުރެވުނެވެ. މަސައްކަތްކުރާ މީހުންނަށް ނަސީބު އެހީތެރިވެދޭ ކަމަށް އަބަދުވެސް މީހުން ބުނެއެވެ. ސަލާހުގެ އަތުގައި ވެސް ނަސީބު ހިފީއެވެ. މިސްރުގެ 23 އަހަރުން ދަށުގެ ޓީމާއި ދެކޮޅަށް ސްވިޓްޒަލޭންޑުގެ އެފްސީ ބަސެލް ރަހުމަތްތެރިކަމުގެ މެޗެއް ކުޅުނެއެވެ. މި މެޗުގެ ދެވަނަ ހާފުގައި ބެންޗުން އަރާ ސަލާހު ދެ ލަނޑު ޖެހުމާއެކު އެ ޓީމުން ވަނީ އެ ޓީމުގެ ފަރިތަކުރުންތަކަށް އޭނާއަށް ދައުވަތު ދީފައެވެ. ފަރިތަކުރުންތަކުގައި އޭނާ ތަފާތު ދެއްކުމާއެކު ހަތަރު އަހަރުގެ ކޮންޓްރެކްޓެއް އޭނާއަށް ދީ އެ ޓީމުގެ ކުޅުންތެރިޔަކަށް ސަލާހު ހެދިއެވެ.\nބަސެލްގައި އޭނާ އެންމެ ފުރަތަމަ ހަބަރުތަކުގެ ފަލަސުރުހީތަކުން ޖާގަ ހޯދީ އިސްރާއިލުގެ ޓީމަކާއި ދެކޮޅަށް ކުޅުނު މެޗެއްގައި އެ ޓީމުގެ ކުޅުންތެރިންނާއި އޭނާ ސަލާމް ނުކުރުމުންނެވެ. ސަލާހު ދިޔައީ ސްވިޓްޒަލޭންޑުގައި މޮޅު ކުޅުމެއް ދައްކައި ޔޫރަޕުގެ ފުޓްބޯޅައިގައި ވެސް އޭނާގެ ނަން މީހުންނަށް އަންގައި ދެމުންނެވެ. މިއާއެކު އޭނާއަށް އިނގިރޭސި ޕްރިމިއަރ ލީގުގެ ހުށަހެޅުމެއް ލިބުނެއެވެ.\n2014 ވަނަ އަހަރުގެ ޖެނުއަރީ މަހު ޗެލްސީއަށް ބަދަލުވެ އެޓީމަށް ކުޅުނު މިސްރަށް ނިސްބަތްވާ ފުރަތަމަ ކުޅުންތެރިޔާއަށް އޭނާ ވިއެވެ. އާސެނަލް ކޮޅަށް ލަނޑު ޖެހުމަށްފަހު ފުރަތަމަ އެގާރައިން އޭނާއަށް ޖާގަ ލިބޭނެ ކަމަށް އުއްމީދުކުރެވުނު ނަމަވެސް އޭރު ޗެލްސީގެ ކޯޗެއްގެ ގޮތުގައި ހުރި ހޯސޭ މޮރީނިއޯ އޭނާއަށް ފުރުސަތު ދީފައިނުވެއެވެ. އޭގެ ބަދަލުގައި ސަލާހުގެ ކުޅުމަށް މޮރީނިއޯ ވަނީ ފާޅުގައި ފާޑު ކިޔާފައެވެ.\nމޮރީނިއޯގެ ޗެލްސީއަށް އޭނާ ބޭނުންނުވުމާއެކު 2015 ވަނަ އަހަރު އޭނާ ބަދަލުވީ އިޓަލީގެ ފިއޮރެންޓީނާއަށެވެ. ފިއޮރެންޓީނާގައި އޭނާ މޮޅު ކުޅުމެއް ދެއްކިއިރު މިކަމުގެ ސަބަބުން އެ ޓީމުން ވަނީ ދާއިމީ ކުޅުންތެރިޔެއްގެ ގޮތުގައި އޭނާ ގެނައުމަށް މަސައްކަތްކޮށްފައެވެ. އެހެން ނަމަވެސް ސަލާހު އެކަމަށް އިންކާރުކޮށް ބަދަލުވީ އޭއެސް ރޯމާއަށެވެ.\nސަލާހު ރޯމާގެ ކުޅުންތެރިޔެއްގެ ގޮތުގައި\nރޯމާ ވެގެންދިޔައީ ސަލާހުއަށް މޮރީނިއޯ ފަދަ ކޯޗުންގެ ނިންމުންތަކަކީ ގޯސް ނިންމުންތަކެއްކަން ސާބިތުކޮށްދޭން ލިބުނު ދެވަނަ ފުރުސަތަކަށެވެ. ރޯމާގައި އޭނާގެ ތަފާތު މީހުންނަށް ފާހަގަކުރެވެން ފެށުނެވެ. އެޓީމާއެކު އޭނާ ދެ ސީޒަން ހޭދަކުރިއިރު ފުރަތަމަ ސީޒަނުގައި ވެސް ޓީމުގެ އެންމެ މޮޅު ކުޅުންތެރިޔާގެ އެވޯޑު ގެންދިޔައެވެ.\nރޯމާގައި ދައްކަމުންދިޔަ ތަފާތު ކުޅުމާއެކު ލިވަޕޫލްއިން ވަނީ އޭރުގެ ކްލަބް ރެކޯޑް ފީއެއް ކަމަށްވާ 42 މިލިއަން ޕައުންޑަށް އޭނާ އެ ޓީމަށް ގެނެސްފައެވެ. ލިވަޕޫލްގައި ސަލާހުއަށް ދުނިޔޭގެ މީހުންގެ ސަމާލުކަން ލިބެން ފެށިއެވެ. ކްލަބްގައި ހޭދަކުރި ފުރަތަމަ ސީޒަނުގައި އެތަކެއް ރެކޯޑްތަކެއް މުގުރާލިއެވެ. އެތައް ބައެއްގެ ލޯތްބާއި އިހުތިރާމް ލިބުނެވެ. ލިބުނު އެވޯޑުތަކުގެ އަދަދު ވެސް ނޭނގެއެވެ.\nޕްރިމިއާ ލީގުގައި އޭނާ 32 ލަނޑު ޖެހިއިރު މިއީ ރެކޯޑެކެވެ. ލިވަޕޫލަށް ކުޅުނު މެޗުތަކުގައި 44 ލަނޑު ޖެހިއިރު އޭނާއަށްވުރެ ގިނައިން މިދިޔަ ސީޒަނުގައި ލަނޑުޖެހި ހަމައެކަނި ކުޅުންތެރިޔަކީ ލިއޮނެލް މެސީއެވެ.\nސާޖިއޯ ރާމޯސްއާއެކު ސަލާހު ވެއްޓެނީ\nއޭނާގެ މޮޅު ކުޅުމާއެކު ޕްރިމިއަރ ލީގުގެ ހަތަރުވަނަ އާއި ޗެމްޕިއަންސް ލީގުގެ ފައިނަލުން ލިވަޕޫލް ޖާގަ ހޯދިއެވެ. ޗެމްޕިއަންސް ލީގުގެ ފައިނަލްގެ ފުރިހަމަ 90 މިނެޓު އޭނާއަށް ނުކުޅެވުނީ ލިބުނު އަނިޔާއެއްގެ ސަބަބުންނެވެ. ރެއާލް މެޑްރިޑްގެ ކެޕްޓަން ސާޖިއޯ ރާމޯސްއާއެކު އޭނާ ބޯޅަ ހޯދުމަށް މަސައްކަތްކުރަމުން ދަނިކޮށް ވެއްޓި ކޮޑުހުޅަށް އަނިޔާވީއެވެ. މިސްރުގެ އެތައް މިލިއަން ރައްޔިތުންގެ ރުޅިވެރިކަން އެވަގުތު ދިޔައީ ފަޅައިގެންނެވެ. ރާމޯސްއާ ދެކޮޅަށް އެއް ބިލިއަން ޑޮލަރު ހޯދުމަށް ހުށަހަޅައި އޭނާއާ ދެކޮޅަށް ހަތަރު ލައްކަ މީހުން ޕެޓިޝަނެއްގައި ސޮއިކުރިއެވެ.\nވާރލްޑް ކަޕަށް ކޮލިފައިވުމަށްފަހު މިސްރުގެ ރައްޔިތުންނާއެކު ސަލާހު އުފާފާޅުކުރަނީ\nމިސްރުގެ ރައްޔިތުންގެ މެދުގައި ސަލާހުއަށް ދެވިފައިވަނީ ހާއްސަ ގަދަރަކާއި ލޯތްބެކެވެ. މިސްރުގެ ގައުމީ ޓީމަށް ވެސް ކުޅުނު 57 މެޗުގައި ސަލާހު 33 ލަނޑު ޖަހާފައިވާއިރު އޭނާއަށް ގައުމުގެ ރައްޔިތުންގެ ލޯތްބާއި އިހުތިރާމު ލިބިގެންދިޔައީ ފީފާ ވާރލްޑް ކަޕުން 28 އަހަރަށްފަހު އެ ގައުމަށް ޖާގައެއް ކަށަވަރުކޮށްދިނުމާއި ގުޅިގެންނެވެ. އެގޮތުން އެފްރިކާ ބައްރުގެ ކޮލިފައިންގެ އެންމެ ފަހު ބުރުގެ އެންމެ ފަހު މެޗުގައި ކޮންގޯއާ ދެކޮޅަށް ސަލާހު ކާމިޔާބުކުރި ލަނޑަކީ، އެ ޓީމަށް ވާރލްޑް ކަޕުން ފުރުސަތު ލިބުނު ސަބަބެވެ. މިސްރުގެ ގައުމީ ޓީމުގެ ކެޕްޓަނަކީ ވެސް ސަލާހުއެވެ.\nމިސްރުގެ ރައްޔިތުންގެ މެދުގައި ސަލާހުގެ މަގުބޫލުކަން ހާމަވެގެންދިޔައީ ދާދިފަހުން އެ ގައުމުގައި ބޭއްވުނު ރިޔާސީ އިންތިހާބުގައެވެ. އެ އިންތިހާބުގައި ދެވަނައަށް އެންމެ ގިނަ ވޯޓު ލިބިވަޑައިގެންނެވި ކެނޑިޑޭޓަށްވުރެ ގިނައިން ސަލާހުގެ ނަން މީހުން ވޯޓު ކަރުދާހުގައި ޖަހާފައިވެއެވެ. ރިޔާސީ އިންތިހާބުގައި ވާދަނުކުރި ނަމަވެސް އެއް މިލިއަނަށްވުރެ ގިނަ ވޯޓު އޭނާ ހޯދިއެވެ. މިސްރުގައި މިނިވަން އިންސާފުވެރި އިންތިހާބެއް ބާއްވައިފިނަމަ ސަލާހު އެ އިންތިހާބުގައި މިހާރުގެ ރައީސް އަބްދުލް ފައްތާހު އަލް ސީސީ ކިހިލި ޖަހާލައިގެން ބަލިކުރާނެ ކަމަށް އެ ގައުމުގެ ރައްޔިތުން ގަބޫލުކުރެއެވެ.\nއޭނާގެ މަގުބޫލުކަން ލިވަޕޫލްގެ ސަޕޯޓަރުންގެ މެދުގައި އަދި އޮތީ އެހެން ލެވެލްއެއްގައެވެ. އެ ކްލަބްގެ ބައެއް ސަޕޯޓަރުން ސަލާހުގެ ފަރާތުން ފެންނަ ކުޅުމުގެ ސަބަބުން އިސްލާމްވެސް ވެފައި އެބަތިއްބެވެ.\nމެސީ އަދި ރޮނާލްޑޯގެ ރަސްކަމަށް ނިމުމެއް އަންނާނެ ކަމަށް ގިނަ ބަޔަކު ގަބޫލުކުރަނީ ސަލާހު ދަނޑުމަތީގައި އަދި ދަނޑުން ބޭރުގައި ވެސް ދައްކުވައިދީފައިވާ ރީތި މިސާލުތަކުގެ ސަބަބުންނެވެ. އޭނާއަކީ ހުޅަނގުގެ ގައުމުތަކުގައި މުސްލިމުންނާއި މެދު ދެކެމުން އަންނަ ގޮތް ބަދަލުކުރަމުންދާ މީހެކެވެ. ސަލާހުއަކީ ފުރުސަތު ލިބިއްޖެނަމަ ކްރިސްޓިއާނޯ ރޮނާލްޑޯއާ އެއް އަދަދަކަށް މިސްރަށް ނިސްބަތްވާ ކުޅުންތެރިޔަކަށް ވެސް ލަނޑު ޖެހޭނެ ކަމުގެ ފުރިހަމަ މިސާލެކެވެ. އޭނާއަކީ މިސްރުގެ ކުޑަކުޑަ އަވަށަކަށް އުފަން ކުޅުންތެރިޔަކަށްވި ނަމަވެސް މިހާރު އޭނާގެ ނަމަކީ ދުނިޔޭގެ އެންމެ އަޑުގަދަ ސްޓޭޑިއަމްގައި ކޮންމެ ހަފްތާއަކު އެތައް ހާސް ބަޔަކު ކިޔަމުންދާ ނަމެކެވެ.\nމިފަހަރުގެ ވާރލްޑް ކަޕަށް އޭނާ ދާނީ މިސްރުގެ 96 މިލިއަން ރައްޔިތުންގެ ހުވަފެންތަކާއި އުއްމީދުތައް ކޮޑު އަޅުވައިގެންނެވެ.


ގިނަ ބަޔަކު އިންތިޒާރުކުރަމުންދިޔަ ފިލްމުތަކެއް ނެރުން ފަސްކޮށްފި ގިނަ ބަޔަކު އިންތިޒާރުކުރަމުންދިޔަ ފިލްމުތަކެއް ނެރުން ފަސްކޮށްފި\nގިނަ ބަޔަކު އިންތިޒާރުކުރަމުންދިޔަ ފިލްމުތަކެއް ނެރުން ފަސްކޮށްފި\nކޯވިޑްގެ ސަބަބުން ވޯލްޓްޑިޒްނީގެ ބޮޑު3ފިލްމެއް ނެރުން ފަސްކޮށްފިއެވެ.\nޑިޒްނީއިން ނެރުމަށް ހަމަޖައްސާފައިވާ ފިލްމުތަކުގެ ތެރެއިން ފަސްކޮށްފައިވަނީ ގިނަ ބަޔަކު އިންތިޒާރުކުރަމުންދާ ފިލްމުތަކެކެވެ. އެއީ ސްޓަރ ވޯސްގެ ފިލްމަކާއި، އެވޭޓަރ2އަދި މުލާންއެވެ. ސްޓަރ ވޯސް އާއި އެވޭޓަރ2ރިލީޒްކުރުން ވަނީ އަހަރެއްހާ ދުވަހަށް ފަސްކޮށްފައެވެ. އަދި މުލާން ރިލީޒްކުރާނެ ތާރީޙެއް އިއުލާންކޮށްފައެއް ނުވެއެވެ. މިހާރު ޝެޑިއުލް އޮތް ގޮތުން އެވޭޓަރ ރިލީޒްކުރާނީ 2022 ވަނަ އަހަރުއެވެ. އަދި ސްޓާރ ވޯސް ރިލީޒްކުރާނީ 2023 ވަނަ އަހަރުއެވެ.\nކޮރޯނާ ވައިރަސްގެ ސަބަބުން ފިލްމު އުފައްދާ ފަރާތްތަކާއި ސިނަމާތަކަށް ދަނީ ބޮޑު ގެއްލުމެއް ލިބެމުންނެވެ. ލޮކްޑައުންއަށްފަހު ސިނަމާތަކަށް ލިބޭ އާމްދަނީ ރަނގަޅުވާނެކަމަށް ބެލިޔަސް، ބޮޑެތި ފިލްމުތައް ރިލީޒްކުރުން ފަސްކުރުމަކީ ސިނަމާތަކަށް އިތުރު ގެއްލުންތައް ކުރިމަތިވާނޭކަމެއްކަމަށް ތަޖުރިބާކާރުން ބުނެއެވެ.\nބައެއް ޤައުމުތަކުގެ ސިނަމާތައް ހުޅުވަމުންދާއިރު، އެމެރިކާގައި ވައިރަސް ފެންނަ މިންވަރު އިތުރުވަމުންދާތީ، އެމެރިކާގެ ސިނަމާތައް ހުޅުވާނޭ ތާރީޙެއް އޮތީ ނޭނގުމެއްގެ ތެރޭގައެވެ. ނަމަވެސް އިނގިރޭސިވިލާތާއި ޗައިނާގެ ބައެއް ސިނަމާތައް މިހާރު ވަނީ ހުޅުވާފައެވެ.


Polaroid | Vaahaka ޕޮލޮރޮއިޑް – Vaahaka\n2k 14 0\tApril 6, 2021\nމެންދުރުގެ ރަތްދަކަ އަވީގައި ޔަނާލް ބައިސްކަލު ދުއްވަމުން އެދަނީ ވަލުތެރޭގައި ހުންނަ ވީރާނާވެފައިވާ ޖިފުޓިގަނޑަށެވެ. ކުރިންރޭ ޖެހިފައިވާ ވައިރޯޅިތަކުގެ ސަބަބުން ގަސްތަކުން ވެރިފައި މަގަށް އެޅިފައި ހުރި ފަތްތަށް ޔަނާލްގެ ބައިސްކަލު ފުރޮޅި ދަށުވެ ޗިސްޗިސް ވަމުންދެއެވެ. ނިއްކުރިން އޮށްދާހިއްލަމުން ގެންދިޔައިރު ލައިގެން ހުރި ޓީޝާޓު ދިޔައީ ދަލުން ތެމިފޯވަމުންނެވެ. ވަލާ ކައިިރިވަމުން ދިޔަ ވަރަކަށް ޔަނާލްގެ ހިތުގެ ވިންދު ދިޔައީ ބާރުވަމުންނެވެ. ނަމަވެސް ހިތްވަރު ކޮށްލަމުން ޖިފުޓިއަށް ދިޔުމަށްޓަކާ ދުވެލި ބާރު ކޮއްލީ މިއަދު އޭނާއަކީވެސް ކެރޭ މީހެއްކަން ރައްޓެހިންނަށް ސާބިތު ކޮށްދޭނެކަމަށް ހިތުގައި އަޒުމު ކަނޑައަޅަމުންނެވެ.\nޖިފުޓިގަނޑުގެ ކުރިމަތީގައި ހުއްޓިލައިގެން ޔަނާލް ދެފިކުރެއްގެ މަތީގައި އިރުކޮޅެއްވަންދެެން ހުރެފައި ޖީބުން ފޯނު ނަގާ ހިޝާމްއަށް ގުޅާލިއެވެ. "އާދެވިއްޖެ. އޯކޭދޯ ނުވަނަސް. ވަރަށް އެހެންކަހަލަ ވައިބެއް މަށަށް ވަނީ މިތަން ފެނުނީމަ."\nއޑުގއިވާ ހާސްކަން ފޮރުވަން މަސަތްކަތް ކުރަމުން ޔަނާލް ވާހަކަ ދެއްކިއެވެ. ހިޝާމް ހީގަތެވެ. " ހޫނ.. ބިރުގަތީދޯ.؟ މަށަށް އޭރުވެސް އިނގޭ ކައޭ އެންމެފަަހުވަގުތު މިކަމުން ރެކޭނެކަން. ދެން އަޕް ޓު ޔޫ . އަކަމަަކު އަހަރުމެން އެންމެން އައްބަސްވެފަދޯ އޮތީ ކައޭއަށް ބަކު ލީބޭނީ ތިތާ ރޭ ހޭދަކުރީމައޭ."\nފުން ނޭވާއެއްލަމުން ޔަނާލް ޖިފުޓީގެ ބާދޮރުގަނޑު އެތެރެއަށް ކޮށްޕާލިއެވެ. ވަރަށް ފަސޭހަ ކަމާއެކު ދޮރު ހުޅުވިގެން ދިޔައެވެ. ޔަނާލް އެތެރެއަށް އަޅައިލި ފިޔަވަޅާއެކު ނޭފަތުގައި ޖެހުނީ ފުސް ވަހެކެވެ. ފަނޑު އަލީގެ ތެރެއަށް ލޯ ހާނާލަމުން އެތެރެއަށް ވަދެގެން ޔަނާލް ކުރިއަށް ހިގައިގަތެވެ.\nހުދު ފޮތިން ފޮރުވިފައިވާ ދެ ލަކުނޑި ގޮނޑިއަކާއި ކުޑަވަރެއްގެ މޭޒެއް ފިޔަވާ އިތުރު އެހެންއެއްވެސް އެއްޗެއް އެތާނގައި ނެތެވެ. ޔަނާލް މަޑުމަޑުން ގޮސް މޭޒުމަތީގައި އަޅާފައި އޮތް ހުދުފޮތިިގަނޑު ނެގިއެވެ. އެވަގުތު މޭޒުމަތީގައި އޮތް ކެމެރާއެއް ޔަނާލްގެ ލޮލުގައި އަޅައިގަތެވ. ބަލާބެލުމަށް ވަރަށް ކުރީގެ ޕޮލަރޮއިޑް ކެމެރާއެކެވެ. ޔަނާލް ކެމެރާ ނެގުމަށްފަހު\nކުޑަކޮށް އަތުން ހިރަފުސް ފޮޅާލިއެވެ. އިރުއޮއްސި އިރުވެސް ރޭގަނޑަށް މަރުހަބާ ކިޔައިފިއެވެ. ޔަނާލް އިނީ ބިންމަތީގައި އުނޑުފައިން އިށީދެލައިގެންނެވެ. އޭނާ އަތުގައި އަދިވެސް އެއްކަލަ ކެމެރާ އޮތެވެ. ލޮލަށް ނިދި ޖަމާވާ އިހްސާސްވުމުން ޔަނާލް ތެދުވެ ސީލިންގް މަތީގައި ހުރި ފަންކާގެ ފޮޓޯއެއް ނަގާލިއެވެ. ކެމެރާއިން ފޮޓޯ ޑެވެލޮޕް ވާ އަޑުއިވިފައި ފޮޓޯގަނޑު ނިކުތެވެ. ޔަނާލްގެ ދެލޯ ހީވީ މުދަނަށް އެރިހެންނެވެ. ފޮޓޯ ގަނޑުގައި ފެންނަނީ ޔަނާލް ވަރުގެ ކުއްޖެއް ދަންޖެހިގެން މަރުވެފައި އޮންނަ ތަނެވެ. ޔަނާލްގެ ހިތް ބިރު ގަންނަންފެށިއެވެ. ރައްޓެހިންނާއެކު ވެވުނު އެއްބަސް ހަނދާންނައްތާލާ ަވަސް ަވަހަށް ޖިފުޓިގަނޑުތެރެއިން ނިކުމެގެން ބައިސްކަލަށް އަރަމުން ބާރު ބާރަށް ގެއާ ދިމާލަށްް މިސްރާބުޖެހިއިރު ކެމެރާ އަތުގައި އޮތްކަމެއްވެސް ހަދާނެއްނެތެވެ.\nއައު ދުވަހަކަށް އިރު ފެނުން ތޮޅިލިއެވެ. ޔަނާލައާއި އޭނާގެ ރައްޓެހިން ކޮލެޖުން ނިމިގެން ތިބީ ޕާކެއްގައި ސަކަރާތްގަތުމުގައެވެ. "އޭ. ކޮބާ ޔަނާލް ރޭ ކައޭއަށް ވިތަ.؟ ނުބުނައްޗޭ ނުކެރުނޭ." ހޝާމް ޔަނާލްގެ ކޮނޑުގައި ޖަހާލަމުން ސުވާލު ކުރިއެވެ. ޔަނާލް ލުއި ހިނިތުންވުމެއް ހިީލަމުން އޭނާގެ ދަބަހުން އެއްކަލަ ޕޮލޮރައިޑު ކެމެރާ ނެގިއެވެ. " ބަލާބަ. މީ ރޭގަ މަށަށް ފެނުނު ރޮއިޑެއް އެ ޖިފުޓިން. ފައްކާ ދޯ.؟" ހިޝާމްގެ ސުވާލު ބޮލާލާޖހމުން ޔަނާލް ކެމެރާ ދައްކާލިއެވެ.\nހުރިހާ އެންމެންވެސް އެކެމެރާޔާ ހެދީ މޮޔަވި ކަހަލައެވެ. "ހިގާ ގުރޫޕް ފޮޓޯއެއް ނަގަމާ. " އެތަނުން އެންމެ ހަނގަށް ހުރި ޖައިލަމް ހިޔާލެއް ދިނެވެ. މާދުރުނޫން ހިސާބެއްގައި ބޯޅަޖަހަން ހުރި ކުއްޖަކު ލައްވާ ޔަނާލްމެން ގުރޫޕް ފޮޓޮއެއް ނެގިއެވެ. ކެމެރާ ޔަނާލްމެންގެ އަތަށް ދީފައި އެކުއްޖާ ބޯޅަ ޖެހުމައިގެން މަސްއޫލުވިއެވެ.\nއެންމެންތައް ބޮނޑިވެގެން ޕޮޓޯ ނިކުނަނަންދެން ކެމެރާއަށް ބަލަހައްޓައިގެެން ހުއްޓެވެ. " ވަޓް ދަ...." ހިޝާމް ދަތްކުނޑި ވިކާލިއެވެ. ދެންތިބި މީހުން ތިބީ ތަތްމިނަށް އަނގަ ހުޅުވިފައެވެ. ފޮޓޯގައި ފެންނަނީ ޔަނާލްއާއި ހިޝާމް ސައިކަލަކުން ވެއްޓިފައިވާ ތަނެވެ. އަދި މާދުރނޫން ހިސާބެއްގައި އެހެން ސައިކަލެއްގައި ދެން ތިބި ދެކުދިންތިބި ތަނެވެ. ބުނާނެ އެއްޗެއް ނޭނގިފައި ހުރިހާ އެންމެން ތިއްބާ ޔަނާލްގެ ފޯނު ރިންގުވާން ފެށިއެވެ. "ހަލޯ. ކީކޭ.މިދަނީ." ފޯނު ކަނޑާލިއިރު ޔަނާލް ހާސްވެފައި ހުރުމުން ހިޝާމްވީ ކީއްތޯ ސުވާލުކުރުމުން ޔަނާލްބުނީ އޭނާގެ މަންމަ ސިޑިން ވެއްޓިގެން ބޯ ފަޅައިގެން ސިއްހީ މަރުކަޒަށް ގެންގޮސްފައިވާ ކަމަށެވެ. އަވަސްއަވަހަށް ޔަނާލްއާއި ހިޝާމް ޔަނާލްގެ ސައިކަލަށް އަރައިގެން ދުއްވާލިއެވެ. ދެންތިބި ދެކުދިން ކަމަށްވާ ޖައިލަމް އާއި ރަޝާންވެސް އެތަނުން ކުއްޖެއްގެ ސައިކަލަކަށްއަރާ ބާރު ސްޕީޑް ގައި ދުއްވާލިއެވެ.\nބާރު ދުވެލީގައި ސިއްހީ މަރުކަޒާއި ދިމާލަށް މިސްރާބު ޖަހަމުން ދިޔަ ހަތަރު ކުދިންނަށް ނުފެނުނީ ޖެހިގެން އޮތް މަގުން ނިކުތް ބޮޑު ލޮރީއެވެ. ހިނދުކޮޅެއްގެ ތެރޭގައި ޔނާލްއާއި ހިޝާމް އޮތީ ސައިކަލުން ވެއްޓި ބިންމަތީގައެވެ. ސައިކަލްވެސް އޮތީ ވާނެ އެއްޗެއް ވެފައެވެ. ނަސީބަކުން ބޮޑުވަރު އެއްވެސް ކުއްޖަކަށް ނުވެއެވެ. މި މަންޒަރު ބަލަން މާދުރުނޫން ހިސާބެއްގައި ޖައިލަމްއާއި ރަޝާން ތިއްބެވެ.\nއޭގެފަހުން ދެހަފްތާ ވެއްޖެެެއެވެ. ޔަނާލްގެ މަންމަގެ ހާލު މިހާރު ރަނގަޅެވެ. "ދަރިފުޅާ.. އިނގޭތަ؟ މިއަދު އެއްކަލަ ފަޅު ޖިފުޓީގައި ދަންޖެހިގެން ނަވާރަ އަހަރުގެ ކުއްޖެއްގެ ވާހަކަ އޮތް ނޫހުގަ ޖަހާފަ." ބަދިގޭގައި ކައްކަން އިނދެފައި ޔަނާލްގެ މަންމަ ލަތީފާ ބުނެލިއެވެ. ޔަނާލްގެ ގައިން ހީބިހި ނަގައިގެންދިޔައެވެ. އެވަގުތު އެއްކަލަ ޕޮލޮރޮއިޑު މޭޒުމަތީގައި އޮވެ އިރުގެ ރަން ދޯދިތަކުން ވިދާލިއެވެ.\nކެޓެގަރީ: ބިރުވެރި ވާހަކަ އުފެއްދުންތެރި ޓީން ވާހަކަ\nކޮޕީރައިޓާ April 6, 2021\nraya naseem April 6, 2021\nމަ ވެއްޖެ ތި ކެމެރާ އަތުލަން\nއިންސާނެއް April 7, 2021\nމާޝާ ﷲ ވަރަށް ރީތި ވާހަކައެއް 😊 އެކަމަކު މި ވާހަކަ ދިގު ކޮއްލި ނަމަ ވަރަށް ފުރިހަމަ ވާނެ. މި ވާހަކައިގެ2ވަނަ ބައެއް ލިޔަންވީނުން ؟🤔\nތިކަމާ ވިސްނާނަން 🙂\nއަފްޝާން April 25, 2021\nތި ކެމެރާ ތިއީ އަސްލު އެއްޗެއް ނަމަ ،އަޅުގަނޑު އަތުގައި އޮތް ނަމަ ،މީގެން ފިއުޗާ ފެނެއޭ ،ބައިދަވޭ ވަރަށް ރީތި ވާހަކައެއް 💕🌸🌺☺\nމީ އާރް އެލް ސްޓައިން ގެ ސޭ ޗީޒް ވާހަކަ އަމިއްލަ އަށް މޮޑިފައި ކޮށްފަ ދޯ..ރީތި އިނގޭ..\nތިހެން ބުނީމަ މިހަދާންވީ އެވާހަކަ މަތިން\nދެޓް ވޯސް މައި ފޭވަރިޓް ސްޓޯރީ ސީރީސް\nމިވާހަކަ ލިޔުނުއިރު އެއްގޮތަކަށްވެސް ސޭ ޗީސް މަތިން ހަދާނެއްވެސް ނެތް 😂🙂\nބައިދަވޭ ތޭންކިޔު 🙂\nNiya April 7, 2021\nނާ 😸 April 12, 2021\nzeeko April 14, 2021


Kehkuranvee kihaavarakah heyyeve - AO News\nނޯޓް: މިއީ އަމިއްލަ ދިރިއުޅުމުގައި ހިތި ތަޖުރިބާ ތަކެއްކޮށް ނަފްސާނީ ގޮތުންނާއި ޖިސްމާނީގޮތުން އަނިޔާލިބި އެކަމުން އަރައި ނުގަނެވި އެހީތެރިކަމަށް ބޭނުންވެފައިވާ ފަރާތެއްގެ އަމިއްލަ ޙަޔާތުގެ މައްޗަށް ބިނާކޮށް ލިޔެފައިވާ ޙަޤީޤީ ވާހަކައެކެވެ.\nމީހުން ބުނާތީ އަހަމެވެ. އަންހެނުންނަށް އަނިޔާ ނުކުރާށެވެ. އެމީހުންނަށް ހެޔޮކޮށް ހިތާށެވެ. އަޅާލާށެވެ. އަޅާލުން ދިން ވަރަކަށް އެމީހުން ހެޔޮވާނެއެވެ. އޯގާތެރި ވާނެއެވެ. މިއީ އަހަރެން ގަބޫލު ކުރާ ފަލްސަފާއެވެ. މީހަކާ އިން އިރުވެސް އަހަރެންގެ ހިތުގައި މިނޫން އެއްޗެއް ނެތެވެ.\nއަހަރެންނަކީ މާލޭގައި ގެދޮރުހުރި ތަނަވަސް މީހަކީމެވެ. އަހަރެންގެ ޢާއިލާއިން ލިބުނުހާވެސް އެއްޗަކީ ތަނަވަސް ކަމެވެ. މައިންބަފައިން ދުނިޔެ ދޫކޮށްފައިވާއިރު ގާތްތިމާގެ ބަޔަކުވެސް އަޅާލާ ހިސާބަކު ނެތެވެ. މިއީ ހަރުދަނާ އަންބަކު ހޯދަން އަހަރެން އަތުކުރި އޮޅާލަން ޖެހުނު އެންމެ މުހިއްމު އެއް ކަމެވެ.\nރާއްޖޭގައި ވަރި ގިނަވެ ޢާއިލީ މައްސަލަތައް އިންތިހާއަށް ބޮޑު ވެފައިވާތީ އަހަރެން ގަސްތު ކުރީ ގެވެހި އަންބެއް އިންޑިޔާއިން ހޯދުމަށެވެ. އަތްފުނާ އަޅަމުން ގޮސް މިކަން ކާމިޔާބު ކޮށްފީމެވެ. އަހަރެން ކައިވެނިކުރިއިރު ޢުމުރަކީ 30 އަހަރެވެ. އޭރު އަންހެނުންނަށް ވީ އެންމެ 22 އަހަރެވެ. އަހަރެން ގަސްތު ކުރީ އިންޑިއާ ގައި ދިރިއުޅުމަށެވެ.\nބަލާކަށްނުހުރެ ކެރެލާއިން ގެއެއް ގަނެފީމެވެ. ގެ ރަޖިސްޓްރީވެސް ކުރީ އަންހެނުން ގެ ނަމުގައެވެ. އަހަރެމެން ދެމަފިރީންނަށް ދެ ކުދީން ވަނީ ލިބިފައެވެ. އެހާ ހިސާބުން އަނެއްކާވެސް އޭނާގެ އެދުމުގެ މަތިން އިތުރު ގެއެއް ގަނެ އެގެ ވެސް ހަދަން ފެށީމެވެ. މިހާރު ދިރިއުޅޭ ގެއަކީވެސް އެންމެ ޒަމާނީ ފެންވަރަށް ހުރިހާ ޚިދުމަތް ތަކެއް އަހަރެންގެ މަސައްކަތުން ޤާއިމް ކޮށްފައިވާ އަރާމް ގެއެކެވެ. އަނބި ދަރީންނަށް ބޭނުންވާ އެއްވެސް ކަމަކަށް އިހުމާލެއް ނުވަމެވެ.\nއެހެނަސް ކައިވެނީގައި މިހިސާބަށް އައި އިރު ވެސް އަހަންނަށް ލިބުނީ އަހަރެން އުއްމީދު ކުރި ކަހަލަ އަންބެއް ނޫނެވެ. ރުޅި ގަދައީ ހައްދުން ނެއްޓޭވަރަށެވެ. އަހަރެންގެ އެއްވެސް ކަމަކަށް ފަރުވާލެއް ނުހުރެ އެވެ. އޭނާގެ ބަހުރުވައިން ހެއްދެވި ނެހެއްދެވިއަށް ގޮވާ އަޅާލަނީ ފެށުނީއްސުރެންނެވެ.\nއަހަރެން ކިރިޔާ އަޑު ގަދަވިޔަސް މުޅި ޢާއިލާ އެއްތަންކޮށް ބާރު ހޯދައެވެ.\nމިހެން އުޅެނިކޮށް އެއްދުވަހަކު ދެމީހުން ކަމަކާ ޒުވާބު ކުރަނިކޮށް ގެއަށް ގެނައި ޑޮކްޓަރަކު ލައްވާ އަހަރެންނަށް ބޭސް ތަކެއް ލިޔެދީ އެއެއްޗެއް ކާން ދޭތާ މިހާރު އަހަރުތަކެއް ވެއްޖެއެވެ.\nމިހާރު އަހަރެން މިއީ މޮޔައެއް ކަމަށް ތަންގަނޑު އެންމެން ގާތު އޮންނަނީ ބުނެފައެވެ. ބޭސްނުކައިފިއްޔާވެސް ގެއަށް، އޭނާގެ ގޭދޮށު ފުލުހުން އިސާހިތަކު ގެނެސް އަހަންނަށް ބިރުދައްކާ އިންޒާރު ދެއެވެ.\nމޮޔައެއްގެ އަތުގައި އެއްވެސް ލިއެ ކިއުމެއް ނުބެހެއްޓޭނެ ކަމަށްހަދާ އަހަރެންގެ ހުރިހާ އެއްޗެއް އޭނާ ހިރަށް ލައިފިއެވެ. ޕާސްޕޯޓާވެސް އެކުގައެވެ. އެއީ އަހަރެން ރާއްޖެ ގޮސްދާނެ ކަމަށް ބިރު ހީވެ އޭނާ ކުރި ކަމެކެވެ.\nމިހާރު އަހަރެންގެ ހުރިހާވެސް އުއްމީދަކީ މިތިބަ ލޯބި ލޯބި ދެ ދަރީންނެވެ. ދިރި މިއުޅެނީ އެދަރީންގެ ޙައްޤުގައެވެ. ގްރޭޑް 10 ގައި އެކަކު ކިޔަވަމުން އަންނަ އިރު ހަގު މަންޖެ އަކީ އަދި އެންމެ9އަހަރުގެ ކުއްޖެކެވެ. ގޭތެރޭގައި އުފެދޭ ކޮންމެ ހައިޖާނެއްގެ އަސަރު އެދެކުދީންނަށް ފޯރާތީ އަހަންނަށް ޖެހެނީ ކަންކަން ހިންދާލައިގެން ހުންނާށެވެ.\nނުލަފާ އަޑި ނުބައި މި އަންހެން މީހާ މިއަދު އަހަރެން މަރާލާކަށް ވެސް ފަހެއް ނުޖެހޭނެ އެވެ. އެހެނަސް އަހަރެންގެ ތަނަވަސް ކަމުގެ ފައިދާ އޭނާއަށް ހެޔޮ ގޮތުގައި ނެގެން އޮތީ އޭނާގެ ކަސްތޮޅުގައި އަހަރެން ބަހައްޓައިގެންނެވެ. އެހެންނޫންނަމަ އަހަރެން ދަންނަހާ ބަޔަކަށް އަހަރެންގެ ޖަނާޒާގެ އަޑު އިވުނުތާ ކިތައްމެ ދުވަހެކެވެ.\nއަހަރެންގެ ސިކުނޑިއަކަށް އެއްވެސް ކަމެއް ނުވެއެވެ. ބައްޔެއްވެސް ނޫނެވެ. އެބުނާ ބައިޕޯލާ ޑިސްއޯޑާއެއް އަހަރެންގެ ގަޔަކު ނެތެވެ. އަހަންނަށް ހިރިނުލެވިފައި މިހިރީ ނުފޫޒު ގަދަ، ވިހަ ގަދަ އަންހެނެއްގެ ނުބައި ރޭވުމުގެ ތެރެއިންނެވެ. މިހެން ހުންނަން ޖެހިއްޖެ ނަމަ ބައްޔެއްނެތް މީހަކުވެސް ދާނުގައި އޮންނަން ޖެހުމަކީ ގާތް ކަމެކެވެ. އަހަންނަށް ވެސް ވީ އެހެންނެވެ.\nރާއްޖޭގެ ރީތި ޖިންސުއްލަތީފުންނަށް ނޫނެކޭ ބުނުމަށްފަހު ހިންދު ކަރައިން ޙަޔާތަށް އާރޯކަން ގެނައުމަށް އުޅެގެން އަހަރެން މިވަނީ އަނދަވަޅަކަށްވެއްޓިފައެވެ. ބްލެކްމެއިލްގެ ޝިކާރައަކަށްވެފައެވެ. އުޅެން ޖެހިފައިވަނީ ގައިދީއަކަށްވުރެންވެސް މާހާލުގައެވެ. މީހަކާ ވާހަކަ ދެއްކެނީ ހުއްދަ ލިބިގެންނެވެ. ރައްޓެއްސަކާ ބައްދަލު ކުރުމުގެ ފުރުސަތެއް ނެތެވެ. އަމިއްލަ ހަށިގަނޑަށްވެސް އަމިއްލަ ބާރެއް ނެތެވެ. ބާރުގަދަ ބޭހުގެ އަޅަކަށްވެ ދުނިޔޭގެ ހުރިހާ އުފަލަކުން މިވަނީ މަހުރޫމް ވެފައެވެ.\nގޮތް ހުސްވެފައިވާ މީހެއްގެ ޙައިސިއްޔަތުން އަދިވެސް އުމުރުގައި ތަން ހުރީތީ ދިރިދުނިޔޭގައި ހުރީއެވެ.\nހަގީގީ ވާހަކަމުނިފޫހި ފިލުވުންދިރިއުޅުން\nއެލީގެ ލަވަ “ޖީނޭކީ ވަޖާ” ރިލީޒްކޮށްފި


Turkey sifain Syria ge Manbij gai foari maranee | Mihaaru\nތުރުކީ ވިލާތުގެ ސިފައިން ބަރު ހަތިޔާރާ އެކު ސީރިޔާގެ ސަރަހައްދީ ރޮނގު ކައިރީގައި ފޯރިމަރަނީ. --އަލްޖަޒީރާ\n19 ޖޫން 2018 - 07:59 1 comment\nތުރުކީ ވިލާތާއި އެމެރިކާ ސިފައިން ގުޅިގެން މި އަސްކަރީ ހަރަކާތްތައް ހިންގަން މި ފެށީ، ކުރުދީން އެ ސަރަހައްދުން ސަލާމަތް ކަމާ އެކު ފައިބައިގެން ދިއުމުގެ ފުރުސަތު ދިނުމަށް އެމެރިކާ އާއި ތުރުކީ ވިލާތުން އެކުލަވައިލި އެއްބަސްވުމުގައިވާ ގޮތުގެ މަތިންނެވެ. އެ ސަރަހައްދުގައި ތިބި ކުރުދީ ހަނގުރާމަވެރިންނަކީ ތުރުކީ ވިލާތަށް ނުރައްކާ ކުރާ ޓެރަރިސްޓުން ކަމަށް ތުރުކީ ވިލާތުން ދެކޭ އިރު، އެމެރިކާ އިން ކުރުދީންނާ މެދު އެ ގޮތަކަށް ނުދެކެ އެވެ.\nސީރިޔާގައި އޮތް ބައްޝާރުގެ ވެރިކަމާ ދެކޮޅަށް ކުރާ ހަނގުރާމައިގައި ވެސް އެމެރިކާ އިން ވަނީ ކުރުދީ ހަނގުރާމަވެރިންނަށް މަދަދު ފޯރުކޮށްދީފަ އެވެ. އެހެންކަމުން، ތުރުކީ ވިލާތުން ކުރުދީންނަށް ހަމަލާ ދިނުމަކީ އެމެރިކާ ރުހޭ ކަމަކަށް ނުވެ އެވެ.\nކުރުދީން މަސައްކަތް ކުރަމުންދަނީ އިރާގާއި ސީރިޔާ އަދި ތުރުކީ ވިލާތް ގުޅޭ ސަރަހައްދުގައި ކުރުދީންގެ ވަކި ވެރިކަމެއް ގާއިމު ކުރުމަށެވެ. އެކަމަށް އެ ތިން ގައުމު ވެސް ދެކޮޅު ހަދަ އެވެ.\nތުރުކީގެ ސަމްސަން ޕްރޮވިންސްގައި އިއްޔެ ބޭއްވި ރިއާސީ އިންތިޚާބުގެ ކެމްޕޭން އެއްވުމެއްގައި ވާހަކަ ދައްކަވަމުން، ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވީ، މަންޖިބްގައި ތިބި ޓެރަރިސްޓުން އެ ސަރަހައްދުން ފައިބަން ޖެހޭނެ ކަމަށެވެ.\nމީގެ ކުރިން މަންޖިބް އޮތީ އިސްލާމިކް ސްޓޭޓް (އައިއެސް) ޖަމާއަތުގެ ހަނގުރާމަވެރިންގެ ބާރުގެ ދަށުގަ އެވެ. އެމެރިކާގެ އަސްކަރީ މަދަދާ އެކު، ސީރިޔާގެ އިދިކޮޅު ލަޝްކަރާއި ކުރުދީ ހަނގުރާމަވެރި ޖަމާއަތެއް ކަމަށްވާ ކާޑިޝް ޕީޕަލްސް ޕްރޮޓެކްޝްން ޔުނިޓް (ވައިޕީޖީ) ގުޅިގެން ކުރި ހަނގުރާމައިގައި އައިއެސް ޖަމާއަތް ބަލިކޮށް މަންޖިބް ހިފީ 2016 ވަނަ އަހަރުގެ ތެރޭގަ އެވެ.\nނަމަވެސް ތުރުކީ ވިލާތުން ގަބޫލު ކުރާ ގޮތުގައި ވައިޕީޖީއަކީ ވެސް، ތުރުކީ ވިލާތުން ޣައިރު ގާނޫނީ ޖަމާއަތެއް ކަމަށް ކަނޑައަޅާފައިވާ ކުރުދިސްތާނު ވޯކާސް ޕާޓީއާ ގުޅިފައިވާ ޓެރަރިސްޓު ޖަމާއަތެކެވެ. ވީމާ، އެ ޖަމާއަތުގެ ހަނގުރާމަވެރިން ސީރިޔާގެ ތެރޭގައި، ތުރުކީގެ އިމާ އެހާ ކައިރީގައި ތިބުމަކީ ނުރައްކަލެއް ކަމަށް ތުރުކީ ސަރުކާރުން ދެކެ އެވެ.\nތުރުކީ ސަރުކާރާއި އެމެރިކާ އިން އެއްބަސްވެފައިވަނީ، މަންބިޖް ސަރަހައްދުން ކުރުދީ ހަނގުރާމަވެރިން ފައިބައިގެން ދިއުމުން އެމެރިކާ އާއި ތުރުކީ ސިފައިން ގުޅިގެން އެ ސަރަހައްދުގެ ސަލާމަތީ ކަންތައް ބެލެހެއްޓުމަށެވެ.\nއިތުރު ލިޔުންތައް ސީރިއާ ތުރުކީ މިލިޓަރީ އެމެރިކާ


Banguraa himeney Buin Raajje ethere kuran feshee Raees Yaameen ge verikamugai\nޖަރުމަނުގެ އުފެއްދުމެއް ކަމަށްވާ "ގާސްޓަލް" ދަޅު--\n28 ޖުލައި 2019 8 ކޮމެންޓް\nބަނގުރާ ހިމެނޭ ބުއިން ރާއްޖެ އެތެރެ ކުރަންފެށީ ރައީސް ޔާމީނުގެ ވެރިކަމުގައި\nބަނގު އާވި ހިމެނޭ ދަޅު ބުއިމެއް ރާއްޖޭގެ އާއްމު ފިހާރަތަކުގައި ވިއްކަމުންދާ މައްސަލައެއް ބަލަމުން އަންނައިރު އެބުއިން ރާއްޖެ އެތެރެކުރީ 2017 ވަނަ އަހަރު ރައީސް އަބްދުﷲ ޔާމީނުގެ ވެރިކަމުގައި ކަމަށް މޯލްޑިވްސް ކަސްޓަމްސް ސާވިސް އިން ބުނެފިއެވެ.\nފިހާރަތަކުގައި މިވަގުތު ވިއްކަމުން އަންނަ ޖަރުމަނުގެ އުފެއްދުމެއް ކަމަށްވާ "ގާސްޓަލް" ދަޅުގައި "އަލްކަހޯލް ފްރީ" ޖަހާފައިވީ ނަމަވެސް އެ ބުއިމުގައި އާވި ހިމެނޭ ކަމަށް ސޯޝަލް މީޑިއާގައި އަޑު ފެތުރެމުންދަނިކޮށް ކަސްޓަމްސްއިން މިއަދު ވަނީ ކުރިއްސުރެ އެކަން ކަސްޓަމްސްގެ ސަމާލުކަމަށް އައިސްފައިވާ ކަމަށާއި އެމައްސަލަ ބަލަމުން އަންނަ ކަމަށް ބުނެފައެވެ.\nއެއާ ގުޅިގެން މިއަދު ކަސްޓަމްސްއިން ނެރުނު ނޫސް ބަޔާނެއްގައި ބުނީ، ގާސްޓަލް، ނޮން އަލްކޮހޯލިކް ބިއާގައި ބަނގުއާވި ހިމެނޭކަމަށް ކަސްޓަމްސްގެ އިންޓެލިޖެންސަށް ޝައްކު ކުރެވިގެން، މިއަހަރުގެ ޖޫންމަހުން ފެށިގެން އެމައްސަލަ ބަލަން ފަށާފައިވާ ކަމަށެވެ.\nއެގޮތުން އެ ބާވަތުގެ ބުއިންތައް ރާއްޖެ އެތެރެކުރަން ފެށީ 2017 ވަނަ އަހަރުން ފެށިގެން ކަމަށާއި އެންމެ ފަހުން މިފަދަ ބުއިމުގެ ޝިޕްމެންޓެއް ރާއްޖެ އެތެރެކޮށްފައިވަނީ 03 އޮގަސްޓް 2018 ގައި ކަމަށް ބަޔާނުގައި ވެއެވެ.\nއޭގެ އިތުރުން ކަސްޓަމްސްއިން ބުނީ އެމައްސަލަ ބަލަމުން ދިޔަ މަރުޙަލާގައި ރާއްޖެ އެތެރެ ކުރުމަށްޓަކައި ގެނެވުނު އެފަދަ ބުއިމުގެ ޝިޕްމެންޓެއް މިއަހަރުގެ ޖުލައި މަހުގެ 17 ގައި ކަސްޓަމްސް އިން ހިފަހައްޓާފައިވާ ކަމަށާއި، އެބުއިންތަކުގައި 0.3 އިންސައްތަ އަށް ވުރެ ގިނަ މިންވަރަށް ބަނގުއާވި އެކުލެވިގެންވާ ކަން މިމަހުގެ 21 ގައި ލެބޯޓްރީ ތަހުލީލުން ކަސްޓަމްސް އަށް ސާބިތު ކުރެވިފައިވާ ކަމަށެވެ.\nއެހެންވެ، އެފަދަ ބުއިންތައް އެތެރެކުރާ ފަރާތްތަކާއި ކަސްޓަމްސްއިން މުއާމަލާތް ކުރަމުން އަންނަ ކަމަށާއި އެގޮތުން އެފަދަ ބުއިންތައް ބާޒާރުން ނެގުމުގެ މަސައްކަތް ވެސް ކުރަމުން އަންނަ ކަމަށް ބަޔާނުގައިވެއެވެ.\nރާއްޖެއަށް ކާބޯތަކެތި އެތެރެކުރެވޭނީ މޯލްޑިވްސް ފުޑް އެންޑް ޑްރަގް އޮތޯރިޓީގެ ހުއްދައާއެކު އެވެ.\nކަސްޓަމްސްގެ ބަޔާނުގައި އިތުރަށް ބުނީ، އެބާވަތުގެ ބުއިންތަކަކީ އަހަރުތަކެއް ވަންދެން ރާއްޖޭގެ ބާޒާރުގައި ފުޅާ ދާއިރާއެއްގައި ވިޔަފާރި ކުރެވެމުން އައިސްފައިވާ ބުއިމެއް ކަމުން އެއީ ގިނަބައެއްގެ ވިޔަފާރީގެ މަސްލަޙަތާއި ގުޅިފައިވާނޭ މައްސަލައެއްކަން އެނގޭ ކަމަށެވެ. އެހެންވެ، އެ ކަމާއި ގުޅިގެން އުފެދިދާނެ މައްސަލަތައް ދައުލަތުގެ ކަމާބެހޭ އިދާރާތަކާއި ގުޅިގެން ކުރަމުން އަންނަ ކަމަށް ވެސް ކަސްޓަމްސްއިން ބުންޏެވެ.\nމީގެ ކުރިން ވެސް އެފަދަ ބާވަތްތައް އެކުލެވޭ ތަކެތި ރާއްޖޭގެ ބާޒާރުގައި ވިއްކާތީ ފިހާރަތަކުން ނަގާފައިވެ އެވެ.\nކޮބާ މައްސަލަ އަކީ މިތާ މަނާކުރިޔަސް އެހެން ގައުމުގައި މަނާ އެއްޗެއްނޫން މިތަނުގައި ތިޔާ ހެދި އޮޅުލަ އޮޅުލާތިބޭ މޮޔައިންތައް ހަހަހ\nމިކަންފެށިގެން މިހިސާބަށްއައިއިރު އިންޓެލިޖެންޓު ޢުމަރު ކޮބައިތޯ؟ ހުންނެވީ ޢާފިލްކަންމަތީގަތޯ ސުވާލުކުރަންއެބަޖެހެއެވެ. ކަމަކީ ރަނގަޅުކަމެކޭ، އަދި ޤަބޫލުކުރާކަމެކޭވެސް ނުބުނަމެވެ. މިކަންގޯހެވެ. އެކަމަކު ކުއްލިއަކަށް މިދައުރުއައުމުން ޢުމަރުގެ އިންޓެލިޖަންސަށް މިކަންއަރައި، އެކަން ސަމާލުކަމަށް ގެނައިގެނައުމާއިމެދު ސުވާލު އުފެދެނީއެވެ. ޢުމަރު މިއުޅެނީ ކޮންގޮތަކަށް ރައްޔިތުންގެބޮލަށް ސަވާރުނުވެވިގެންކަމެއް ނުވިސްނެއެވެ.\nހުރިހާ ކަމެއް ޔާމީނު ބޮލަށް ކަނޑާލީމަ ގޯސް . ޒިންމާ އަދާ ނުކުރެވެންޔާ އިސްތިފާ ދީފަ ގެއަށް ދޭ.\nމާދަން ހެނދުނުވާއިރަަށް ހުރިހާ ދަޅެދަޅެއް ވިކި ހުސްވާނެ. މިހަބަރު ވާނީ އިސްތިހަަރަކަށް\nތިވަރަށް ބަނގުއާވި ހުރިއްޔާ ތި ބޯއެކަކުވެސް ހަމައަކު ނުހުންނާނެ. އެހެންވީމަ ތިޔަ މައުލޫމާތު ގޯސް\nޔާމީނުގެ ވެރިކަމުގަ ދެމީހަކު ޒިނޭ ކުރިޔަސް އެކަން އެއީ ޔާމީނު ގެ ސަބަބުން ވީކަމެއް ކަމަށްދޮތަ ތި ހަދަނީ ހަމަ ހިނި އަންނަނީ.\nޔާމީނު ބުނެގެންތަ ބަގުރާ އަޅައިގެން ތައްޔާރު ކުރީ މީގެ ކުރީގަވެސް އެބަހުރި އޫރުގެ މާއްދާއެއް އެކުލެވި ފަވާ ޗީޒްވެސް އެތެރެ ކުރެވިފަ ޔާމީނުގެ ވެރިކަމެއްގަ އެއް ނޫން\nވިޔަފާރީގެ މަސްލަހަތު ނޫނީ ދީނުގެމަސްލަހަތު¿


SDF in SAARC ge gaumuthakah5million dollar dhenee | Mihaaru\nސާކް ގައުމުތަކުގެ މެންބަރު\nއެސްޑީއެފުން ސާކުގެ ގައުމުތަކަށް5މިލިއަން ޑޮލަރު ދޭން ނިންމައިފި\n08 އެޕްރީލް 2020 - 12:42 1 comment\nއެސްޑީއެފްގެ ސީއީއޯ ޑރ. ސުނިލް މޯޓީވާލް ވިދާޅުވީ، މެންބަރު ގައުމުތަކަށް މާލީ ގޮތުން ދިމާވާ ދަތިތަކުން އަރައިގަތުމުގެ އިތުރުން އިޖްތިމާއީ ރައްކާތެރިކަން ކަށަވަރު ކުރުމަށް މި އެހީ ބޭނުން ކުރެވޭނެ ކަމަށެވެ.\nސާކް ގައުމުތަކުގެ ތެރޭގައި ހިމެނެނީ ދިވެހިރާއްޖެ، އަފްޣާނިސްތާން، ބަންގްލަދޭޝް، ބޫޓާން، އިންޑިއާ، ނޭޕާލް، ޕާކިސްތާން އަދި ސްރީ ލަންކާ އެވެ. މި ގައުމުތަކުން މިހާތަނަށް ކޮވިޑް-19 އަށް 8،200 އަށް ވުރެ ގިނަ މީހުން ވަނީ ޕޮޒިޓިވްވެފަ އެވެ.\nކޮވިޑް-19 އާ ގުޅޭ ޕްރޮޖެކްޓްތައް ހިންގުމަށްޓަކައި ގައުމުތަކުން ޕްރޮޕޯސަލް ހުށަހެޅުމުން އެސްޑީއެފުން އެއަށް ބަލައި އެހީ ކަނޑައަޅައިފަ އެވެ. އެސްޑީއެފްގެ ސޯޝަލް ވިންޑޯގެ ދަށުން ފަންޑުކުރާ މިޕްރޮޖެކްޓްތައް އެޕްރޫވްކުރާނީ ބޯޑުންނެވެ. ބޯޑުގައި ގައުމުތައް ތަމްސީލުކުރާ މެންބަރުން ހިމެނެ އެވެ.\nމި ފަންޑު އުފެއްދި ފަހުން މެމްބަރު ގައުމުތަކުގެ 90 ޕްރޮޖެކްޓަކަށް އެހީވެފައިވެ އެވެ. މީގެ ތެރެއިން 48 ޕްރޮޖެކްޓެއް ނިމިފައިވާ އިރު، މަޝްރޫއުތަކަށް 198 މިލިއަން ޑޮލަރު (ތިން ބިލިއަން ރުފިޔާ) ހަރަދުކޮށްފައިވެ އެވެ.\nއިތުރު ލިޔުންތައް ދިވެހިރާއްޖެ ސްރީ ލަންކާ އިންޑިއާ ޕާކިސްތާން އަފްޣާނިސްތާން ބޫޓާން ސާކް ބަންގްލަދޭޝް ނޭޕާލް


Muni foohi filuvumuge harakaai thah baavan jeheynee dheenee mingadun beyru nuvaa gothah: adhaalath\nމުނިފޫހިފިލުވުމުގެ ހަރަކާތްތައް ހިންގަންޖެހޭނީ ދީނީ މިންގަނޑުން ބޭރުނުވާ ގޮތަށް: އަދާލަތު ޕާޓީ\nމުނިފޫހިފިލުވުމުގެ ހަރަކާތްތައް ބާއްވަންޖެހޭނީ ދީނީ އަދި އިޖްތިމާއީ މިންގަނޑު ބޭރުނުވާ ފަދަ ގޮތަކަށް ކަމަށް އަދާލަތު ޕާޓީން މިއަދު ބުނެފި އެވެ.\nއެ ޕާޓީން ނެރުނު ނޫސް ބަޔާނެއްގައި ވަނީ މުނިފޫހިފިލުވުމުގެ ހަރަކާތްތަކަކީ ކޮންމެ މުޖްތަމައެއްގައި ވެސް އޮންނަންޖެހޭނެ އެއްޗެއް ކަމަށާއި ނަމަވެސް އެފަދަ ހަރަކާތްތައް ހިންގަންޖެހޭނީ ދީނީ އަދި އިޖްތިމާއީ މިންގަނޑުން ބޭރުނުވާ ގޮތަށް ކަމަށެވެ. ނަމަވެސް މިހާރަކަށް އައިސް ހިންގާ އެފަދަ ހަރަކާތްތަކުގައި އިސްލާމީ ރިވެތި އަޚުލާގާއި މުޖްތަމައު ބަލައިނުގަންނަ ފާހިޝް ކަންތައްތައް އާންމުވަމުންދާތީ އެކަމާ ކަންބޮޑުވާ ކަމަށް އެ ބަޔާނުގައިވެ އެވެ. އަދި އެފަދަ ކަންތައްތަކަކީ އެ ޕާޓީން ތަރުހީބު ދޭ ކަންތައްތަކެއް ނޫން ކަމަށް ވެސް ބުނެފައިވެ އެވެ.\n"ޒުވާނުންނަށް ހެޔޮއެދޭ ފަރާތްތަކުން ޒުވާނުންގެ ހެވާއި ލާބައަށް މަސައްކަތް ކުރަންޖެހޭނީ އިޚްލާސްތެރިކަމާ އެކު އެވެ، އޭގެ ބަދަލުގައި ކުޅިވަރާއި މަޖަލުގައި އެ މީހުންގެ ހުރިހާ ވަގުތެއް ހޭދަވެ، މަސްތުވާތަކެތީގެ ޝިކާރައަކަށް ވެގެންދާ ގޮތަށް ކަންތައްތައް ވެގެން ދިއުމަކީ ޒުވާނުންގެ މަސްލަހަތު އޮތްގޮތެއް ނޫނެވެ،" އެ ބަޔާނުގައިވެ އެވެ.\nއެހެންވެ މުނިފޫހިފިލުވުމުގެ ގޮތުން ހިންގާ ހަރަކާތްތަކުގައި ދީނީ އަދި އިޖްތިމާއީ މިންގަނޑުތައް ހިފެހެއްޓުމަށް ސަރުކާރުގެ އެކި މުއައްސަސާތަކަށާއި ޖަމްއިއްޔާތަކަށް އެ ބަޔާނުގައި އަދާލަތު ޕާޓީން ގޮވާލާފައިވެ އެވެ. އަދި ޒުވާނުންނަށް ހެވާއި ލާބަ ލިބޭ ކަންތައްތައް ފަހިކޮށް ދިނުމަށް ވަކާލާތު ކުރުމުގައި އަބަދުވެސް އެ ޕާޓީ ދެމި އޮންނާނެ ކަމަށް ވެސް އެ ބަޔާނުގައި ބުނެފައިވެ އެވެ.\nއަދާލަތު ޕާޓީން އެގޮތަށް ބަޔާން ނެރުނުއިރު ޓޫރިސްޓް އެރައިވަލް ކައުންޓްޑައުން ޝޯ ގައި ބައިވެރިވުމަށް ޕޮޕް ލަވަކިޔުންތެރިޔާ ޝޯން ޕޯލް ރާއްޖެ އަންނަ ގޮތަށް ހަމަޖެއްސުމާ އެކު ބައެއް ފަރާތްތަކުން އެކަމަށް ފާޑުު ކިޔާފައިވެ އެވެ. އޭގެ ތެރޭގައި އަދާލަތު ޕާޓީއަށް ނިސްބަތްވާ އިސްލާމިކް މިނިސްޓަރު މުހައްމަދު ޝަހީމް އަލީ ސައީދު ވެސް ހިމެނިވަޑައިގަންނަވަ އެވެ.\nޝޯން ޕޯލް އަންނަން ހަމަޖެހިފައި ވަނިކޮށް އޭނާ އަށް މަރުގެ އިންޒާރު ދީ ވީޑިއޯތަކެއް އާންމު ކުރުމުން އޭނާ ވަނީ އެ ދަތުރު ކެންސަލްކޮށްފަ އެވެ. ނަމަވެސް ލަވަކިޔުންތެރިޔާ އޭކަން ހުށަހަޅައިދޭ ޝޯއެއް މިމަހުގެ އަށް ވަނަ ދުވަހު މާލޭގައި ބާއްވަން ވަނީ ހަމަޖައްސައިފަ އެވެ.


Roangaa Aai Viral Hun Fethuremun Dhaathy Samaaluvumah Ilthimaas Kohfi - Vaguthu\nރޯގާ އާއި ވައިރަލްހުން ފެތުރެމުންދާތީ ސަމާލުވުމަށް އިލްތިމާސްކޮށްފި\nމިދުވަސްވަރު، ހައްޖާޖީން އެނބުރި ރާއްޖެ އައިސްފައިވުމުން އަރިދަފުސް ރޯގާ އަދި ވައިރަލްހުން ފެތުރެމުންދާކަމަށާއި އެކަމަށް އެކަމަށް ސަމާލުވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެދިއްޖެއެވެ.\nއެޗްޕީއޭ އިން ބުނީ ރޯގާ ޖެހިފައިވާނަމަ، މީހުން އެއްވެ އުޅޭ ތަންތަނަށް ދިއުން މަދުކުރުމަށެވެ. އަދި މީހުން އެއްވެ އުޅޭ ތަންތަނަށް ކުޑަކުދިން ނުގެންދިއުމަށާއި ރޯގާޖެހިފައިވާނަމަ ކުޑަކުދިން ކައިރިއަށް ނުދިއުމަށާއި އެކުދިން އުރާ ނުހެދުމަށްވެސް އެޗްޕީއޭ އިން ވަނީ އިލްތިމާސްކޮށްފައެވެ.\nރޯގާ ޖެހި ޖެހިފައިވާ ނަމަ ކެއްސާ، ކިނބިހި އަޅާއިރު އަނގަމަތީގައި ކުޑަ ރުމާލެއް ނުވަތަ ޓިޝޫއެއް ފަދަ އެއްޗެއް އެޅުމަށް އެޗްޕީއޭ އިން ވަނީ އިލްތިމާސްކޮށްފައެވެ. އަދި ބޭނުންކޮށްފައިވާ ޓިޝޫ ފަދަ ތަކެތި އެހެން މީހުންނަށް އޭގެ އަސަރު ކުރާނެ ފަދައިން ހާމައަށް އެއްލާނުލުމަށް ވެސް ވަނީ އިލްތިމާސްކޮށްފައެވެ.\nއެޗްޕީއޭ އިން ބުނީ ސައިބޯނި ލައިގެން ގިނަ ގިނައި އަތް ދޮވުމަށް ސަމާލުކަން ދިނުމަށާއި ހުންގަދަނަމަ ގައިގައި ފެން ހޭކުމަށާއި ޕެރެސިޓަމޯލް ފިޔަވައި އެހެން ބޭހެއް ޑޮކްޓަރެއްގެ މަޝްވަރާއާ ނުލާ ބޭނުންނުކުރުމަށެވެ.\nމީގެ އިތުރުން، ހުން އައިސް ރޯގާ ޖެހި ތިން ދުވަހަށްވުރެ އިތުރުވެފައިވާ ނަމަ ޑޮކްޓަރެއްގެ ލަފާ އާ އިރުޝާދު ހޯދުމަށްވެސް އެޗްޕީއޭއިން ވަނީ އިލްތިމާސްކޮށްފައެވެ.


Kapil Sharmage show eh Netflix ah | Mihaaru\nކަޕިލް ޝަރުމާގެ ޝޯއެއް ނެޓްފްލިކްސް އަށް\n07 ޖެނުއަރީ 2021 - 08:11\nއިންޑިއާގެ ކުޅަދާނަ ކޮމީޑިއަން ކަޕިލް ޝަރުމާގެ ޝޯއެއް ނެޓްފްލިކްސް އިން ގެނެސްދޭން ނިންމައިފި އެވެ.\nމިކަން ރަސްމީކޮށް ކަޕިލް އާއި ނެޓްފްލިކްސް ވެސް އިން ވަނީ ވީޑިއޯއަކުން ހާމަކޮށްފަ އެވެ. ކަޕިލް ބުނީ ނެޓްފްލިކްސް އިން ގެނެސްދޭ އޭނާގެ ޝޯ އަކީ ވަރަށް ހާއްސަ އެއްޗަކަށް ވާނެ ކަމަށާއި މި ފުރުސަތު ލިބުނީ މިކަމަށް އެދިއެދި ހުންނަތާ ވެސް ދުވަސްތަކެއް ފަހުން ކަމަށެވެ.\nނަމަވެސް ޝޯއާ ބެހޭ އެއްވެސް ތަފުސީލެއް އަދި ހާމައެއްނުކުރެ އެވެ. ކަޕިލް ބުނީ ވަރަށް އަވަހަށް ޝޯއާ ބެހޭ މައުލޫމާތު ހިއްސާކުރާނެ ކަމަށެވެ.\nސޮނީ ޓީވީން ގެނެސްދޭ ކަޕިލްގެ "ދަ ކަޕިލް ޝަރުމާ ޝޯ" އަކީ އިންޑިއާގެ އެންމެ މަގުބޫލު އެއް ޓީވީ ޝޯ އެވެ. ވަރަށް އާދައިގެ ކޮމީޑިއަނެއްގެ ގޮތުގައި ބެލުންތެރިން ހެއްވާލުމަށް ފަހު، ފަހުން ކަޕިލް ވެގެން ދިޔައީ އިންޑިއާގެ އެންމެ މަގުބޫލު ކޮމީޑިއަނަށެވެ. އޭނާގެ އަމިއްލަ ނަން ހިމަނައިގެން ޝޯއެއް ގެނެސްދިނުމުގެ ފުރުސަތު އެންމެ ފުރަތަމަ ފަހިކޮށްދިނީ ކަލާޒް ޗެނެލުންނެވެ.\nއެގޮތުން ދުވަސްތަކެއް ވަންދެން "ކޮމެޑީ ނައިޓްސް ވިތު ކަޕިލް" ގެ ނަމުގައި ކަޕިލްގެ ޝޯ ގެނެސްދިނުމަށް އެ ޗެނެލް ދޫކޮށް އޭނާ ސޮނީ ޓީވީ އަށް ބަދަލުވީ ކަލާޒްއާ ޖެހުނު މައްސަލައެއްގަ އެވެ. ސޮނީ އަށް ކަޕިލްގެ ޝޯ އައީ "ދަ ކަޕިލް ޝަރުމާ ޝޯ" ގެ ނަމުގަ އެވެ.\nއެ ޝޯ އަކީ ކޮންމެ ހަފުތާއެއްގެ ހޮނިހިރާއި އާދީއްތަ ދުވަހުގެ ރޭ ގެނެސްދޭ އެއްޗެކެވެ.\nދުނިޔޭގެ އެންމެ މަގުބޫލު ސްޓްރީމިން ޕްލެޓްފޯމް ނެޓްފްލިކްސް އިން ކަޕިލްގެ ޝޯއެއް ގެނެސްދޭން ނިންމި އިރު، ރިޕޯޓްތައް ބުނާގޮތުން އޭނާ އަންނަނީ ސޮނީ އެންޓަޓައިންމަންޓް ނެޓްވޯކްގެ ވެބް ސީރީޒަކަށް ވެސް ތައްޔާރުވަމުންނެވެ.\nކަޕިލް ފިލްމުތަކެއް ވެސް ކުޅެފައިވެ އެވެ. އެއީ 2015 ގެ "ކިސް ކިސް ކޯ ޕިޔާރު ކަރޫ" އާއި 2017 ގެ "ފިރަންގީ" އެވެ.\nބޮލީވުޑް ކޮމެޑީ ސޮނީ އެންޓަޓެއިމަންޓް ނެޓްވޯކް ސްޓްރީމިން ޓީވީ\nމީކޮމެޑިއަނުންނަކީ. މީނަގެ އެއްޗެހި ބަލާފަ ދިވެހި ކޮމެޑިއަނުންގެ އެކުޓް ފެނުނީމަ ލަދުގަންނަނީ. ޓައިމިންނެއް ނުހުންނަތަނުގަ ރަގަޅު ޕަންޗްލައިނެއްވެސް ޑެލިވާނުކުރެވޭ. ކޮމެޑީގެތެރޭ ހިމެނޭ އެންމެ ވަނދުކެޓެގްރީ( ސްލެޕްސްޓިކް ކޮމެޑި، ބްލެކް ހިއުމާ، ސާކަޒަމް) އެކްޓް ޖައްސަން އުޅެފަހުންނަނީ. އެކަމަކު އެއަކަށްވެސް ނުފެތޭ. ޔުސޭ އެކަނި ކިރިޔާވެސް ގޮތެއް ހަދާލެވޭ މީހަކަށް ހުރީ.